সঘনাই প্ৰস্ৰাৱ কৰিব লাগে নেকি? — বিকাশপেডিয়া\nমূল পৃষ্ঠা / স্বাস্থ্য / স্বাস্থ্য কিটিপ / সঘনাই প্ৰস্ৰাৱ কৰিব লাগে নেকি?\nসঘনাই প্ৰস্ৰাৱ কৰিব লাগে নেকি? সেই বিষয়ে লিখা হৈছে ।\nসঘনাই প্ৰস্ৰাৱ কৰিব লগা মানে কি?\nসাধাৰণতে বেছিভাগ মানুহেই দিনটোত ৪ৰ পৰা ৮ বাৰ প্ৰস্ৰাৱ কৰে। যদি দিনটোত ৮ৰ পৰা বেছি বা ৰাতিটোত এবাৰতকৈ বেছি প্ৰস্ৰাৱ কৰিব লগা হ’লে তাকেই সঘনাই প্ৰস্ৰাৱ কৰিব লগা(ফ্ৰিকুৱেন্ট ইউৰিনেচন) বুলি কোৱা হয়। আমাৰ মূত্ৰাশয়ত ৬০০ মিলিলিটাৰ প্ৰস্ৰাৱ ধৰি ৰাখিব পাৰে। মূত্ৰাশচ্যৰ প্ৰায় ১৫০ মিলিলিটাৰ প্ৰস্ৰাৱ জমা হ’লে কৰিব লগা ভাব আহে।\nসঘনাই প্ৰস্ৰাৱ লগাৰ কাৰণসমূহ -\n১)প্ৰস্ৰাৱৰ যন্ত্ৰ আৰু মূত্ৰাশয়ৰ ইনফেকচন:\nকোনো বীজাণু বা বেক্টেৰিয়াৰ দ্বাৰা আক্ৰান্ত হ’লে প্ৰস্ৰাৱৰ নলী(ইউৰেথ্ৰা) আৰু মূত্ৰাশয়ৰ ভিতৰফালে প্ৰদাহ আৰম্ভ হয়। ফলত সঘনাই প্ৰস্ৰাৱ কৰি থাকিবলগীয়া হয়। এনে ক্ষেত্ৰত প্ৰস্ৰাৱৰ পৰিমাণ খুব কম হয়। কেতিয়াবা প্ৰস্ৰাৱ কৰোঁতে জ্বলা-পোৰাও কৰে। মহিলাৰ এই ৰোগত আক্ৰান্ত হোৱাৰ সম্ভাৱনা বেছি। এই ৰোগৰ সম্ভাৱনা বৃদ্ধি কৰা কাৰকসমূহ হৈছে-\n*পানী কমকৈ খোৱা,\n*বহু সময় ধৰি প্ৰস্ৰাৱ নকৰাকৈ থকা,\n*মূত্ৰাশয়ত থকা প্ৰস্ৰাৱ সম্পূৰ্ণকৈ খালী নকৰা,\nৰক্তত চেনিৰ মাত্ৰা খুব বেছি হোৱাৰ প্ৰথম লক্ষণ হৈছে সঘনাই প্ৰস্ৰাৱ কৰিব লগা। ডায়েবেটিছত প্ৰস্ৰাৱৰ পৰিমাণ বেছি হ’ব। ৰক্তত চেনিৰ মাত্ৰা নিয়ন্ত্ৰণ হ’লে এই লক্ষণ নাইকিয়া হয়।\n৩)প্ৰষ্টেট গ্ৰন্থিৰ ৰোগ:\nপুৰুষৰ ক্ষেত্ৰত শৰীৰৰ তলপেটত মূত্ৰাশয়ৰ পাছফালে এটা গ্ৰন্থি আছে। এই গ্ৰন্থিয়ে মূত্ৰাশয়ৰ পৰা ওলোৱা প্ৰস্ৰাৱৰ নলীডাল ঘেৰি থাকে। বয়স বাঢ়ি অহাৰ লগে লগে প্ৰষ্টেট গ্ৰন্থিৰ আকাৰ বাঢ়ি আহে। বাঢ়ি অহা গ্ৰন্থিয়ে মূত্ৰনলীৰ ওপৰত হেঁচা দিয়ে আৰু প্ৰস্ৰাৱ প্ৰবাহিত হোৱাত বাধা দিয়ে। ফলত অলপ পৰিমাণৰ প্ৰস্ৰাৱ থাকিলেও মূত্ৰাশয় সংকুচিত হয় আৰু সঘনাই প্ৰস্ৰাৱ কৰিব লাগে।\n৪)প্ৰস্ৰাৱ বৃদ্ধি কৰা ঔষধ(ডাইইউৰেটিকছ):\nউচ্চ ৰক্তচাপত ব্যৱহাৰ কৰা ঔষধ আৰু শৰীৰত জমা হোৱা অত্যধিক পানী বাহিৰ কৰা ঔষধসমূহে সঘনাই প্ৰস্ৰাৱ লগা কৰিব পাৰে।\nএই ৰোগত হঠাৎ প্ৰস্ৰাৱ কৰিবলৈ প্ৰবল ইচ্ছা হয়। প্ৰস্ৰাৱ কৰিবলৈ ইমান জোৰকৈ লাগে যে ধৰি ৰাখিবলৈ কঠিন হৈ পৰে। কেতিয়াবা নিজৰ অজ্ঞাতে কেইটোপালমান প্ৰস্ৰাৱ বাহিৰ হৈ যায়। অভাৰ এক্টিভ ব্লাডাৰত অনিচ্ছাকৃতভাৱে মূত্ৰাশয় সংকুচিত হয়। ফলত সঘনাই প্ৰস্ৰাৱ কৰিব লাগে। এই ৰোগৰ কাৰকসমূহ হ’ল- ডায়েবেটিছ, স্নায়ুৰোগ- যেনে ষ্ট্ৰ’ক, প্ৰস্ৰাৱৰ ইনফেকচন, প্ৰষ্টেট গ্ৰন্থিৰ আকাৰ বৃদ্ধি, কোষ্ঠকাঠিন্য, অত্যধিক মাত্ৰাত চাহ, কফী, সুৰা ব্যৱহাৰ কৰা ইত্যাদি।\nকেতিয়াবা মূত্ৰাশয়ত পাথৰ হ’লেও সঘনাই প্ৰস্ৰাৱ কৰিব লাগে। ইয়াৰ লক্ষণসমূহ হ’ল- তলপেটৰ বিষ, প্ৰস্ৰাৱ জ্বলা-পোৰা কৰা, প্ৰস্ৰাৱৰ লগত তেজ যোৱা, প্ৰস্ৰাৱ কৰিবলৈ কষ্ট হোৱা ইত্যাদি।\n৭)পানী বেছিকৈ খালে:\nপানী বা আন জুলীয়া খাদ্য খুব বেছিকৈ সঘনাই প্ৰস্ৰাৱ কৰিব লাগিব।\n৮)মিঠা সোৱাদ দিবলৈ ব্যৱহাৰ কৰা কৃত্ৰিম দ্ৰব্য(আৰ্টিফিচিয়েল ছুইটেনাৰ), সুৰা, কফী, শীতল পানীয় আৰু নেমুজাতীয় খাদ্য ব্যৱহাৰ কৰিলেও সঘনাই প্ৰস্ৰাৱ কৰিব লাগিব।\nসঘনাই প্ৰস্ৰাৱ কৰাৰ লক্ষণসমূহ -\nযদিও বিভিন্ন কাৰণত এই ৰোগ হয়, কিন্তু ইয়াৰ লক্ষণসমূহ প্ৰায় একে। লক্ষণসমূহ হ’ল-\n১)দিনটো ২ লিটাৰমান পানী খোৱাৰ পিছত ৮ বাৰতকৈ অধিক প্ৰস্ৰাৱ কৰা বা ৰাতি ১ বাৰতকৈ বেছি প্ৰস্ৰাৱ কৰা।\n২)প্ৰস্ৰাৱ কৰাৰ সময়ত মূত্ৰাশয় সম্পূৰ্ণকৈ খালী নোহোৱা। মাজে মাজে প্ৰস্ৰাৱ বন্ধ হৈ যোৱা।\n৩)হঠাৎ প্ৰস্ৰাৱ কৰিবলৈ প্ৰবল ইচ্ছা হোৱা। এনেকুৱা ভাব আহিব যে এতিয়াই প্ৰস্ৰাৱ কৰিব লাগিবই।\n৪)কেতিয়াবা প্ৰস্ৰাৱ কৰোঁতে বিষ অনুভৱ কৰা।\n৫)কেতিয়াবা প্ৰস্ৰাৱৰ লগত ৰক্ত থাকিব পাৰে।\n৬)প্ৰস্ৰাৱ কৰি শেষ হোৱাৰ পিছত আকৌ টোপ টোপকৈ প্ৰস্ৰাৱ যোৱা।\nসঘনাই প্ৰস্ৰাৱ কৰাৰ চিকিৎসাসমূহ -\n১)প্ৰস্ৰাৱৰ যন্ত্ৰৰ ইনফেকচন হ’লে চিকিৎসকৰ পৰামৰ্শ অনুসৰি এন্টিবায়’টিকছ খাওক। পৰ্যাপ্ত পৰিমাণে পানী খাওক।\n২)ডায়েবেটিছ ৰোগীয়ে নিজৰ ৰক্তত চেনিৰ মাত্ৰা খুব নিয়ন্ত্ৰণত ৰাখক। চিকিৎসকৰ পৰামৰ্শ অনুসৰি ডায়েবেটিছৰ ঔষধ নিয়মীয়াকৈ ব্যৱহাৰ কৰক বা ইনছুলিন ব্যৱহাৰ কৰক।\n৩)যিবোৰ ঔষধে প্ৰস্ৰাৱ বৃদ্ধি কৰে, তেনে ঔষধসমূহ পুৱাৰ ভাগত খাব, যাতে ৰাতি প্ৰস্ৰাৱ কৰিব নালাগে। এই বিষয়ে চিকিৎসকৰ লগত আলোচনা কৰক।\n৪)প্ৰষ্টেট গ্ৰন্থিৰ আকাৰ বৃদ্ধি হ’লে মূত্ৰৰোগ বিশেষজ্ঞ(ইউৰ’লজিষ্ট)ৰ দ্বাৰা চিকিৎসা কৰক। এই ৰোগৰ বাবে বিভিন্ন ঔঅষধ ব্যৱহাৰ কৰা হয়। তদুপৰি অত্যাধুনিক শল্য চিকিৎসাৰ দ্বাৰা এই ৰোগৰ চিকিৎসা কৰিব পাৰি।\n৫)অ’ভাৰ এক্টিভ ব্লাডাৰৰ প্ৰথম চিকিৎসা হৈছে মূত্ৰাশয়ৰ প্ৰশিক্ষণ দিয়া। তদুপৰি কেতবোৰ ঔষধ আৰু মূত্ৰাশয়ৰ মাংসপেশীত ‘বটক্স’ৰ ইনজেকচন দি চিকিৎসা কৰা হয়।\nসঘনাই প্ৰস্ৰাৱ কৰাৰ ঘৰুৱা চিকিৎসা -\n১)মূত্ৰাশয়ৰ প্ৰশিক্ষণ(ব্লাডাৰ ট্ৰেইনিং):\nযেতিয়া আপোনাৰ প্ৰস্ৰাৱ কৰিব লাগিব, তেতিয়া লগে লগে নকৰি ৫ মিনিট সময় ধৰি ৰাখক। লাহে লাহে ধৰি ৰখা সময় ১০ মিনিট কৰিব। তেনেদৰে ধৰি ৰখা সময় বৃদ্ধি কৰি যোৱা অভ্যাস কৰক যেতিয়ালৈকে আপুনি ৩ৰ পৰা ৪ ঘন্টা প্ৰস্ৰাৱ নকৰাকৈ থাকিব পাৰে। যেতিয়া আপোনাৰ প্ৰস্ৰাৱ কৰিবলৈ প্ৰবল ইচ্ছা হ’ব, তেতিয়া সেই ভাবটো আঁতৰাবলৈ ১০০ৰ পৰা ১ লৈকে ওভতাফালৰ পৰা গণনা কৰক বা দীঘল উশাহ ল’ব। যেতিয়া একেবাৰে ধৰি ৰাখিব নোৱাৰিব তেতিয়া প্ৰস্ৰাৱ কৰিব। এইধৰণে সদায় অভ্যাস কৰক।\nপ্ৰস্ৰাৱ ওলাই থকাৰ সময়ত প্ৰস্ৰাৱ মাজতে বন্ধ কৰিবলৈ আমি প্ৰত্যেকেই শৰীৰৰ তলপেটত(পেলভিছ) থকা কিছুমান মাংসপেশী চেপি ধৰোঁ বা টিপি ধৰোঁ। কেনেকৈ চেপি ধৰিব লাগে আমি সকলোৱেই জানো। প্ৰস্ৰাৱ কৰিব নলগা অৱস্থাত আমি ঠিক তেনেধৰণেই সেই মাংসপেশী ৫ ছেকেণ্ডৰ কাৰণে চেপি ধৰি ৰাখক আৰু ৫ ছেকেণ্ড ঢিলা কৰি দিয়ক। লাহে লাহে সময় বঢ়াই ১০ ছেকেণ্ড চেপি ধৰক আৰু ১০ ছেকেণ্ড ঢিলাই দিয়ক। ঠিক সেইদৰে চেপা আৰু ঢিলাই দিয়া ১০ বাৰ কৰক। এই ব্যায়াম দিবটোত ৩ বাৰ কৰক। এই ব্যায়াম যিকোনো ঠাইতে আৰু যিকোনো সময়তে কৰিব পাৰি।\n৩)প্ৰস্ৰাৱ বৃদ্ধি কৰা খাদ্যসমূহ ত্যাগ কৰক অথবা কম পৰিমাণে খাওক। সেই খাদ্যসমূহ হৈছে- চাহ, কফী, শীতল পানীয়, বিলাহীৰে তৈয়াৰ কৰা খাদ্য, নেমু, কমলা, মৌচম্বী, সুৰা, খুব মচলাযুক্ত খাদ্য, পিঁয়াজ, আৰ্টিফিচিয়েল ছুইটেনাৰ আদি।\n৪)কোষ্ঠকাঠিন্য দূৰ কৰিবলৈ বেছিকৈ ফাইবাৰ থকা আহাৰ খাওক।\n৫)ৰাতি শোৱাৰ ৪ ঘন্টাৰ আগৰে পৰা পানী খোৱাৰ পৰিমাণ একেবাৰে কমাই দিব।\nসঘনে প্ৰস্ৰাৱ কৰিব লগা ৰোগ হ’লে এজন ব্যক্তিৰ দৈনন্দিন জীৱন যথেষ্ট কষ্টকৰ হয়। এনে ব্যক্তিয়ে সামাজিক অনুষ্ঠান আদিত যাবলৈ ভয় কৰে। কাৰণ সকলো স্থানতে প্ৰস্ৰাৱ কৰা সুবিধা নাথাকিব পাৰে। ফলত ব্যক্তিগৰাকীয়ে যথেষ্ট মানসিক কষ্টত ভুগিব লাগে। আটাইতকৈ চিন্তাৰ কথা হ’ল এই ৰোগত ভোগা ৰোগীয়ে এই বিষয়ে কাৰো লগত আলোচনা নকৰে বা চিকিৎসকৰ পৰামৰ্শ নলয়। শেষত সকলোকে জনাওঁ যে এই ৰোগৰ চিকিৎসা আছে। সেইবাবে লাজ নকৰি চিকিৎসকৰ পৰামৰ্শ লওক।


পৰ্বত - অসমীয়া ৱিকিপিডিয়া\nপৰ্বত হৈছে এক বৃহৎ ভূমিৰূপ যি এক সীমিত স্থানত চাৰিওফালৰ ভূমিৰ পৰা শৃংগৰ ৰূপত ওপৰলৈ উঠে। এটা পৰ্বতক সাধাৰণতে পাহাৰতকৈ ওপৰৰ বুলি গণ্য কৰা হয়। পৰ্বতবোৰ টকেণ্টিক শক্তি বা ভূমিকম্পৰ ফলত সৃষ্টি হয়। এই শক্তিবোৰে স্থানীয়ভাৱে পৃথিৱীৰ পৃষ্ঠ বৃদ্ধি কৰিব পাৰে। নদী, জলবায়ু, আৰু গ্লেছিয়াৰৰ প্ৰভাৱত পৰ্বতবোৰ লাহে লাহে ক্ষয় হয়। কিছুমান পৰ্বত পৃথকে অকলশৰীয়াকৈ থাকে যদিও বেছিভাগেই বিশাল পৰ্বতমালাৰ গঠন কৰে।\nআৰ্মেনিয়াৰ পৰা দেখা পোৱা মাউণ্ট আৰাৰাত\nপৰ্বতৰ ওপৰত উচ্চ উচ্চতাৰ জলবায়ু সমুদ্ৰ স্তৰৰ জলবায়ুতকৈ শীতল। এই শীতল জলবায়ুৱে পৰ্বতৰ পৰিৱেশ শক্তিশালীভাৱে প্ৰভাৱিত কৰে: বিভিন্ন উচ্চতাত বিভিন্ন উদ্ভিদ আৰু প্ৰাণী থাকে। জলবায়ু আৰু দূৰ্গম স্থানৰ পৰিপেক্ষিতত পৰ্বত কৃষিৰ বাবে কম আৰু সম্পদ নিষ্কাশন তথা পৰ্বতাৰোহন, স্কীয়িং আদিৰ বাবে অধিক ব্যৱহাৰ কৰা হয়।\nপৃথিৱীৰ সৰ্বোচ্চ পৰ্বত শৃংগ হৈছে এছিয়াৰ হিমালয়ৰ মাউণ্ট এভাৰেষ্ট। ইয়াৰ উচ্চতা হৈছে সাগৰীয় পৃষ্ঠৰ পৰা ৮,৮৫০ মিটাৰ (২৯,০৩৫ ফুট)। সৌৰজগতৰ সতলো গ্ৰহৰ ভিতৰত জ্ঞাত সৰ্বোচ্চ পৰ্বত হৈছে মঙ্গল গ্ৰহত অৱস্থিত “অলিম্পাছ মন্‌ছ” নামৰ এটা পৰ্বত, ইয়াৰ উচ্চতা ২১,১৭১ মি (৬৯,৪৫৯ ফুট)।\nপৰ্বতৰ কোনো সাৰ্বজনীনভাৱে গ্ৰহণ কৰা সংজ্ঞা নাই। উচ্চতা, আয়তন, সকাহ, অত্যাৱধান, ব্যৱধান আৰু ধাৰাবাহিকতা আদিবোৰক পৰ্বত এটা নিৰ্ধাৰণ কৰাৰ চৰ্ত হিচাপে ব্যৱহাৰ কৰা হৈছে। অক্সফৰ্ড ইংৰাজী অভিধানৰ মতে "চাৰিওফালৰ স্তৰৰ পৰা হঠাতে বা কম সময়ত ওপৰলৈ উঠি তুলনামূলকভাৱে তাৰ চাৰিওফালৰ ভূমিতকৈ অধিক উচ্চতা প্ৰাপ্ত কৰা, আকৰ্ষণীয় বা উল্লেখযোগ্য ভূমিৰূপ" বুলি সংজ্ঞাবদ্ধ কৰা হৈছে।\nযিকোনো উচ্চ ভূমিৰূপকেই পৰ্বত বুলি কোৱা হয় নে নহয় সেইটো স্থানীয় ব্যৱহাৰৰ ওপৰত নিৰ্ভৰ কৰিব পাৰে। আমেৰিকা যুক্তৰাষ্ট্ৰৰ মাউণ্ট স্কোট নামৰ পৰ্বতৰ আধাৰৰ পৰা সৰ্বোচ্চ বিন্দুলৈ উচ্চতা মাত্ৰ ২৫১ মি (৮২৩ ফুট)। Whittow'ৰ Dictionary of Physical Geography (ভৌতিক ভূগোল শব্দকোষ)ৰ মতে "কিছুমান কৰ্তৃপক্ষই ৬০০ মিটাৰতকৈ (২,০০০ ফুট) ওখ ভূমিৰূপক পৰ্বত বোলে, তাতকৈ চাপৰবোৰক পাহাৰ বুলি কোৱা হয়।”\nযুক্তৰাজ্য আৰু আয়াৰলেণ্ড গণৰাজ্যত, এটা পৰ্বতক সাধাৰণতে কমেও ২,০০০ ফুট (৬১০ মিটাৰ) উচ্চ যিকোনো শিখৰ হিচাপে সংজ্ঞায়িত কৰা হয়। আমেৰিকা যুক্তৰাষ্ট্ৰৰ আনুষ্ঠানিক সংজ্ঞা মতেও পৰ্বত হৈছে ২,০০০ ফুট (৬১০ মিটাৰ) বা তাতকৈ অধিক উচ্চতাৰ শিখৰ।\n↑ 1.0 1.1 1.2 Gerrard, A.J. (1990). Mountain Environments: An Examination of the Physical Geography of Mountains. প্ৰকাশক Cambridge, Massachusetts: MIT Press. ISBN 978-0-262-07128-4. https://archive.org/details/mountainenvironm0000gerr.\n↑ Whittow, John (1984). Dictionary of Physical Geography. প্ৰকাশক London: Penguin. পৃষ্ঠা. 352. ISBN 0-14-051094-X.\nNuttall, John & Anne (2008). England.2(3rd সম্পাদনা). প্ৰকাশক Milnthorpe, Cumbria: Cicerone. ISBN 978-1-85284-037-2.\n- "Survey turns hill intoamountain". BBC News. Archived from the original on2October 2013. https://web.archive.org/web/20131002232825/http://news.bbc.co.uk/2/hi/uk_news/wales/north_west/7623904.stm। আহৰণ কৰা হৈছে:3February 2013.\n"A Mountain isaMountain – isn't it?". Archived from the original on 8 February 2013. https://web.archive.org/web/20130208122551/http://www.go4awalk.com/uk-mountains-and-hills/a-mountain-is-a-mountain.php। আহৰণ কৰা হৈছে:3February 2013.\n"mountain". Archived from the original on5February 2013. https://web.archive.org/web/20130205033435/http://dictionary.reference.com/browse/Mountain। আহৰণ কৰা হৈছে:3February 2013.\nWilson, Peter (2001). "Listing the Irish hills and mountains". Irish Geography (Coleraine: University of Ulster) খণ্ড 34 (1): 89. doi:10.1080/00750770109555778. Archived from the original on 27 June 2013. https://www.webcitation.org/6HgLY5lsv?url=http://www.ucd.ie/gsi/pdf/34-1/hills.pdf.\n↑ "What isa"Mountain"? Mynydd Graig Goch and all that...". Archived from the original on 30 March 2013. https://web.archive.org/web/20130330062754/https://metricviews.org.uk/2008/09/what-is-a-mountain-mynydd-graig-goch-and-all-that/। আহৰণ কৰা হৈছে:3February 2013.\n"https://as.wikipedia.org/w/index.php?title=পৰ্বত&oldid=247091"ৰ পৰা অনা হৈছে\nশেষ সম্পাদনা কৰা হৈছে 1 October 2020 তাৰিখে 05:05 বজাত\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=63236।\nএই পৃষ্ঠাখন ০১ অক্টোবৰ, ২০২০ তাৰিখে ১০:৩৫ বজাত অন্তিম সংশোধন কৰা হৈছিল।


কুকুৰৰ সৈতে অসত্ কাৰ্যত লিপ্ত হ'ল শহুৰ! বোৱাৰীয়েকে প্ৰস্তুত কৰিলে ভিডিও, ছচিয়েল মিডিয়াত ভাইৰেল ghaziabad-father-in-law-was-having-sex-with-doggy-daughter-in-law-made-a-video-and-made-it-viral-on-social-media-hb– News18 assam\nকুকুৰৰ সৈতে অসত্ কাৰ্যত লিপ্ত হ'ল শহুৰ! বোৱাৰীয়েকে প্ৰস্তুত কৰিলে ভিডিও, ছচিয়েল মিডিয়াত ভাইৰেল\nDirty act with doggy Video viral: গাজিয়াবাদৰ ইন্দিৰাপুৰম অঞ্চলত এজন বৃদ্ধলোকৰ লজ্জাজনক কাৰ্য কেমেৰাত বন্দী হৈছে।\nDirty act with doggy Video viral: গাজিয়াবাদৰ ইন্দিৰাপুৰম অঞ্চলত এজন বৃদ্ধলোকৰ লজ্জাজনক কাৰ্য কেমেৰাত বন্দী হৈছে। কুকুৰৰ লগত কৰা অসত্ কাৰ্য বোৱাৰীয়েকে বন্দী কৰিলে মোবাইলৰ কেমেৰাত। আৰু পিছত ভিডিও ছচিয়েল মিডিয়াতো আপলোড কৰে। ইতিমধ্যে ভাইৰেল হৈ পৰিছে ভিডিওটো। ভিডিও দেখি পিপুলচ ফ'ৰ এনিমেলচৰ কাৰ্যকৰ্তা জাঙুৰ খাই উঠিছে। আৰু আৰক্ষীৰ ওচৰত অভিযোগ দাখিল কৰে। ইতিমধ্যে আৰক্ষীয়ে পশুৰ লগত জড়িত আইনৰ অধীনত গোচৰ ৰুজু কৰি লোকজনক গ্ৰেপ্তাৰ কৰিছে।\nভাইৰেল হোৱা ভিডিঅ'টোত স্পষ্টকৈ দেখা গৈছে যে, বৃদ্ধজনে কুকুৰটোৰ সৈতে ঘৃণনীয় কাৰ্যত লিপ্ত হৈছে। ভিডিঅ'টো ছচিয়েল মিডিয়াত ভাইৰেল হোৱাৰ পিছত চৰ্চালৈ আহিছে। ভিডিঅ'টোত দেখা বৃদ্ধজনক চিনাক্ত কৰা হৈছিল। ইফালে, PFA কৰ্মীৰ অভিযোগৰ ভিত্তিত আৰক্ষীয়ে পদক্ষেপ গ্ৰহণ কৰি অভিযুক্তজনক গ্ৰেপ্তাৰ কৰে আৰু কাৰাগাৰলৈ প্ৰেৰণ কৰে।\nখবৰ অনুসৰি, এই ভিডিঅ'টো গ্ৰেপ্তাৰ কৰা বৃদ্ধজনৰ বোৱাৰীয়েকে নিৰ্মাণ কৰিছিল। পূৰ্বৰে পৰা বোৱাৰীয়েকে শহুৰেকক এনে কাম কৰে বুলি সন্দেহ কৰি আছিল। অভিযুক্ত শহুৰেকৰ বোৱাৰীয়েকে ভিডিঅ'টো ছচিয়েল মিডিয়াত পোষ্ট কৰিছিল। তাৰ পিছতে ভাইৰেল হৈ পৰিছিল ভিডিও।\nGhaziabad NewsGhaziabad PolicePet DogUp crime newsvideo viral


June 2021 - Nature's Beckon\nকাক সুৰক্ষা দিবলৈ এই প্ৰতিবেদন? / ১৮ হাতীৰ কৰুণ হত্যা\nThe Seed,aNature's Beckon Blog / By nbneindia / June 21, 2021 June 21, 2021\nবিকাশ বৰদলৈ নগাঁৱৰ বামুণী পাহাৰত যোৱা ১৩ মে’ত মৃত্যু হোৱা ১৮টাকৈ হাতীৰ তদন্তৰ প্ৰতিবেদন অসমৰ বনমন্ত্ৰীয়ে প্ৰকাশ কৰিছে। এই প্ৰতিবেদন দেখাত এক বৈজ্ঞানিক ভিত্তি থকা বিশেষজ্ঞৰদ্বাৰা পৰীক্ষা-নিৰীক্ষাৰ অন্তত প্ৰকাশ কৰা দস্তাবেজ যেনহে লাগে। সামগ্ৰীক দৃষ্টিত প্ৰতিবেদনখনত কোনো খুট ৰখা হোৱা নাই যদিও আপুনি যদি বুদ্ধিদীপ্ত আৰু প্ৰজ্ঞাৰে সূক্ষ্মভাৱে নিৰীক্ষণ কৰে তেনে ইয়াৰ পাতে পাতে সমগ্ৰ …\nকাক সুৰক্ষা দিবলৈ এই প্ৰতিবেদন? / ১৮ হাতীৰ কৰুণ হত্যা Read More »\nহাবিখন হেটুলুকা উৰুঙা মাত এটাৰ বাহিৰে\nThe Seed,aNature's Beckon Blog / By nbneindia / June 13, 2021 June 13, 2021\n(বামুণী পাহাৰৰ দুৰ্ভগীয়া হাতীবোৰৰ হৈ) তোষেশ্বৰ মিৰি আগৰৱালা হাবিখন হেটুলুকাৰ উৰুঙা মাত এটাৰ বাহিৰে নিজম হৈ আছিল। অভিমানী হাতী এজনী দুখ পোৱাৰ দৰে মাত দি কাণ-মুৰ জোকাৰি জোকাৰি নিৰৱে গুচি গৈছিল….. হয়তো মানুহে কেতিয়াও শেষ কৰিব নোৱাৰা আৰু এখন সেউজীয়া অৰণ্যৰ ঠিকনা বিচাৰি। বুকুখন বৰ উদং যেন লাগিছিল.. কাৰণ সেউজবৰণীয়া ৰঙত যে সংপৃক্ত ঘামে ধোৱা …\nহাবিখন হেটুলুকা উৰুঙা মাত এটাৰ বাহিৰে Read More »\nThe Seed,aNature's Beckon Blog / By nbneindia / June 4, 2021 June 4, 2021\nকংকণা দাস পৰিৱেশ দিৱসৰ শুভকামনা বোৰ আজিলৈ থাকক। নিজৰ ভিতৰলৈ ভুমুকিয়াই চাওঁ আহক। কিমান উন্নতি কৰিলো আমি? আমাৰ উন্নতিৰ জখলা ডাল বহুত দীঘল, কল্পনাৰো অগোচৰ। জখলাডাল দীঘলৰ পৰা অতি দীঘল হৈ গৈ আছে ক্ৰমাৎ নহয়নে! জখলা ডালত বগাবলৈ আমি আমাৰ কিমান সহোদৰৰ প্ৰাণৰ আহুতি ল’লো বাৰু!… দুহাত আজুৰি মানুহে সপোন দেখে। ভোগবাদী সপোনৰ কোবাল সোঁতত …\nসম্পাদকীয়-জুন ২০২১ Read More »\nসৌম্যদ্বীপ দত্ত অসমৰ নগাঁও জিলাৰ বামুনীপাহাৰ— তপতজুৰি অঞ্চলৰ অৰণ্যত ১৮টা হাতীৰ ৰহস্যজনক মৃত্যুৰ কথা আমি প্ৰত্যেকে অৱগত। বনবিভাগৰ তথ্য মতে ১২ মে’ ২০২১ত হাতীকেইটাৰ মৃত্যু হৈছিল। প্ৰথম দিনৰ পৰাই আমি সন্দেহ প্ৰকাশ কৰিছিলো যে, এই ১৮টা হাতীক কোনো দুষ্ট চক্ৰই হত্যা কৰিছে। অসমৰ বনমন্ত্ৰী শ্ৰীপৰিমল শুক্লবৈদ্য ডাঙৰীয়াই সেইদিনাই অসমৰ ৰাইজক প্ৰতিশ্ৰুতি দিছিলে যে তিনি দিনৰ …\n১৮টা হাতীৰ মৃত্যুৰ বাবে অপৰাধী কোন? Read More »


অসম চৰকাৰৰ উচ্চ শিক্ষা বিভাগ আয়োজন কৰিছে ই-ৰচনা প্ৰতিযোগিতা | Assam.MyGov.in\nঅসম চৰকাৰৰ উচ্চ শিক্ষা বিভাগ আয়োজন কৰিছে ই-ৰচনা প্ৰতিযোগিতা\n‘এডভান্টেজ আচাম’- বিশ্ব বিনিয়োগ সন্মিলন ২০১৮ ৰ লগত সংগতি ৰাখি অসমৰ ...\n‘এডভান্টেজ আচাম’- বিশ্ব বিনিয়োগ সন্মিলন ২০১৮ ৰ লগত সংগতি ৰাখি অসমৰ উচ্চ শিক্ষা বিভাগ আয়োজন কৰিছে ই-ৰচনা প্ৰতিযোগিতা\nনিম্ন উল্লেখিত বিশ্ববিদ্যালয়সমূহৰ অধীনৰ মহাবিদ্যালয়সমূহৰ ছাত্ৰ-ছাত্ৰীসকলৰ পৰা ই-ৰচনা বিচৰা হৈছে-\n•গুৱাহাটী বিশ্ববিদ্যালয়্, গুৱাহাটী\n•ডিব্ৰুগড় বিশ্ববুদ্যালয়, ডিব্ৰুগড়\n•তেজপুৰ বিশ্ববিদ্যালয়, তেজপুৰ\n•কৃষ্ণগুৰু আধ্যাত্মিক বিশ্ববিদ্যালয় বৰপেটা\n•ডন বস্কো বিশ্ববিদ্যালয়, গুৱাহাটী\n•অসম বিশ্ববিদ্যালয়, শিলচৰ\nনিম্ন উল্লেখিত যিকোনো এটা বিষয় সন্দৰ্ভত প্ৰতিযোগীসকলে ই-ৰচনা লিখি MyGov Assam লৈ প্ৰেৰণ কৰিব পাৰে|\n১. বিনিয়োগ আৰু উদ্যোগ তথা উৎপাদন গোট স্থাপন কৰাৰ ক্ষেত্ৰত বিনিয়োগকাৰীৰ বাবে অসমৰ পৰিৱেশ যথেষ্ট সৌহাৰ্দ্যপূৰ্ণ\n২. পথ সংযোগ ব্যৱস্থা আৰু প্ৰাকৃতিক সম্পদত চহকী ৰাজ্য হিচাবে দেশৰ আন ৰাজ্যতকৈ অসমে বিনিয়োগকাৰীক আাকৰ্ষণ কৰাৰ যথেষ্ট থল আাছে\n৩. পৰ্যটন ক্ষেত্ৰৰ প্ৰসাৰৰ দ্বাৰা আমি কেনেদৰে অসমক এখন বিনিয়োগ অনুকূল ৰাজ্য হিচাবে প্ৰতিষ্ঠা কৰাৰ লগতে ৰাজ্যখনক সকলো ঋতুৰ পৰ্যটনস্থলী হিচাবে গঢ় দিব পাৰো?\nৰচনা প্ৰেৰণৰ অন্তিম তাৰিখ – ১৩ জানুৱাৰী, ২০১৮\n•\tশ্ৰেষ্ঠ প্ৰথম ৫ খন ৰচনাৰ বাবে নগদ ১০,০০০ টকাৰ পুৰস্কাৰ আগবঢ়োৱা হ’ব\n•\tৰচনা প্ৰতিযোগিতাত দেখুওৱা প্ৰদৰ্শনৰ ভিত্তিত প্ৰতিখন বিশ্ববিদ্যালয়ৰ ৫ গৰাকীকৈ ছাত্ৰ-ছাত্ৰীক অহা ৩ আৰু ৪ ফেব্ৰুৱাৰীত গুৱাহাটীত অনুষ্ঠিত হ’বলগীয়া ‘এডভান্টেজ আচাম’- বিশ্ব বিনিয়োগ সন্মিলনলৈ আমন্ত্ৰণ জনোৱা হ’ব।\n•\tআমন্ত্ৰিত ৩০ গৰাকী ছাত্ৰ-ছাত্ৰীৰ লগতে একোখন বিশ্ববিদ্যালয়ৰ এগৰাকী শিক্ষকৰ বাবে থকাৰ ব্যৱস্থা কৰা হ’ব।\nপ্ৰতিযোগীসকলে নিৰ্দিষ্ট যিকোনো এটা বিষয়হে নিৰ্বাচন কৰিব লাগিব|\nৰচনাৰ শব্দ ১৫০০ টাতকৈ অধিক হ’ব নোৱাৰিব|\nঅসমীয়া অথবা ইংৰাজী দুয়োটা ভাষাই গ্ৰহণ কৰা হ’ব|\nমুঠ অৱদান (\t157) অনুমোদিত অৱদানসমূহ (157) পৰ্যালোচনাৰ বাবে ৰখা অৱদানসমূহ (0) জমা বন্ধ\n157 তথ্য পোৱা গ’ল\nRahul das2বছৰ2হিচাপপূৰ্বে\nMORAN college Dibrugarh university\nJayashri Bhuyan2বছৰ2হিচাপপূৰ্বে\nPh : 90857-68900\nPrankrishna Borgohain2বছৰ2হিচাপপূৰ্বে\nI have uploadedaPDF file containing my essay on the given topic.\nRajashri Borah2বছৰ2হিচাপপূৰ্বে\nSubmitted by:RAJASHRI BORAH\nPHONE NUMBER - 9101410595\nTopic-Assam has an investor friendly atmosphere for investment and setting up of industries and production units\nAnannya Nath2বছৰ2হিচাপপূৰ্বে\nIn accordance with the provided rules, I hereby submit my essay on the topic "How do we create an investment friendly atmosphere to boost tourism in Assam and turn it into one of the most sought after destinations of the world?"\nBy Anannya Nath\nDevi Charan Barua Girls’ College (Jorhat)\nDhriti Prasanna Paul2বছৰ2হিচাপপূৰ্বে\nDhriti Prasanna Paul\nBE,Barak Valley Engineering College\nChinmoyee Neog2বছৰ2হিচাপপূৰ্বে\nSubmitted by Chinmoyee Neog\nDon Bosco University, Azara\nMechanical ENGINEERING, 6th Semester .\nMy Topic- How do we create an investment friendly atmosphere to boost tourism in Assam and turn it into one of the most sought after destination of the world?.\nDarshan Soni2বছৰ2হিচাপপূৰ্বে\nSUBMITTED BY: DARSHAN SONI\nGunjan Sarma2বছৰ2হিচাপপূৰ্বে\nMy Essay on the topic-"Assam has an investor friendly atmosphere for investment and setting up of industries & production units.\nGunjan Sarma,Ph no: 9864587817, Dept of Economics, Gauhati University, M.A. 1st sem


নেফামিজ - অসমীয়া ৱিকিপিডিয়া\nমিশ্ৰিত অসমীয়া ভাষা\nনেফামিজ বা অৰুণামিজ (ইংৰাজী: Nefamese বা Arunamese) ভাৰতবৰ্ষৰ পূব প্ৰান্তৰ ৮৩,৭৪৩ বৰ্গ কিঃমিঃ ব্যাপ্ত হৈ থকা ৰাজ্য অৰুণাচল প্ৰদেশৰ মিশ্ৰিত (pidgin) ভাষা। পূৰ্বে এই প্ৰদেশখনক উত্তৰ-পূব সীমান্ত অঞ্চল যাক ইংৰাজীত North East Frontier Agency বা চমুকৈ NEFA বুলি জনা গৈছিল। ১৯৮৭ চনৰ ২০ ফেব্ৰুৱাৰীত পৃথক ৰাজ্যৰূপে স্বীকৃতি পোৱা এই অৰুণাচল প্ৰদেশখন পূৰ্বতে অসমৰে এটা অংশ আছিল।\nঅৰুণাচল প্ৰদেশৰ বিভিন্ন ভাষিক জনগোষ্ঠীৰবিলাকৰ মাজত অসমীয়া ভাষাই বিকাশ লাভ কৰে যাক প্ৰথমে 'ভঙা অসমীয়া ভাষা' বুলি ক’লেও তাক পিছলৈ 'নেফামিজ' বুলিহে জনা গ’ল। সম্প্ৰতি প্ৰদেশখনৰ নাম অৰুণাচল হোৱাত ইয়াক 'অৰুণামিজ ভাষা' বুলিও কোৱা হয়।\nনেফামিজত ছয়টা স্বৰযুক্ত বিশিষ্ট ধ্বনি, ওঠৰটা ব্যঞ্জনবৰ্ণৰ বিশিষ্ট ধ্বনি আৰু ছয়টা দ্বি-স্বৰ আছে৷\n↑ Hammarström, Harald; Forkel, Robert; Haspelmath, Martin, eds (2017). "নেফামিজ". Glottolog 3.0. প্ৰকাশক Jena, Germany: Max Planck Institute for the Science of Human History. http://glottolog.org/resource/languoid/id/nefa1235.\n↑ 2.0 2.1 বৰুৱা, ড॰ ভীমকান্ত. অসমীয়া ভাষা. পৃষ্ঠা. 53-60.\n↑ (Bhuyan 2012, পৃষ্ঠা 232)\n"https://as.wikipedia.org/w/index.php?title=নেফামিজ&oldid=241721"ৰ পৰা অনা হৈছে\nএই পৃষ্ঠাখন ১৯ জুলাই, ২০২০ তাৰিখে ১০:১২ বজাত অন্তিম সংশোধন কৰা হৈছিল।


xukhdukh.com July 15, 2014 goodnews,\n১. যোৰহাট বিজ্ঞান কেন্দ্ৰ আৰু তাৰকা গৃহত "ভাৰতীয় প্ৰেক্ষাপটত উপযুক্ত শক্তি আহৰণ, সংবহন আৰু বিতৰণ" শীৰ্ষক বক্তৃতানুষ্ঠানত অংশগ্ৰহণ কৰি আমেৰিকা নিবাসী শক্তি অভিযন্তা অৱনী কুমাৰ শৰ্মাই গেছ ভিত্তিক প্ৰকল্পই উত্তৰ-পূৰ্বাঞ্চলৰ বাবে একমাত্ৰ শক্তি বিকল্প বুলিও মত প্ৰকাশ কৰিছে। অসম বিজ্ঞান লেখক সংস্থা, আৰ্যভট্ট বিজ্ঞান কেন্দ্ৰ আৰু বিজ্ঞান সমিতিৰ যোৰহাট শাখাৰ সহযোগত এই বক্তৃতানুষ্ঠানটো আয়োজিত হৈছিল।\n২. অসমৰ গ্ৰামোন্নয়ন বিভাগত অবাধ হাৰত লুণ্ঠন চলোৱা ৬৪গৰাকী বিডিঅ' আৰু কনিষ্ঠ অভিযন্তাৰ বিৰুদ্ধে ৰুজু হোৱা ৭১টা গোচৰ পুনৰ মুকলি হব বুলি প্ৰকাশ পালে সুখবৰ। এই বিষয়ে চাৰ্জশ্বিট দাখিল কৰাকে ধৰি গোচৰৰ তদন্তৰ কাম ক্ষীপ্ৰ কৰিবলৈ তদন্তকাৰী সংস্থালৈ ৰাজ্য চৰকাৰে কঠোৰ নিৰ্দেশনা জাৰি কৰাৰ খবৰো প্ৰকাশিত হৈছে।\n৩. অহা ১ছেপ্তেম্বৰৰ পৰা অসমত ৰূপায়ণ হব ৰাষ্ট্ৰীয় খাদ্য সুৰক্ষা আইন। মুখ্যমন্ত্ৰীৰ উপস্থিতিত অনুষ্ঠিত এক উচ্চ পৰ্যায়ৰ বৈঠকত এই সিদ্ধান্ত লোৱা হয় । এই আইন ৰূপায়ণৰ ক্ষেত্ৰত নডেল এজেঞ্চি হিচাপে খাদ্য, অসামৰিক যোগান আৰু উপভোক্তা পৰিক্ৰমা বিভাগে কাম কৰিব বুলি ৰাজ্য চৰকাৰে সংবাদ মাধ্যমক অৱগত কৰিছে।\n৪. নিৰ্বাচনী বিপৰ্যয়ৰ নৈতিক দ্বায়িত্ব লৈ অগপৰ সভাপতি পদৰ পৰা পদত্যাগ কৰিলে প্ৰফুল্ল কুমাৰ মহন্তই। দলটোক পুনৰ শক্তিশালী ৰূপত গঢ়ি তোলাৰ বাবে কাৰ্যনিৰ্বাহক আৰু সাধাৰণ পৰিষদৰ বৈঠক দলৰ মুখ্য কাৰ্যালয়ত চলি আছে বুলিও প্ৰকাশ পাইছে বাতৰি।\n৫. নগাঁৱৰ ডিমৰুগুৰিস্থ মীন ভিত্তিক পৰ্যটন কেন্দ্ৰ "জাছিংফা"ৰ উদ্যোগত ১৩জুলাইন অনুষ্ঠিত হ'ল চতুৰ্থ বাৰ্ষিক উত্তৰ-পূৰ্বাঞ্চল ভিত্তিত বৰশী বোৱা প্ৰতিযোগিতাৰ। নগাঁৱৰ জিলা মীন বিষয়া প্ৰাঞ্জল প্ৰকাশ শৰ্মাই উদ্বোধন কৰা প্ৰতিযোগিতাখনত বিভিন্ন প্ৰান্তৰ শতাধিক প্ৰতিযোগীয়ে অংশ লয়। দিনজোৰা প্ৰতিযোগিতাত ২৩টা মাছ ধৰি কলিয়াবৰৰ প্ৰহ্লাদ মজুমদাৰে প্ৰথম স্থান লাভ কৰে আৰু ৰাজীৱ শৰ্মাই একক ওজনৰ ২.৭৫কেজিৰ মাছ ধৰি সৰ্বোচ্চ ওজনৰ মাছ ধৰোতাৰ পুৰস্কাৰ লাভ কৰে। বঁটা বিতৰণীত সাংসদ ৰাজেন গোহাঁইকে ধৰি সুধীজন উপস্থিত আছিল।\n৫. উত্তৰ-পূৱৰ ৰাষ্ট্ৰীয় ঘাই পথ সমূহত সংযোগবিহীন নোহোৱাকৈ ৩-জি ইণ্টাৰনেট আৰু মোবাইল সেৱা উপলদ্ধ কৰাৰ উদ্দেশ্যে কেন্দ্ৰীয় চৰকাৰে ৫৩৩৬কোটি টকাৰ এটি টেলিকম ডেভেলপমেণ্ট প্লেনলৈ অনুমোদন জনাইছে। এই কথা কালি লোকসভাত প্ৰকাশ কৰি যোগাযোগ মন্ত্ৰী ৰবি শংকৰ প্ৰসাদে উত্তৰ-পূৱৰ পাহাৰীয়া গাঁও সমূহকো অতি সোনকালেই মোবাইল সেৱাৰে সংযোগ কৰিবলৈ পৰিকল্পনা কৰাৰ কথাও সদৰী কৰিছে।\n৬. গুৱাহাটীৰ বানত সঘনে ডুৱ যোৱা অঞ্চলবোৰৰ নলা-নৰ্দমাবোৰক সঠিক জল পৰিবহন কৰিব পৰাকৈ মুকলি কৰাৰ বাবে ব্যৱস্থা গ্ৰহণ কৰিবলৈ ক্ষেত্ৰভিত্তিক প্ৰতিবেদন দাখিল কৰিবৰ বাবে প্ৰশাসন আৰু কাৰিকৰী বিশেষজ্ঞৰে এখন কমিটী গঠন কৰিছে বুলি মহানগৰ প্ৰশাসনে প্ৰকাশ কৰিছে। ৰাজগড়. ৰাধাগোবিন্দ বৰুৱা পথ, জিএচ ৰোডৰ পানী বোৱাই নিয়াৰ বাবে এই কমিটীয়ে এটা কাৰ্যকৰী ব্যৱস্থাৰ পৰিকল্পনা অচিৰেই দাখিল কৰিব বুলিও জানিব পৰা গৈছে।\n৭. "অক্ষয় পাত্ৰ"ৰ ৰান্ধনিশাল পৰিদৰ্শন কৰিবলৈ ভাৰতলৈ আহিব আমেৰিকাৰ পূৰ্ব ৰাষ্ট্ৰপতি বিল কিল্টন। ক্লিণ্টন গ্লোৱেল ইনিচিয়েটিভ কমিটমেণ্ট টু একচন প্ৰগ্ৰামৰ কাৰ্যসূচীৰ আধাৰতে ভ্ৰমণসূচীৰে তেখেতে প্ৰতিদিনে ১লাখ চাৰি হাজাৰ শিশুক বিদ্যালয়ত আহাৰ যোগান ধৰা সংস্থাটো পৰিদৰ্শন কৰিবহি বুলি জানিব পৰা গৈছে। গুৱাহাটীতো অক্ষয় পাত্ৰই দৈনিক ৬০০খন বিদ্যালয়ত প্ৰায় ৫৩০০০ শিশুক মধ্যাহ্ন ভোজন যোগান ধৰি আহিছে বুলিও সুখবৰ পোৱা গৈছে।\n৮. আজি ছিপাঝাৰত মঞ্চস্থ হব বিশিষ্ট নাট্যকৰ্মী হিমাংশু প্ৰসাদ দাসৰ পৰিকল্পনা আৰু পৰিচালনাৰে এখনি চিন্তাকৰ্ষক নাট "ৰান"ৰ। ছিপাঝাৰৰ অগ্ৰণী সাংস্কৃতিক অনুষ্ঠান গণতালৰ উদ্যোগত স্থানীয় ছহিদ ভৱনত ব্যংগাত্মক-ধৰ্মী সংলাপবিহীন নাটকখনি মঞ্চস্থ কৰা হব বুলি জানিব পৰা গৈছে।\n৯. সাহিত্যৰথী লক্ষ্মীনাথ বেজবৰুৱাৰ ডেৰশ বছৰীয়া জন্মজয়ন্তীৰ অংশ স্বৰূপে হোজাই সাহিত্য সভাৰ উদ্যোগত ১১-১৩জুলাইত এলানি কবিতা আৰু সাধু কোৱা কৰ্মশালা অনুষ্ঠিত হোৱাৰ সুখবৰ। সমল ব্যক্তিৰূপে বিশিষ্ট আবৃত্তিকাৰ বসন্ত কৌশিক ভাগৱতী, কবি কাৰুণ্য ভট্টাচাৰ্য, ধৰিত্ৰী শইকীয়া আৰু দুলাল বৰাই প্ৰশিক্ষণ প্ৰদান কৰে।\n১০. তেজপুৰ মহাবিদ্যালয়ত চলিছে সোণালী জয়ন্তী বৰ্ষৰ উদযাপনৰ বিশেষ প্ৰস্তুতি। অহা ৫ আগষ্টত বৰ্ষজোৰা উদযাপনৰ শুভাৰম্ভ অনুষ্ঠানৰ আয়োজন চলাৰো সুখবৰ।\n১১. অহা ৫ ছেপ্তেম্বৰত মুক্তি লাভ কৰি মেৰী কম নামৰ হিন্দী কথাছবিখনে। মেৰী কমৰ অলিম্পিকৰ পদক বিজয়ৰ যাত্ৰাক ৰূপালী পৰ্দাত তুলি ধৰিবলৈ চেষ্টা কৰা ছবিখনত নায়িকাৰ ৰূপত প্ৰিয়ঙ্কা চোপ্ৰাই অভিনয় কৰিছে।\n১২. ব্ৰাজিলত ব্ৰীকচ শীৰ্ষ সন্মিলনত ব্ৰীকচ বেংক স্থাপনৰ প্ৰসংগত সকলোকে সম অংশীদাৰ হোৱাৰ বাবে নৰেন্দ্ৰ মোদীয়ে আহ্বান জনাব বুলি সম্ভাৱনা প্ৰকাশ পাইছে। চীনৰ ৰাষ্ট্ৰপতিৰ সৈতে ভাৰতীয় প্ৰধানমন্ত্ৰীৰ বৈঠকত গোটেই বিশ্বৰে দৃষ্টি নিবদ্ধ আছে বুলিও চীনৰ সংবাদ মাধ্যমে বাতৰি প্ৰকাশ কৰিছে।\n১৩. বিগত চাৰি বছৰে কে জি বেছিনৰ পৰা চুক্তিত উল্লেখ কৰাতকৈ কম গেছ উতপাদন কৰাৰ বাবে ৰিলায়েঞ্চক কেন্দ্ৰীয় চৰকাৰে অতিৰিক্ত ৫৭৯নিযুত ডলাৰৰ জৰিমনা বিহিছে বুলি লোকসভাক জনালে দেশৰ পেট্ৰ'লিয়াম মন্ত্ৰী ধৰ্মেন্দ্ৰ প্ৰধানে। চাৰিটা বিত্তীয় বৰ্ষৰ বাবে মুঠ জৰিমনা ২.৩৭৬ বিলিয়ন ডলাৰ হোৱাগৈ বুলিও মন্ত্ৰীগৰাকীয়ে অৱগত কৰিছে।\n১৪. অসমৰ ৰাজ্যিক সভাপতি ৰূপে নতুন নিযুক্তি সন্দৰ্ভত দুই এদিনতে নতুন ৰাষ্ট্ৰীয় সভাপতি অমিত শাহে সিদ্ধান্ত লব ।\n১৫. গুৱাহাটী প্ৰেছ ক্লাৱত কালি উন্মোচিত হয় সুশীল কুমাৰ সৰকাৰৰ "সমবায় আন্দোলন আৰু ইয়াৰ প্ৰাসংগিকতা" শীৰ্ষক এখনি গ্ৰন্থ। গ্ৰন্থখনি উন্মোচন কৰিলে বিশিষ্ট সাংবাদিক হাইদৰ হুছেইনদেৱে।


5-top-nscn-k-leader-released-from-jail-in-myanmar-tv-biju-skd– News18 Assam\nULFA-I, NDFB-S, KLO আদিক আশ্ৰয় দি জে’ললৈ যোৱা ৫ NSCN-K নেতা মুকলি হ'ল কেনেকৈ?\nUpdated:April 18, 2020, 6:06 PM IST\nশুকুৰবাৰ৷ ১৭ এপ্ৰিল, ২০২০৷ জে’লৰ পৰা মুকলি হ'ল তেওঁলোক৷ মানে NSCN-Kৰ শীৰ্ষ পাঁচ নেতা৷ যি সংগঠনৰ নীতি নিৰ্ধাৰণত বিশেষ ভূমিকা লৈ আহিছিল৷\nLast Updated: April 18, 2020, 6:06 PM IST\nএঘাৰ মাহ৷ হয় এঘাৰ মাহ পূৰ্বে টাটমাদাউ খ্যাত ম্যানমাৰৰ সেনাই আটক কৰিছিল৷ এজন নহয়, প্ৰায় কুৰিজনক৷ তাৰ মাজত আছিল NSCN-Kৰ পাঁচ শীৰ্ষ নেতা৷ ইষ্টাৰ্ণ নাগালেণ্ড খ্যাত ম্যানমাৰৰ ছাগায়িং প্ৰদেশত সমান্তৰাল চৰকাৰ চলোৱা NSCN-Kৰ নেতাক ম্যানমাৰ সেনাই আটক কৰিব? বিষয়টো হজম নোহোৱা বিষয় আছিল৷ কিন্তু হজম নকৰি নোৱাৰি৷ আটক কৰিছিল৷ আটক কৰি ম্যানমাৰৰ খামতি আৰক্ষীক গতাই দিছিল৷\nআৰক্ষীক গতাই দিয়াৰ পিছত জে’ল যাত্ৰা৷ জে’ললৈ যোৱাৰ পিছত ঘটিল বহু ঘটনা৷ সময়ৰ সোঁতত বহু ঘটনা প্ৰৱাহ৷ বহু দুৰ্যোগৰ মুখামুখি হ'ল আপোচহীন NSCN-K৷ শুকুৰবাৰ৷ ১৭ এপ্ৰিল, ২০২০৷ জে’লৰ পৰা মুকলি হ'ল তেওঁলোক৷ মানে NSCN-Kৰ শীৰ্ষ পাঁচ নেতা৷ যি সংগঠনৰ নীতি নিৰ্ধাৰণত বিশেষ ভূমিকা লৈ আহিছিল৷\nখামতি জে’লৰ পৰা শুকুৰবাৰে আবেলি মুকলি আকাশৰ তললৈ আহে আটাইকেইজন৷ মুকলি হৈয়ে নিজ নিজ পৰিয়ালৰ কাষলৈ ৰাওনা হয়৷ আচলতে ম্যানমাৰৰ নতুন বছৰ 'তাজান পাৱে' উপলক্ষে দেশখনৰ ৰাষ্ট্ৰপতিয়ে এক বিশেষ ক্ষমাদান ঘোষণা কৰে৷ কাৰাৰুদ্ধ কয়দীৰ বাবে ঘোষণা কৰে এই ক্ষমাদান৷ ম্যানমাৰৰ ৰাষ্ট্ৰপতিৰ ক্ষমাদানৰ তালিকাত মুঠ ২৪,৮৯৬জন কয়দীৰ নাম আছিল৷ এই দীঘলীয়া তালিকাতেই নাম সন্নিৱিষ্ট হ'ল পাঁচ NSCN-Kৰ শীৰ্ষ নেতাৰ নাম৷\n২০১৯ৰ ৯ মাৰ্চত খামতি নগৰৰ সমীপৰ পৰা ম্যানমাৰৰ সেনাই আটক কৰিছিল তেওঁলোকক৷ তেওঁলোক আছিল ক্ৰমে- NSCN-Kৰ গৃহমন্ত্ৰী ৱাং মাই, ধৰ্মীয় মন্ত্ৰী ছাৱ এন ছিং, বন মন্ত্ৰী ইউ আকান, কেন্দ্ৰীয় কাৰ্যনিৰ্বাহক সদস্য এছ ছাওথিং আৰু নগা আৰ্মীৰ লেফটেনেণ্ট কৰ্ণেল য়াং ছায়িং৷\nছয় মাৰ্চৰ পুৱা পৰা ২৬ মাৰ্চৰ আবেলিলৈ পাঁচোজন নেতাই আছিল টাটমাদাউ খ্যাত ম্যানমাৰ সেনাৰ কব্জাত৷ এই সময়ছোৱাত NSCN-Kক বহুকেইটা চৰ্ত দিছিল টাটমাদউয়ে৷ কিন্তু সাৰ্বভৌম স্বাধীন নাগালিমৰ দাবীত অলৰ-অচৰ সংগঠনৰ অধ্যক্ষ য়ুং আঙে কোনো কথাই মানি নল'লে৷ সেনাৰ চৰ্ত বা কোনো সন্ধিৰ বাবে আগ্ৰহ প্ৰকাশ নকৰিলে অধ্যক্ষ য়ুং আঙে৷\nপাঁচ NSCN-K নেতাৰ বিৰুদ্ধে ম্যানমাৰৰ সেনা আৰু আৰক্ষীৰ অভিযোগ- ভাৰতীয় মূলৰ বিদ্ৰোহী সংগঠনক ম্যানমাৰৰ ভূখণ্ডত আশ্ৰয় দিয়া৷ অভিযোগ- চুবুৰীয়া ৰাষ্ট্ৰৰ বিদ্ৰোহী সংগঠনসমূক আশ্ৰয় দি সামৰিক প্ৰশিক্ষণ প্ৰদান কৰা৷ ম্যানমাৰৰ আইন মতে ছেকছন ১৭/১ৰ অধীনত গোচৰ ৰুজু হৈছিল পাঁচ NSCN-K নেতাৰ বিৰুদ্ধে৷\nFirst published: April 18, 2020, 6:06 PM IST


পূজা চাবলৈ যোৱা ছাত্ৰই কেনেকৈ পালে ড্ৰাগছ? - The Cross Current\nৰাজ্যজুৰি আৰক্ষীয়ে ড্ৰাগছ বিৰোধী অভিযান তীব্ৰতৰ কৰি তোলাৰ মাজতে বৰপথাৰত অতিমাত্ৰা ড্ৰাগছ সেৱনৰ ফলত এজন ছাত্ৰৰ মৃত্যু হোৱাৰ বাতৰিয়ে এতিয়া চকু কপালত তুলিছে সকলোৰে। উল্লেখ্য যে মৃত ছাত্ৰ জনৰ নাম অবিনাশ ফুকন। বৰপথাৰৰ ধনশিৰি ঔদ্যোগিক প্ৰশিক্ষণ কেন্দ্ৰৰ ছাত্ৰ আছিল অবিনাশ। পাঁচ বন্ধুৰ সৈতে পূজা চাবলৈ যোৱাৰ পিছত সপ্তমীৰ নিশা প্ৰায় ১০ মান বজাত সংঘটিত হৈছিল এই ঘটনা। অভিযোগ উঠিছে যে আৰক্ষীৰ নিৰ্লিপ্ত ভূমিকাৰ বাবেই বৰপথাৰত দ্ৰুত গতিত বৃদ্ধি পাইছে ড্ৰাগছৰ প্ৰৱণতা। আমাৰ হাতত আহি পৰা খবৰ অনুসৰি কেইবা বছৰ ধৰি ড্ৰাগছ সেৱন কৰি আহিছিল অবিনাশে। কিন্তু প্ৰশ্ন হয় – অসম আৰক্ষীৰ ড্ৰাগছ বিৰোধী অভিযান কেৱল নাটক হে আছিল নেকি? পূজা চাবলৈ যোৱা ছাত্ৰৰ হাতলৈ কেনেকৈ আহিল ড্ৰাগছ? এতিয়া হিমন্ত বিশ্ব শৰ্মা নেতৃত্বাধীন আপোচ বিহীন চৰকাৰ খনে বৰপথাৰ আৰক্ষীৰ বিৰুদ্ধে কি ব্যৱস্থা গ্ৰহণ কৰে পৰৱৰ্তী সময়ত সেয়াহে হব লক্ষণীয়।\nতালিবানৰ দেশত নৱৰাত্ৰিত হৰে ৰাম হৰে কৃষ্ণ কীৰ্তন গালে ভক্তইঃ ভাইৰেল ভিডিঅ


ব্ৰহ্মপুত্ৰৰ উৎসস্থলৰ বিৰল ফটো প্ৰকাশ চাইনা ডেইলিৰ - NORTHEAST NOW (Assamese)\nব্ৰহ্মপুত্ৰৰ উৎসস্থলৰ বিৰল ফটো প্ৰকাশ চাইনা ডেইলিৰ\nNovember 17, 2017 2:22 pm\nইংৰাজী ভাষাত প্ৰকাশিত চীনৰ ৰাষ্ট্ৰীয় পৰ্য্যায়ৰ কাকত চাইনা ডেইলি (China Daily) ৰ ৱেবছাইটত ব্ৰহ্মপুত্ৰৰ তিব্বত অংশটোৰ (যাক ছাংপো বুলি কোৱা হয়) আকাশমাৰ্গৰ পৰা তোলা কেইখনমান বিৰল ফটো প্ৰকাশ কৰা হয়। এই অংশটোক Yarlung Tsangpo Grand Canyon বুলি কোৱা হয় আৰু ই হ’ল বিশ্বৰ বৃহত্তম গিৰিখাত। এই অংশটোৱে হ’ল অসমৰ ব্ৰহ্মপুত্ৰৰ আদি সুঁতি। পশ্চিম তিব্বতৰ কৈলাস পৰ্বতৰ দাঁতিৰ মানস সৰোবৰৰ আংচি হিমবাহ (Angsi Glacier)ৰ পৰা ওলাই ই অৰুণাচলৰ মাজেৰে বৈ আহি অসমত ব্ৰহ্মপুত্ৰ নাম লৈছে।\nচীনা দৈনিক কাকতখনৰ এই কাৰ্য্যই সকলোৰে দৃষ্টি আকৰ্ষণ কৰিছে এই বাবেই যে সচৰাচৰ ভৌগোলিকভাৱে তাৎপৰ্য্যপূৰ্ণ অঞ্চলৰ ফটো বা আন তথ্য প্ৰকাশ কৰাৰ ক্ষেত্ৰত দেশখনৰ কঠোৰতা সৰ্বজন জ্ঞাত। তাৰোপৰি ব্ৰহ্মপুত্ৰৰ পানীৰ বিষয়ে কোনো তথ্য ভাৰতক দিবলৈ চীনে সদায়ে বিভিন্ন অজুহাতত অস্বীকাৰ কৰি আহিছে।\nসলনি হ’ব লক্ষ্ণৌৰ নাম! কি নাম হ’ব পাৰে লক্ষ্ণৌৰ ?\nবিশ্বজুৰি জনপ্ৰিয় হৈছে আমেৰিকাৰ ছয় মহীয়া শিশু ট্ৰলিন: জনপ্ৰিয়তাৰ আঁৰত কি!\nসাত বছৰ ধৰি কিশোৰীক ডিজিটেল ধৰ্ষণ: অভিযুক্ত স্কেচ শিল্পীক গ্ৰেপ্তাৰ


অখিল গগৈৰ সংবাদমেল LIVE - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nঅখিল গগৈৰ সংবাদমেল LIVE\nদিনৰ ১২.৪৬ বজাতঃ অগপকো সমালোচনা অখিলৰ। এই বিধেয়ক গৃহীত হ’ব বুলি কোৱা পাছতো মাত নামাতিলে অতুল বৰা আৰু প্ৰফুল্ল মহন্তই। অগপক কৃষক মুক্তিৰ আহ্বান- শীঘ্ৰে কাৰ্যনিৰ্বাহক অনুষ্ঠিত কৰি চৰকাৰৰ পৰা ওলাই আহক। বৃন্দাবন গোস্বামী আৰু পবিন্দ্ৰ ডেকাক স্থিতি স্পষ্ট কৰাৰ দাবী।\nদিনৰ ১২.৩৯ বজাতঃ আপোনাক মানুহে গণশত্ৰু ক’ব নে জাতীয় নায়ক ক’ব? আপুনি কি পক্ষ লয়?\nদিনৰ ১২.৩৬ বজাতঃ মুখ্যমন্ত্ৰী মহোদয় আপুনি ছহিদৰ পৰিয়ালক ৫ লাখকৈ টকা দিছিল ভাল কথা। আৰ্চিভ বনাইছে ভাল কথা। ৮৫৫জন ছহিদৰ ত্যাগত বিশ্বাসঘাতক কৰিছে নেকি অসমৰ ৰাইজে জানিব খোজে।\nদিনৰ ১২.৩৪ বজাতঃ দিল্লী আৰু নাগপুৰত ওচৰত আঁঠু লোৱা মুখ্যমন্ত্ৰী ৰূপে আপোনাৰ গ্ৰহণযোগ্যতা কিমান বুলি মন্তব্য অখিলৰ।\nদিনৰ ১২.৩২ বজাতঃ অখিলে সুধিছে মুখ্যমন্ত্ৰীক- আপুনি কাৰ পক্ষত? অসমৰ ৰাইজ নে দলৰ পক্ষত?\nদিনৰ ১২.৩১ বজাতঃ ১কোটি ৯০ লাখ হিন্দু বাংলাদেশীক অসমত সংস্থাপন দিব নেকি বুলি মুখ্যমন্ত্ৰী সোণোৱালক প্ৰশ্ন অখিলৰ।\nদিনৰ ১২.২৯ বজাতঃ সকলো বিদেশীক বাহিৰ কৰাৰ কথা আছিল। অসমৰ স্বাৰ্থ বিঘ্নিত নকৰো বুলি আপুনিয়ে কৈছিল।\nদিনৰ ১২.২৫ বজাতঃ বিজেপিৰ সকলোৰে নাম-চদ্মনাম জানে ৰাম মাধৱে। তেওঁ ক’লে- এই আইন গৃহীত কৰিবই। কোনো ৰখাব নোৱাৰে। মুখ্যমন্ত্ৰীক প্ৰশ্ন অখিলৰ- আপোনাৰ স্থিতি কি? আপুনি আছুৰ লগত জড়িত আছিল। বৰাক-ব্ৰহ্মপুত্ৰৰ মানুহৰ কথা কয়। এতিয়া আপোনাৰ অসম চুক্তি সন্দৰ্ভত স্থিতি কি? আপোনালোকৰ ভিজন ডকিউমেণ্টত আছিল অসমচুক্তি ৰূপায়ন কৰাৰ কথা।\nদিনৰ ১২.২৪ বজাতঃ মুখ্যমন্ত্ৰীয়ে কৈছিল- সংসদীয় যুটীয়া সমিতি আকৌ আহিব। কিন্তু কেন্দ্ৰীয় কাৰ্যনিৰ্বাহকৰ সিদ্ধান্তই হ’ল, জে পি চি নাহিল।\nদিনৰ ১২.২৩ বজাতঃ অখিলৰ প্ৰশ্ন মুখ্যমন্ত্ৰীক- আপুনি কেৱল গাদীৰ বাবেই সকলো বিসৰ্জন দিব নেকি?\nদিনৰ ১২.২১ বজাতঃ মুখ্যমন্ত্ৰীয় কৈছিল- এন আৰ চিৰ চূড়ান্ত খচৰা প্ৰকাশ হ’লেই নাগৰিক সংশোধনী বিধেয়কৰ স্থিতি স্পষ্ট কৰিব, কিন্তু নকৰিলে।\nদিনৰ ১২.১৯ বজাতঃ নিৰ্মলা সীতাৰামানেও কৈছে- অমিত শ্বাহে সিদ্ধান্ত লোৱা বুলি।\nদিনৰ ১২.১৭ বজাতঃ বাংলাদেশ, পাকিস্তানৰ পৰা হিন্দু, শিখ আদি মানুহক শৰণাৰ্থী হিচাপে আশ্ৰয় দিয়াৰ কথা কৈছে বিজেপিয়ে। ৰাষ্ট্ৰীয় কাৰ্যনিৰ্বাহকত আছিল সোণোৱাল। তেওঁৰ সন্মুখতেই অমিত শ্বাহে ভাষণ দিছিল। নাগৰিকত্ব সংশোধনী বিধেয়ক গৃহীত হ’ব বুলি ঘোষণা কৰিছিল।\nদিনৰ ১২.১৫ বজাতঃ ‘অসমীয়া প্ৰতিদিন’ কাকতত প্ৰকাশিত বিজেপি কাৰ্যনিৰ্বাহকৰ বাতৰি পঢ়ি শুনালে অখিলে। বিজেপিৰ ৰাজ্যিক কাৰ্যালয়ৰ প্ৰেছ ৰিলিজ দেখুৱালে সাংবাদিকক।\nদিনৰ ১২.১৪ বজাতঃ সম্পাদকসকল আবেগিক হৈছিল। মুখ্যমন্ত্ৰীক সকলোৱে ভাল পাইছিল। সন্মান জনাইছিল। চকুৰে চকুলো বাগৰিছিল।\nদিনৰ ১২.১৩ বজাতঃ কেন্দ্ৰীয় চৰকাৰৰ স্থিতি হ’ল। বিজেপি কাৰ্যনিৰ্বাহকত নাগৰিকত্ব সংশোধনী বিধেয়কত এই স্থিতি স্পষ্ট কৰিলে অমিত শ্বাহে। ১২ মে’, ২০১৮ত সম্পাদক সকলৰ সৈতে ব্ৰহ্মপুত্ৰ গেষ্ট হাউছত মুখ্যমন্ত্ৰীৰে সাক্ষাৎ হৈছিল। অসমৰ মানুহৰ স্বাৰ্থ বিঘ্নিত হোৱা কাম নকৰো বুলি।\nদিনৰ ১২.১২ বজাতঃ অখিল গগৈৰ সংবাদমেল আৰম্ভ। নাগৰিকত্ব সংশোধনী বিধেয়কৰ সন্দৰ্ভত অখিলৰ সংবাদমেল।\nউত্তৰ গুৱাহাটীৰ নাও দুৰ্ঘটনাত সন্ধানহীন হোৱা কমল ৰজকৰ মৃতদেহ উদ্ধাৰ\nৰহাত উপস্থিত স্বৰ্ণ কন্যা হিমা, বহু দল-সংগঠনৰ অভিনন্দন জ্ঞাপন


নীলপৰীৰ দেশত সন্ধিয়াৰ দবা ( অমিতাভ মহন্ত ) - সাহিত্য ডট অৰ্গ\nযুদ্ধক্ষেত্ৰত এজন এজনকৈ ৰণত পৰিছে৷ সামান্য দুই-এটা সৈন্য লৈ ৰজাই অকলেই যুঁজিবলৈ বৃথা চেষ্টা কৰিছে৷ ইতিমধ্যেই ৰজাক বিপক্ষই চাৰিওফালৰপৰা ঘেৰি ধৰিছে৷ বিপক্ষৰ মন্ত্ৰীজনা ৰজাৰ একেবাৰে ওচৰত৷ অপেক্ষা মাত্ৰ এটা চালৰ……\n– চেহ্ !! বাচিবলৈ একো সুৰুঙাই নাৰাখিলা দেখোন!\nডিচেম্বৰৰ এটা সেমেকা সন্ধিয়া৷ দবা খেলৰ ব’ৰ্ডখন সন্মুখত লৈ বহি আছে দুয়োজন৷ খাৰঘূলি পাহাৰৰ প্ৰফেছাৰৰ ঘৰৰ খিৰিকীৰে লাহেকৈ নামি আহিছে শীত৷ এৰী চাদৰখন ভালদৰে মেৰিয়াই লৈ ঠাণ্ডা হৈ যোৱা চাহত চুমুক দিলে তেওঁ৷ আকৌ এবাৰ ভালদৰে চাই ল’লে, কিজানি বাচিবলৈ সুৰুঙা ওলায়েই৷ সন্মুখৰ চকুহালে আগ্ৰহেৰে চাই আছে৷ হয়তো নতুন কিবা জনাৰ আগ্ৰহ, কিবা আশা……\n– এই গেম ঠিক নহ’ল বুজিছা৷ আৰম্ভণিতেই কেনা লাগিল নহয় এইবাৰ৷ দিয়া আকৌ এবাৰ নতুনকৈ খেলোঁ৷ সময় আছে নহয় তোমাৰ?\n– আছে ছাৰ৷ হোষ্টেলত এতিয়াই গৈ কিনো কৰিম৷\n– গুড৷ এইবাৰ হৰুৱাব লাগিল তোমাক৷ এইবাৰ মই বগা গুটি ল’ম দেই৷\nপ্ৰথম চালটো আগুৱাই দিলে প্ৰফেছাৰে৷\n– ছাৰ, এইযে চাহজাহানৰ কথা কৈ আছিলোঁ, চাহজাহানে বাৰু নিজৰ সন্তানৰ মাজত কোনোবাজনক হয়তো বেছি ভাল পাইছিল৷ হয়তো……\n– একেআষাৰে কোৱা মুস্কিল৷ ডাঙৰ পুত্ৰ দাৰা আছিল এজন বিদ্বান লোক, এইফালে চুজা আৰু মুৰাদ আছিল অদূৰদৰ্শী, নিচাখোৰ, কাজিয়াখোৰ আৰু যে কত কি……\n– কিন্তু আমি পঢ়ি শুনি যিখিনি বুজিছোঁ, তাৰপৰা অনুমান কৰিব পাৰি যে আৰম্ভণিৰ ফালে ঔৰঙ্গজেৱৰ এনেকুৱা বদগুণ নাছিল৷ তথাপি কিদৰে…\n– সিংহাসনৰ লোভ ডেকা ল’ৰা, সকলোবোৰ সিংহাসনৰ লোভ৷ চাবলৈ গ’লে জাহানাৰাও সমানেই যোগ্য আছিল৷ কিন্তু সেয়া আছিল পুৰুষতান্ত্ৰিক সমাজ৷ অৱশ্যে জাহানাৰাই নিজেও ৰাজপাটত বহিবলৈ মন মেলা নাছিল৷ দাৰাকেই ৰজা হোৱাটো কামনা কৰিছিল জাহানাৰাই৷\n– তোমাৰ ঘোঁৰাটো গ’ল দেই ডেকাল’ৰা৷ এইবাৰ ফৰ্মত আহি গৈছোঁ৷ ৰক্ষা নাই তোমাৰ৷ হা: হা:\nখন্তেকৰ বাবে পৰ্দাৰ সিপাৰে ছায়ামূৰ্তি এটাই নিজৰ উপস্থিতিৰ উমান দিলে৷ দেখ নেদেখ হাঁহি এটা বিয়পি পৰিল তাৰ মুখত৷ যি কাৰণত সি সুবিধা পালেই পদাৰ্থ বিজ্ঞানৰ কিতাপবোৰ এৰি ইতিহাসৰ এই ৰিটায়াৰ্ড প্ৰফেছাৰৰ ঘৰলৈ ঢাপলি মেলে, ঘণ্টাৰ পিছত ঘণ্টা ডবা খেলে, আলোচনা কৰে, গুচি যায় কোনো ইতিহাসৰ পৃষ্ঠাৰ মাজলৈ…… সেই কাৰণটো ছায়ামূৰ্তি হৈ পৰ্দাৰ আঁৰত খেলা কৰিছে৷ হয়তো কিছুসময় পিছতেই চাহ দুকাপ লৈ বাহিৰলৈ আহিব … তাই……তপত নিশ্বাস দুটাই বুকুৰ কোবটো ডাঙৰ কৰি তুলিলে তাৰ!\n– মোৰ ঘোঁৰাটো গ’লে আপোনাৰ নাওখন খোৱাৰ ৰাস্তা একেবাৰে চিধা হৈ আছে ছাৰ৷ ভাবি-চিন্তি চাব আপুনি৷\n– নাই নাই৷ এই জপিয়াই ফুৰা ঘোঁৰাটো বৰ ডেঞ্জাৰাছ৷ ইয়াক নাখালে পিছত বৰ বিপদ কৰে৷ এয়া গ’ল তোমাৰ ঘোঁৰা৷\n– বুজিছা ডেকা ল’ৰা, দাৰাৰ চিন্তা, ভাৱনা অনেক আধুনিক আছিল৷ সময়তকৈ আগত চলিছিল দাৰা৷\n– মই বিশেষ নাজানো ছাৰ৷ শুনিছিলোঁ সকলোৰে লগত সদ্ভাৱ আছিল দাৰাৰ৷\n– সকলো ধৰ্মৰ মানুহৰ লগত দাৰাই মিলা-মিচা কৰিছিল৷ দাৰাৰ অত্যন্ত বিশ্বাসী অমৰ সিং আছিল এজন হিন্দু৷\n– অমৰ সিং ৰাথোড়? কওকচোন তেওঁৰ বিষয়ে৷ মই জনাত দুয়োৰে চৰিত্ৰ আছিল বিপৰীত৷ দুয়োজন সঁচাকৈয়ে বন্ধু আছিলনে?\n– ভালেই বন্ধু আছিল৷ অমৰ সিং নাথাকিলে হয়তো দাৰাৰ অৱস্থা বহু আগতেই বেয়া হ’লহেঁতেন৷\n– কিন্তু ছাৰ আপুনিয়েই দেখোন ক’লে দাৰা ৰাজপাটৰ বাবে বেছি যোগ্য আছিল৷\n– দাৰা হয়তো সুপ্ৰশাসক হ’ব পাৰিলেহেঁতেন৷ কিন্তু ঔৰঙ্গজেৱ আছিল এক সুনিপুণ যুঁজাৰু৷ দাৰাৰ সেই গুণ নাছিল৷ ফলত যুদ্ধত দাৰাৰ পৰাজয় ঘটিল৷\n– ছাৰ শুনামতে এতিয়া যে দিল্লীত ঔৰঙ্গজেৱ পথ আছে তাতেই হেনো দাৰা পৰাস্ত হোৱাৰ পিছত তেওঁক চাৰিওফালে ঘূৰাই অপমান কৰা হৈছিল৷\n– চাৰিওফালে ঘূৰোৱা কথাটো হয়, কিন্তু সেইটো বৰ্তমানৰ ঔৰঙ্গজেৱ পথটো হয়নে নহয় সঠিককৈ ক’ব নোৱাৰিম দেই৷ আজিকালিৰ খবৰবোৰত মছলা লগাতকৈ বেছি নহয়৷\n– ছাৰ আপোনাৰ হাতীটো গ’ল৷\n– এহ এহ, ধৰিবই নোৱাৰিলোঁ হে কোনফালেৰে লৈ গ’ল৷ বৰ ডাঙৰ ভুল হৈ গ’ল৷\n– বাৰু ছাৰ এইযে দিল্লীৰ ঔৰঙ্গজেৱ পথটো কালাম ছাৰৰ নামেৰে কৰি দিলে, কিবা কামটো ভাল হোৱা যেন লাগিলেও মোৰ দেখোন হজম হোৱা নাই৷\n– হাতীটো খাই নাৰ্ভাছ কৰি দিলা হে মোক৷ অ’ কি কৈ আছিলা? পথৰ নাম সলোৱা কথা? দেখাতটো ভালেই কাম৷ কালাম ছাৰক সন্মান আগতেই দিব লাগিছিল৷ কিন্তু কিবা এটা ‘কিন্তু’ ৰৈ গৈছে কোনোবাখিনিত৷ বৰ খেলিমেলি কাৰবাৰ এইবোৰ৷\nঅন্দৰমহলৰ টুং টাং টুকুৰা শব্দই তাৰ কাণত টুকুৰিয়ালে৷ চীনা মাটিৰ কাপ আৰু চামুচৰ এই যুগলবন্দী আজিকালি তাৰ অতিকে চিনাকী৷ টি পটটো লৈ পৰ্দা ঠেলি ওলাই আহিল তাই৷ নীলা টপটোৰ বহল হাতদুখনৰ মাজেৰে ওলাই অহা লিহিৰী আঙুলি দহটাই টেবুলখনত যেন কোমলতাৰ মেলা পাতিছে! খন্তেকৰ চাৰি চকুৰ মিলনে বহু কিবাকিবি কৈ গ’ল…… নীৰৱে৷ তলমুৱা হৈ টেবুলত চাহৰ যোগাৰখিনি দি দেউতাকলৈ চালে তাই৷\n– দেউতা, মন্ত্ৰীটো অলপ বাওঁফালে আনি থোৱা ভাল নেকি?\n– কিয় মাজনী?\n– গোটেইবোৰে একেলগে মন্ত্ৰীক আক্ৰমণ কৰিবলৈ সাজু কৰা যেন লগা নাইনে বাৰু তোমাৰ?\nচকু তুলি তাইলৈ আকৌ এবাৰ চালে সি৷ এতিয়া মন্ত্ৰী তাৰ আয়ত্তৰ বাহিৰত৷\n– এইকেইদিন ভৰলুৰ ফাললৈ গৈছা নে?\n– হয় গৈ আছোঁ৷ কুমাৰপাৰাত ল’ৰা এটা পঢ়ুৱাবলৈ যাওঁ নহয় মই৷\n– অ’ অ’, কৈছিলা তুমি৷ এইযে ব্ৰহ্মপুত্ৰৰ পাৰত লাচিতৰ বিয়াগোম মূৰ্তিটো স্থাপনৰ কাম চলি থকা বুলি শুনিছোঁ, সেইটো কিমান আগবাঢ়িছেনো?\n– কাম পূৰাদমে চলি আছে ছাৰ৷ প্ৰায় সাজু হৈছেই৷\n– হওঁতে ভাল কাম এটা হৈছে দিয়া৷ পিছে ক্ৰেডিট ল’বলৈহে টনা-আঁজোৰা লাগিব যেন পাইছোঁ এতিয়া৷\n– হয় পিছে কথাটো৷\n– চাই থাকাচোন এইবাৰ নভবা-নোপজা টপিক লৈ ইলেকচনৰ আগত কিমান পানী ঘোলা হব৷\n– এইবাৰৰ ইলেকচন অলপ বেলেগ হ’ব যেন লাগিছে৷ নে কি কয় ছাৰ৷\n– বিহাৰে আমাৰ ৰাইজক জুতি লগাই দিছে এইবাৰ৷ হ’ব দিয়া, মৰাৰ আগতে ময়ো এটা হাইটেক ইলেকচন দেখি মৰোঁ৷ হা হা হা৷\nচাহৰ সৈতে তাৰ প্ৰিয় কাজু, আখৰোট…… কাষত নীলপৰী৷ কোঠাৰ সিমূৰে থিয় হৈ থকা তাইলৈ চাই চাহৰ কাপত এচুমুক দিলে সি৷ চকুত তাৰ সন্তুষ্টি আৰু প্ৰশান্তিৰ হাঁহি!\n– লাচিত বৰফুকনৰ কথা ওলাওঁতে মনত পৰিল ছাৰ, সেইদিনা হিন্দু পৰিষদৰ বেনাৰ এখন দেখিলোঁ, তেওঁলোকে লাচিত দিৱস পাতিব৷ লাচিত বৰফুকনে হয়তো কল্পনাও কৰিব পৰা নাছিল যে মোগলক পৰাস্ত কৰাৰ অচিলা লৈ আজিৰ প্ৰজন্মৰ একাংশই তেওঁক হিন্দু বীৰ সজাবলৈ চেষ্টা কৰিব৷\n– হমম! ঠিকেই কৈছা ডেকা ল’ৰা৷ দুবছৰমান আগতে পুণেত লাচিত দিৱস পাতিব বুলি খবৰ এটা শুনিছিলোঁ৷ টোগাডিয়া মুখ্য বক্তা হৈ আহিব বুলি খবৰ এটা শুনিছিলোঁ৷ কি হ’ল নাজানো পিছত৷ এইফালে মাৰাঠী ভাষাত লাচিতক লৈ কিতাপ ৰচনা হৈ গৈছে৷ অসমৰ বীৰ এজনে সৰ্বভাৰতীয় মৰ্য্যাদা পোৱা বাবে বাহ্যিক দৃষ্টিত ভাল লাগিব পাৰে, কিন্তু কথাবোৰ যেন খেলিমেলি৷\n– লাচিতক হিন্দু বীৰ সজাবলৈ চেষ্টা কৰা সকলে চাগে বাঘ হাজৰিকা, ৰামসিংহৰ নামেই শুনা নাই৷\n– দুই এদিনতে হেনো কোনোবা এজন যোগী আহিব গুৱাহাটীলৈ ৷ উদ্দেশ্য লাচিত দিৱসত লাচিতৰ বীৰত্বত হিন্দুত্বৰ প্ৰলেপ সানিবলৈ ৷ যি লাচিতে শক্তিশালী মোগল সাম্ৰাজ্যৰ আক্ৰমণ প্ৰতিহত কৰিবলৈ ৷ সেই লাচিতৰ ওপৰত আজি ষড়যন্ত্ৰ হৈছে৷ সেই লাচিতক আজি হিন্দু বীৰ সজাব খোজা হৈছে৷ কি যে দিনকাল আহিল নহয়৷\n– কিন্তু ছাৰ বাহিৰৰ মানুহক কিনো দোষ দিম৷ অসমীয়াৰ আৱেগক লৈ হেতালি খেলিবলৈ আৰম্ভ কৰিছে এচামে আৰু প্ৰশ্ৰয় দিছে এচাম অসমীয়াই৷\n– ঠিকেই কৈছা৷ এনে অশুভ শক্তি সমাজৰ প্ৰতিটো স্তৰতে পাবা৷ আৰু এইযে বিষবাষ্পবোৰ, কেৱল ধৰ্মীয় স্তৰতে ইহঁতে ক্ষতি কৰি থকা নাই, খেলা-ধূলা, পঢ়া-শুনা, সমাজসেৱা সকলোতে ইহঁত বিৰাজমান৷ কিন্তু ধৰ্ম আমাৰ বাবে এটা স্পাইচী টপিক৷ গতিকেই ধৰ্মৰ ঢোলটো লগাতকৈ বেছিকৈ বাজে৷\nখট্ খট্ খট্ খট্……\nআন্ধাৰ নামি আহিছে৷ পৰ্দাৰ সিপাৰে কিবা শব্দ৷ বোধহয় চিলাই মেচিন চলোৱাৰ৷ নাহ, পৰ্দাৰ ফাঁকেৰে চাবলৈ চেষ্টা কৰিও লাভ নহ’ল৷\n– মাজনী…… জুইশলাটো দেচোন এবাৰ৷ লাইটাৰটো কাম নকৰা হ’ল দেখোন৷\nকিছু মুহূৰ্তৰ অপেক্ষা৷ পৰ্দা ঠেলি আগমন নীলপৰীজনীৰ৷ প্ৰফেছাৰ ব্যস্ত গোল্ড ফ্লেক জ্বলোৱাত, মুহূৰ্ততে চকুৰ আদান-প্ৰদান — ক’ব নোৱৰা বহুত কথা ক’লে চকুকেইযোৰে৷ জুইশলা আকৌ নিজৰ ঠাই পালেগৈ৷\n– বাৰু ছাৰ এটা কথা কওকচোন, এই যে লাচিতক হিন্দু বীৰ সজোৱাৰ চেষ্টা এটা চলি আছে, এইটোৱে শেষত গৈ কি প্ৰভাৱ পেলাব পাৰে?\n– চোৱাঁ ডেকা ল’ৰা, জনাসকলে ভালকৈ জানে এয়া এক অপচেষ্টা৷ কিন্ত একেটা কথাকে বাৰে বাৰে কৈ থাকিলে একাংশই ইয়াক সঁচা বুলি মানি ল’ব৷ আৰু ই এদিন সঁচা হৈ পৰিব৷ হয়তো ই বহুত আগুৱাই যাব, তাৰপৰা আকৌ আগৰ ঠাইলৈ উভতি আহোঁতে হয়তো বহুতো তেজৰ ডোঙা পাৰ হ’ব লাগিব আমি৷ সমস্যাটো তাতেই আৰম্ভ হয়৷ একেই ধৰণৰ কিবা অলপ অসম আন্দোলনৰ ক্ষেত্ৰটো হৈছিল৷\nতুমি অসম আন্দোলনৰ বিষয়ে পঢ়িছা নিশ্চয়৷\n– অলপ জানো৷ কিন্তু ছাৰ মোৰ ভাব হয়, ইমান এটা ডাঙৰ আন্দোলনৰ বিষয়ে জানিবলৈ কিতাপ বা অন্য ক’ৰবাত পোৱা ডাটাখিনি একোৱেই নহয়৷\n– একেবাৰে ঠিক কথা কৈছা৷ ই যিদৰে হ’ব লাগিছিল তেনেদৰে বুৰঞ্জীত লিপিবদ্ধ নহ’ল৷ প্ৰথম অৱস্থাত এই আন্দোলন আছিল বিদেশীৰ বিৰুদ্ধে হোৱা আন্দোলন৷ কিন্তু পিছলৈ ইয়াক বিদেশী আৰু বহিৰাগত শব্দ দুটাক সনা-পোটকা কৰি পেলোৱা হ’ল৷ তুমি ভৃংগেশ্বৰ শৰ্মাৰ “তেজে ধোৱা সময়”খন পঢ়িবাচোন, এইবাৰ গ্ৰন্থমেলাত কিনিছোঁ মই, লৈ যাবা পঢ়া যদি৷ উপন্যাসৰ চলেৰে অলপ সমল পাবা৷ আন্দোলনকাৰীসকল আছিল ডেকা তেজ৷ চৰকাৰে কৌশলগত আলোচনাৰে তেওঁলোকৰ ধৈৰ্য্যৰ সৈতে খেলিছিল৷ এক ভাল উদ্দেশ্যত গঢ় লোৱা আন্দোলনক অবাটে নিয়াত তেওঁলোক সক্ষম হ’ল৷ কেতিয়ানো এই আন্দোলনে সাম্প্ৰদায়িক ৰূপ ধাৰণ কৰিলে কোনেও ধৰিবই নোৱাৰিলে৷ তাৰ মাজতে চৰকাৰৰ কৌশলী গেইম, আব্দুল গণিখান চৌধুৰীৰ নীলবাগানত দিয়া ভাষণ, ইন্দিৰা গান্ধীয়ে মৈৰাবাৰীত দিয়া ভাষণ, অসমীয়াৰ আৱেগ… এই সকলোবোৰ মিলি আন্দোলনৰ উদ্দেশ্যই ধূলিসাৎ কৰি পেলাইছিল৷\n– দেউতা এবাৰ ভিতৰলৈ আহিবাচোন৷\n– অহ, তুমি অলপ বহা দেই৷ কি বা হ’ল আকৌ৷ গুটিবোৰ খেলিমেলি নকৰিবা আকৌ৷\n– নাই নাই ছাৰ৷ আপুনিও কিবোৰ যে কয়৷\nমাকৰ লগত একেলগে উঠা তাইৰ ফটোখন ডাঙৰকৈ বন্ধোৱাই থোৱা আছে৷ একেবাৰে মাকৰ নাকটোৱেই পাইছে তাই৷ কুন্দত কটা সৌন্দৰ্য্য!!\n– বুজিছা ডেকা ল’ৰা!!\nপ্ৰফেছাৰৰ মাতত সচকিত হৈ পৰিল সি৷\n– ৰাতিপুৱা চিনাকী বেপাৰী এজনে হাজোৰ লোকেল মাছ দি গৈছে৷ তুমি ইয়াতেই ভাতকেইটা খাই যাবা৷ বাকী যোগাৰ হ’লেই৷ ভাতকেইটা উঠাই দিলেই হৈ যাব৷\n– নাই ছাৰ নালাগে মিছামিছি৷ হোষ্টেলতো আজি নন ভেজ্ আছেই৷\n– এহ বাদ দিয়াহে৷ ময়ো হোষ্টেলত থাকি অহা৷ দুটুকুৰা ব্ৰয়লাৰে জোলত সাঁতুৰি-নাদুৰি ফুৰিব৷ কিহৰ নন ভেজ্ সেইবোৰ৷\nঅ’ মাজনী, খাব দে ইয়াতেই ভাতকেইটা বহাই দে|\nটেপ খোলাৰ শব্দ! পানীৰ ঢৌবোৰে বাচনত খুন্দিয়াই তাইৰ খাৰু চুইছে! খাৰু,বাচন,পানীৰ ফিউজনে তাৰ মনটোক পাকঘৰলৈ টানি নিছে৷ চকুদুটা মুদি সি অনুমান কৰি ল’লে, অবাধ্য চুলি দুডালে অলপ খং উঠাইছে তাইৰ!\n– আজি আই এছ এলত নৰ্থ ইষ্টৰ খেল নাছিল জানো?\n– হয় ছাৰ৷\n– একেবাৰে পাহৰি গৈছোঁ হে৷ ৰ’বা ৰ’বা টিভিটো অন কৰোঁ৷\nটিভিৰ শব্দবোৰে তাইক আঁতৰাই পেলালে৷ নৰ্থ ইষ্ট ১- এথলেটিকো ডে কোলকাতা ০৷\n– ইহঁত হাৰিলে ভাল হয় ৰ’বা৷ যোৱাবাৰ জিকি বৰ তেল ফাটিছে৷\nমৃদু হাঁহি এটা মাৰিলে সি৷\nভেলেজ, এলেন, কাৰ্লোছ, মেছী, বেজ্জিঅ’, প্ৰফেছাৰৰ এক নিপুণ চাল, তাৰ হাতী প্ৰফেছাৰৰ দখলত, পেলে, পুতুল দা, বাবুল ফুকন, নীতা আম্বানী……… কুকাৰৰ হুইচেল!!\n– ভাত হ’লেই৷ যোৱা হাত-মুখকেইটা ধুই লোৱা৷\n– কোনফালে যাম ছাৰ?\n– চিধাই ভিতৰলৈ সোমাই যোৱা৷ মাজনী বাথৰূমৰ লাইটটো জ্বলাই দিবিচোন৷\nঅলপ উশাহ– জীৱনৰ!\nনীলপৰী আৰু ৰাজকোঁৱৰৰ সাধুটো আকৌ ঘূৰি আহিল ডাইনিং টেবুললৈ!\n– এহ্ মাজনী, তই দেখোন একেবাৰে চিম্পল ৰান্ধিলি৷ আলহীৰ কাৰণে কোনোবাই ভেদাইলতা ৰান্ধেনে বাৰু? সৰিয়হৰ কিবা কৰিব লাগিছিল৷\n– নাই নাই ছাৰ৷ মোৰ এইকেইদিন ভেদাইলতাৰ জোল খাবলৈ বৰকৈ মন গৈ আছিল৷ চানমাৰী বজাৰত বিচাৰিও নাপালোঁ৷\n– অ’ হয় নেকি? ভালেই হ’ল দিয়া তেনেহ’লে৷ আমাৰ এই আকৌ মানুহৰ মন পঢ়াত এক্সপাৰ্ট৷ তোমাৰো মন পঢ়ি ল’লে চাগে৷ হা: হা:\nআবেলিৰ ৰঙচুৱা বেলিটোৱে যেন আঁকোৱালি ল’লে তাইক!!\n– অকণমান জোল দিম নেকি আৰু???\n– আজি নৰ্থ ইষ্ট জিকিব বুজিছা৷ আৰু দুই মিনিট একো অঘটন নোহোৱাকৈ কটালেই হয়৷\n– হয় ছাৰ৷ তথাপি ছেমি খেলিব পৰাকৈ পইণ্ট নহ’ব চাগে৷\n– হমমম৷ লোৱা তামোল খোৱা৷ মোৰ আকৌ ভাত খাই উঠি তামোল নাখালে টোপনিয়েই নাহিব৷ টিভিৰ ৰূমত বহোঁ, দবাখন আধাতে এৰি আহিছোঁ নহয়৷\n– চেহ! কোনফালেৰে আহি ওলালাহে৷ অহা শনিবাৰে তোমাক হৰুৱামেই৷ আজি কিবা খেলিমেলি হৈ আছে মোৰ৷ আহিবা অহা শনিবাৰে৷\n– আহিম ছাৰ৷ ছাৰ আজিলৈ মই উঠোঁ৷ বহু ৰাতি হ’ল৷\n– অ’ অ’৷ তুমি চাগে হোষ্টেলৰ ৱাল বগাইহে সোমাব লাগিব এতিয়া৷ তালুকদাৰ তোমালোকৰ ৱাৰ্ডেন নহয় জানো আজিকালি৷ সি মোৰ ষ্টুডেণ্ট আছিল৷ কিবা সমস্যা হ’লে মোৰ তাতে অহা বুলি কবা৷\n– নাই ছাৰ, মই কৈ আহিছোঁৱেই৷\n– ঠিক আছে তেন্তে৷যোৱা তুমি৷ মই ঔষধ খাওঁ৷ আহিবা আকৌ সময় সুবিধা মিলাই৷ মইটো বেকাৰ মানুহ৷\n– নিশ্চয় আহিম ছাৰ৷ এই সময়খিনি মোৰ বৰ প্ৰিয়৷\nগেইট খোলাৰ শব্দ৷\n– কি হ’ল মাজনী?\n– ল’ৰাজনে বেগটো এৰি গ’ল দেখোন?\n– অহ৷ যা যা দি আহ লৰালৰিকৈ৷ জৰুৰী কিবা থাকিব পাৰে৷\nখিৰিকীৰে বাহিৰলৈ চালে প্ৰফেছাৰে৷ বেগৰ সৈতে কিতাপখনো হাত পাতি ল’লে সি৷ আলমাৰীলৈ চকু গ’ল প্ৰফেছাৰৰ৷ মাকামখন আলমাৰীত নাই৷ অহাবাৰ সি আহিলে অসমৰ চীনাসকলৰ কাহিনীৰ ওপৰত ভাল আলোচনা এটা হ’ব তাৰমানে৷ নিঃশব্দে স্বস্তিৰ হাঁহি এটা মাৰিলে প্ৰফেছাৰে৷\nদুয়ো তেতিয়াও গেইটৰ দুয়োপাৰে৷ মাক নোহোৱা ছোৱালী৷ তাই সুখী হওক!!\n← সৃষ্টি শ্ৰেয়ম\nমই ছলমান খান হ’ব নোৱাৰিলোঁ ( দিগন্ত কুমাৰ ভট্টাচাৰ্য্য ) →


সুৰাপায়ীৰ বাবে বেয়া খবৰ! বৃদ্ধি পালে সুৰাৰ মুল্য.. – Pratham Khabar\nঘৰ/অৰ্থনৈতিক/সুৰাপায়ীৰ বাবে বেয়া খবৰ! বৃদ্ধি পালে সুৰাৰ মুল্য..\n১৫ শতাংশলৈ বৃদ্ধি হ’ল বিলাতী সুৰাৰ মুল্য\nসুৰাপায়ীসকলৰ বাবে এটা বেয়া খবৰ! পেট্ৰ’ল–ডিজেলত ভেট হ্ৰাস কৰাৰ পিছত এইবাৰ চৰকাৰৰ চকু সুৰাৰ ওপৰত। বৃদ্ধি পালে সুৰাৰ মুল্য। ৰাজ্য চৰকাৰে দাম বঢ়ালে বিলাতী সুৰাৰ। ১৫ শতাংশলৈ বৃদ্ধি হ’ল বিলাতী সুৰাৰ মুল্য।\nৰাজ্যৰ বিত্তীয় পৰিস্থিতি উন্নত কৰিবলৈ সহজ পন্থা হিচাপে ৰাজ্য চৰকাৰে ভাৰতত নিৰ্মিত বিলাতী সুৰাৰ মূল্য ১৫ শতাংশ বৃদ্ধি কৰিছে।\nৰাজ্যৰ আবকাৰী বিভাগে ৪ ডিচেম্বৰত এই সম্পৰ্কে অধিসুচনা জাৰি কৰিছে। অধিসূচনা অনুসৰি, ভাৰতত নিৰ্মিত সকলো ব্ৰেণ্ডৰ সুৰাৰ মূল্যবৃদ্ধি কৰা হৈছে। ৰাজহ ঘাটি পূৰণৰ লক্ষ্যৰে সুৰাৰ দাম বঢ়োৱাৰ সিদ্ধান্ত ৰাজ্য চৰকাৰৰ।\nAlcohol Assam Government News Time Assam Pratham Khabar price Hike


xukhdukh.com December 13, 2013 goodnews,\n১. জীৱনজোৰা সাধনাৰ স্বীকৃতিস্বৰূপে "শব্দ শৈক্ষিক ন্যাসে" প্ৰথম বাৰৰ বাবে "শব্দ সাহিত্য বঁটা-২০১৩" আগবঢ়াইছে গৱেষক পণ্ডিত ডঃ নগেন শইকীয়ালৈঃ অহা ১৮-২৭জানুৱাৰীলৈ অনুষ্ঠিত হব লগা "যোৰহাট গ্ৰন্থমেলা আৰু সাহিত্য উতসৱ-২০১৪"ৰ সামৰণী অনুষ্ঠানতে এই বঁটা প্ৰদান কৰিব বৈষ্ণৱ পণ্ডিত ডঃ নাৰায়ণ চন্দ্ৰ গোস্বামীয়ে।\n২. শ্ৰীমন্ত শংকৰদেৱ কলাক্ষেত্ৰত হোৱা ৰাজ্যিক শিপিনী সমাৰোহ উদ্বোধন কৰি মুখ্যমন্ত্ৰী তৰুণ গগৈয়ে ৰাজ্যৰ শিপিনী সকলৰ উন্নয়নৰ বাবে ঘোষণা কৰিলে ১০০কোটি টকাৰ আঁচনি।\n৩. ওদালগুৰি জিলা কবি সমাজৰ উদ্যোগত কলাইগাঁও প্ৰশাসনৰ সহযোগত আয়োজন কৰিছে এখন বহুভাষিক কবি সন্মিলনৰঃ অনুষ্ঠানৰ দিন ২৯ নৱেম্বৰ।\n৪. নগাঁও জিলা দবা সন্থাৰ উদ্যোগত আৰু সদৌ অসম দবা সন্থাৰ সহযোগত নগাঁৱত ১৯-২৯ ডিচেম্বৰলৈ অনুষ্ঠিত হব সদৌ অসম আন্তঃজিলা দবা প্ৰতিযোগিতাৰঃ এই প্ৰতিযোগিতাৰ পৰাই ২০১৪ বৰ্ষৰ ৰাষ্ট্ৰীয় প্ৰতিযোগিতা সমূহৰ বাবে অসম দলটো বাছনি কৰা হ'ব।\n৫. বিজয় মাৰ্চেণ্ট ট্ৰফীত ঝাৰখণ্ডৰ বিৰুদ্ধে ১৮-২০ ডিচেম্বৰলৈ চাইবাছত খেলিবলগা ১৬বছৰ অনুৰ্ধ অসম ক্ৰিকেট দলটো কৰিলে ঘোষণাঃ অধিনায়ক হব অভিষেক থাকুৰি, প্ৰশিক্ষক জাভেদ জামান।\n৬. অনুষ্ঠিত হল উত্তৰ পূৰ্বাঞ্চলৰ বাতৰি কাকত সংস্থাৰ জৰুৰী বৈঠকঃ বিজ্ঞাপনৰ হাৰ বৃদ্ধি নকৰিলে চৰকাৰী বিজ্ঞাপন বিবৃতি বন্ধ কৰাৰ বাবে গ্ৰহণ কৰিলে কঠোৰ সিদ্ধান্ত।\n৭. বিভিন্ন জনগোষ্ঠীৰ পৃথক ৰাজ্যৰ দাবী আৰু অসমৰ ভৱিষ্যত শীৰ্ষক বক্তৃতানুষ্ঠান অনুষ্ঠিত হল তেজপুৰতঃ পথিকৃত সাংবাদিক-সাহিত্যিক নৰেন্দ্ৰদেৱ শাস্ত্ৰীৰ ওজনা দিনত বৰেণ্য ব্যক্তিলৈও সম্বৰ্ধনা জনালে তেজপুৰ প্ৰেছ ক্লাৱে।\n৮. পবন কুমাৰ কলিতাৰ দ্বাৰা প্ৰণিত "জগনাথ ধাম" আৰু "মহাপ্ৰভূ জগনাথ" উন্মোচন কৰিলে অসমৰ ৰাজ্যপাল জে বি পাটনায়কে।\n৯. গুৱাহাটী দূৰদৰ্শন কেন্দ্ৰৰ উদ্যোগত তথা উত্তৰ কাছাৰ স্বায়ত্তশাসিত পৰিষদ আৰু ডিমা হাচাও জিলা প্ৰশাসনৰ সহযোগত ১৪-১৫ ডিচেম্বৰত হাফলঙত আয়োজন কৰিছে "জনকৃষ্টি সমাৰোহ"।\n১০. তেজপুৰৰ প্ৰতিৰক্ষা গৱেষণা প্ৰতিষ্ঠানত অনুষ্ঠিত হৈছে ৰাষ্ট্ৰীয় পৰ্যায়ৰ চিকিতসা বিজ্ঞানী সকলৰ সপ্তম অভিবৰ্তনঃ অংশ গ্ৰহণ কৰিছে আন্তঃৰাষ্ট্ৰীয় খ্যাতি সম্পন্ন জীৱ-বিজ্ঞানী ডঃ ডব্লিউ চিবালমূৰ্তিয়ে।\nগো-মাংসৰ ৰপ্তানিত বিশ্বৰ শীৰ্ষস্থান দখলৰ দিশে ভাৰতবৰ্ষঃ\n১.৮ মিলিয়ন টন ৰপ্তানিৰে গঢ়িছে নতুন অভিলেখ।\n১১. এইবাৰ খালী ভৰিৰে ২২ঘণ্টাত ১৮৫ কিল'মিটাৰ দৌৰি বিশ্ব অভিলেখ গঢ়াৰ লক্ষ্যৰে অনুশীলন চলাইছে উত্তৰ লখিমপুৰৰ যুৱক বিমল দাসে।\n১২. যশস্বী সাহিত্যিক ৰংবং তেৰাঙৰ সম্পাদনত প্কাশ পাব বছৰৰ কাৰ্বি সাহিত্যৰ সংকলনঃ কাৰ্বি আংলং স্বায়ত্তশাসিত পৰিষদৰ তথ্য আৰু জনসংযোগ বিভাগে অহা ১ ফেব্ৰুৱাৰীৰ কাৰ্বি নৱবৰ্ষতে এই সংকলন প্ৰকাশৰ বাবে গ্ৰহণ কৰিছে উদ্যোগ।\n১৩. নলবাৰী আঞ্চলিক ছাত্ৰ সন্থাৰ উদ্যোগত নলবাৰী নাট্য মন্দিৰত অহা ২০ডিচেম্বৰৰ পৰা আৰম্ভ হব প্ৰসন্ন নাৰায়ণ চৌধুৰী সদৌ অসম একাংক নাট প্ৰতিযোগিতা।\n১৪. সাপটগ্ৰাম বজাৰত এন ডি এফ বি নিহতৰ ঘটনাৰ ৭বছৰ পাছত হলেও ন্যায়িক তদন্তৰ নিৰ্দেশ দিলে গুৱাহাটী উচ্চ ন্যায়ালয়ে।\n১৫. একালৰ চাহ দোকানী বুলি প্ৰধান মন্ত্ৰী হবনে বুলি কৰা বিৰোধীৰ কটাক্ষক প্ৰত্যুত্তৰ দিবলৈ অহা ২২ডিচেম্বৰত মুম্বাই নৰেন্দ্ৰ মোদীৰ বিশাল সভাত অংশ গ্ৰহণ কৰিব মুম্বাইৰ ১০হাজাৰ চাহ বিক্ৰেতাই।\n১৬. উচ্চতম ন্যায়ালয়ে সমকামিতাক অপৰাধ ঘোষণা কৰা বিষয়ত নিৰাশ হোৱা বুলি মন্তব্য কৰিলে ছোনিয়া গান্ধীয়েঃ সংসদত আইন সংশোধনৰ বাবে উদ্যোগ গ্ৰহণৰো দিলে ইংগিত।\n১৭. তৃতীয়বাৰৰ বাবে ছত্তিশগড়ৰ মুখ্যমন্ত্ৰী ৰূপে শপত গ্ৰহণ কৰিলে ৰমণ সিঙে।\n১৮. সৌভাগ্যক্ৰমে ৰক্ষা পৰিল ৰাহুল গান্ধীঃ দিল্লীত ব্যক্তিগত জেট বিমানখন অৱতৰণৰ সময়তে ৰানৱেত আহি ওলাল বায়ু সেনা বাহিনীৰ বিমান।\n১৯. দিল্লীত বিজেপিয়ে চৰকাৰ গঠন নকৰে বুলি জনালে উপ-ৰাজ্যপালকঃ এইবাৰ চৰকাৰ গঠনৰ বাবে নিমন্ত্ৰণ আম আদমী পাৰ্টিলৈ।\n২০. ডিফুত আৰম্ভ হল চি ই এম গল্ড কাপ ফুটবলঃ নাওকাটাত আৰম্ভ হৈছে বড়োলেণ্ড টাইকোৱাণ্ডো চেম্পিয়নশ্বিপ।\nBy xukhdukh.com on December 13, 2013\nৰেডিঅ' সুখ দুখৰ কবিতা\nপুনৰ প্ৰকাশঃ প্ৰাসংগিক সম্পাদকীয়


বেগম ঐজাজ ৰচুল - অসমীয়া ৱিকিপিডিয়া\nভাৰতৰ সংবিধান সভাৰ সদস্য\n৯ ডিচেম্বৰ ১৯৪৬ – ২৪ জানুৱাৰী ১৯৫০\nবেগম চাহিবা কোডছিয়া\n২ এপ্ৰিল, ১৯০৯\nলাহোৰ, পঞ্জাব প্ৰদেশ, ব্ৰিটিছ ভাৰত\n১ আগষ্ট, ২০০১ (৯২ বছৰ)\nৰাজনীতিবিদ, লেখক, সমাজকৰ্মী\nভাৰতৰ সংবিধান সভাৰ একমাত্ৰ মুছলিম মহিলা সদস্য\nবেগম কোডছিয়া ঐজাজ ৰচুল (ইংৰাজী: Begum Qudsia Aizaz Rasul, ৪ এপ্ৰিল ১৯০৮ – ১ আগষ্ট ২০০১) এগৰাকী ভাৰতীয় ৰাজনীতিবিদ, লেখক তথা সমাজকৰ্মী আছিল। তেওঁ ভাৰতৰ সংবিধানৰ খচৰা প্ৰস্তুত কৰা সংবিধান সভাৰ একমাত্ৰ মুছলিম মহিলা সদস্য আছিল। ২০০০ চনত ভাৰত চৰকাৰে তেওঁক দেশৰ তৃতীয় সৰ্বোচ্চ অসামৰিক সন্মান পদ্মভূষণ প্ৰদান কৰে।\n3 সংবিধান সভাত ভূমিকা\n4 ক্ৰীড়া পৃষ্ঠপোষকতা\n১৯০৯ চনৰ ২ এপ্ৰিল তাৰিখে ব্ৰিটিছ ভাৰতৰ অন্তৰ্ভুক্ত পঞ্জাব প্ৰদেশৰ লাহোৰত বেগম চাহিবা কোডছিয়া হিচাপে বেগম ঐজাজ ৰচুলৰ জন্ম হৈছিল। তেওঁৰ পিতৃ ছাৰ জুল্ফিকাৰ আলী খান আৰু মাতৃ মাহমুডা চুলতানা। তেওঁৰ দেউতাক ছাৰ জুল্ফিকাৰ পঞ্জাব মালেৰকোটলা ৰাজকীয় ৰাজ্যৰ শাসক পৰিয়ালৰ সমক্ষৰ শাখাৰ অন্তৰ্ভুক্ত আছিল। তেওঁৰ মাতৃ মাহমুডা চুলতান লোহাৰুৰ নবাব আল্লাউদ্দিন আহমেদ খানৰ কন্যা আছিল।\n১৯২৯ চনত হাৰদৈ জিলাৰ সণ্ডিলাৰ তালুকদাৰ নৱাব ঐজাজ ৰচুল সৈতে বেগম ঐজাজ ৰচুলৰ বিবাহ সম্পন্ন হৈছিল। তেওঁলোকৰ বিবাহ ছাৰ ম্যালকম হেইলিয়ে ব্যৱস্থা কৰাত গুৰুত্বপূৰ্ণ ভূমিকা আগবঢ়াইছিল। বিয়াৰ দুবছৰ পিছত কোডচিয়া ১৪ বছৰ বয়সত অৰ্থাৎ ১৯৩১ চনত তেওঁৰ দেউতাকৰ মৃত্যু হৈছিল। এই ঘটনাৰ কিছু সময় পিছত তেওঁৰ শাহু-শহুৰে আহি তেওঁক সণ্ডিলালৈ লৈ গৈছিল। তেওঁ মৃত্যুৰ লৈকে ইয়াতেই থাকিছিল। সণ্ডিলাত কোডচিয়াক তেওঁৰ স্বামীৰ নামৰ পিছত "বেগম ঐজাজ ৰচুল" বুলি সম্বোধন কৰা হৈছিল আৰু পিছলৈ এই নামৰ দ্বাৰা তেওঁ সকলো ৰাজহুৱা ৰেকৰ্ডত জনাজাত হয়।\nভাৰত চৰকাৰ আইন ১৯৩৫ প্ৰণয়নৰ লগে লগে ৰচুল দম্পতীহালে মুছলিম লীগত যোগদান কৰে আৰু নিৰ্বাচনী ৰাজনীতিত প্ৰৱেশ কৰে। ১৯৩৭ চনৰ নিৰ্বাচনত তেওঁ কেইগৰাকীমান মহিলাৰ ভিতৰত এগৰাকী আছিল যিয়ে সফলতাৰে অসংৰক্ষিত আসনৰ পৰা প্ৰতিদ্বন্দ্বিতা কৰিছিল আৰু ইউনাইটেড প্ৰভিন্স বিধানসভালৈ সদস্য হিচাপে নিৰ্বাচিত হৈছিল। ১৯৫২ চনলৈকে তেওঁ এই সদস্যপদত অধিষ্ঠিত আছিল। তেওঁ ১৯৩৭ চনৰ পৰা ১৯৪০ চনলৈ তেওঁ পৰিষদৰ উপ-সভাপতিৰ দায়িত্বত আছিল আছিল আৰু ১৯৫০ চনৰ পৰা ১৯৫২ লৈ পৰিষদত বিৰোধী নেতা পদত আছিল। এই পদবী লাভ কৰা তেওঁ ভাৰতৰ প্ৰথম মহিলা আৰু বিশ্বৰ প্ৰথম মুছলিম মহিলা আছিল। পাৰিবাৰিক পটভূমি হোৱাৰ স্বত্বেও তেওঁ জামীদাৰী বিলোপৰ প্ৰতি তেওঁৰ শক্তিশালী সমৰ্থনৰ বাবে জনাজাত আছিল। তেওঁ ধৰ্মৰ ওপৰত আধাৰিত পৃথক নিৰ্বাচন ক্ষেত্ৰৰ দাবীৰ তীব্ৰ বিৰোধিতা কৰিছিল।\n১৯৪৬ চনত তেওঁ ভাৰতৰ গণসভালৈ নিৰ্বাচিত হয় আৰু অৱশেষত যোগদান কৰা ২৮ গৰাকী মুছলিম লীগৰ সদস্যৰ ভিতৰত অন্যতম আছিল। তেওঁ বিধানসভাৰ একমাত্ৰ মুছলমান মহিলা আছিল। ১৯৫০ চনত ভাৰতৰ মুছলিম লীগ ভংগ হয় আৰু বেগম ঐজাজ ৰচুলে কংগ্ৰেছত যোগদান কৰে। তেওঁ ১৯৫২ চনত ৰাজ্যসভালৈ নিৰ্বাচিত হৈছিল আৰু ১৯৬৯ চনৰ পৰা ১৯৮৯ লৈ উত্তৰ প্ৰদেশ বিধান সভাৰ সদস্য আছিল।\n১৯৬৯ চনৰ পৰা ১৯৭১ চনলৈ তেওঁ সমাজ কল্যাণ আৰু সংখ্যালঘু মন্ত্ৰী আছিল। ২০০০ চনত সমাজলৈ তেওঁ আগবঢ়োৱা অৱদানৰ স্বীকৃতি স্বৰূপে তেওঁক পদ্মভূষণ প্ৰদান কৰা হৈছিল।\nসংবিধান সভাত ভূমিকা[সম্পাদনা কৰক]\nদেশ বিভাজনৰ পিছত মুছলিম লীগৰ মাত্ৰ কেইজনমান সদস্যই ভাৰতৰ সংবিধান সভাত যোগদান কৰিছিল। বেগম ঐজাজ ৰচুল প্ৰতিনিধি দলৰ উপনেতা আৰু সংবিধান সভাত বিৰোধী দলৰ উপনেতা নিৰ্বাচিত হৈছিল। মুছলিম লীগ দলৰ নেতা চৌধুৰী খালিকুজমান পাকিস্তানলৈ ৰাওনা হোৱাৰ পিছত বেগমে তেওঁৰ পদবী লাভ কৰে আৰু সংখ্যালঘু অধিকাৰ খচৰা উপকমিটিৰ সদস্য হৈছিল।\nমুছলমান নেতৃত্বৰ মাজত ধৰ্মীয় সংখ্যালঘুসকলৰ বাবে সংৰক্ষিত আসনৰ দাবী স্বেচ্ছায় ত্যাগ কৰিবলৈ সহমত সৃষ্টি কৰাত বেগম ঐজাজ ৰচুলে গুৰুত্বপূৰ্ণ ভূমিকা পালন কৰিছিল। খচৰা সমিতিৰ সংবিধানসভাত সংখ্যালঘুসকলৰ অধিকাৰ সম্পৰ্কীয় আলোচনাৰ সময়ত তেওঁ মুছলমানসকলৰ বাবে পৃথক নিৰ্বাচন ক্ষেত্ৰৰ তীব্ৰ বিৰোধিতা কৰিছিল। তেওঁ এই ধাৰণাক 'এক আত্ম-ধ্বংসাত্মক অস্ত্ৰ' বুলি উদ্ধৃত কৰিছিল আৰু সংখ্যালঘুসকলক সকলো সময়ৰ বাবে সংখ্যাগৰিষ্ঠতাৰ পৰা পৃথক কৰে বুলি উল্লেখ কৰিছিল। ১৯৪৯ চনৰ ভিতৰত পৃথক নিৰ্বাচন ক্ষেত্ৰ বিচৰা মুছলমান সদস্যসকলে বেগমৰ কথা মানি লয়।\nক্ৰীড়া পৃষ্ঠপোষকতা[সম্পাদনা কৰক]\nতেওঁ ২০ বছৰৰ বাবে ভাৰতীয় মহিলা হকী ফেডাৰেচনৰ অধ্যক্ষ আছিল আৰু এছিয়ান মহিলা হকী ফেডাৰেচনৰ অধ্যক্ষ পদো অলংকৃত কৰিছিল। ভাৰতীয় মহিলা হকী কাপ তেওঁৰ নামেৰে নামকৰণ কৰা হৈছে। খেলৰ প্ৰতি তীব্ৰ আগ্ৰহ বজাই ৰাখি তেওঁ আনকি ১৯৫২ চনৰ ৰাষ্ট্ৰপতি একাদশ বনাম প্ৰধানমন্ত্ৰীৰ একাদশ প্ৰীতি খেলৰ বাবে বেটিং কৰিবলৈ পুৰুষৰ বগা সাজ পৰিধান কৰিছিল।\nএগৰাকী বহুলভাবে ভ্ৰমণ কৰা ব্যক্তি হিচাপে তেওঁ ১৯৫৩ চনত জাপানলৈ প্ৰধানমন্ত্ৰীৰ শুভেচ্ছা প্ৰতিনিধি দল আৰু ১৯৫৫ চনত তুৰস্কলৈ ভাৰতীয় সংসদীয় প্ৰতিনিধি দলৰ সদস্য আছিল। তেওঁৰ সাহিত্যৰ প্ৰতি তীব্ৰ আগ্ৰহ আছিল। তেওঁ 'থ্ৰি উইকছ ইন জাপান' কিতাপখন ৰচনা কৰিছিল আৰু বিভিন্ন বাতৰি কাকত আৰু আলোচনীত লিখা-মেলা কৰিছিল। তেওঁৰ আত্মজীৱনীখন হৈছে 'পাৰদা টু পাৰ্লিয়ামেণ্ট: এ মুছলিম ৱমেন ইন ইণ্ডিয়ান পলিটিক্স' (পৰ্দাৰ পৰা সংসদলৈ: ভাৰতীয় ৰাজনীতিত এগৰাকী মুছলমান মহিলা)।\n↑ George, Christina (2018-02-14). "Begum Aizaz Rasul: The only Muslim woman to oppose minority reservations in the Constituent Assembly". https://indianexpress.com/article/gender/begum-aizaz-rasul-the-only-muslim-woman-to-oppose-minority-reservations-in-the-constituent-assembly-5057096/.\n↑ "CONSTITUENT ASSEMBLY OF INDIA - Volume VIII". Parliamentofindia.nic.in. http://parliamentofindia.nic.in/ls/debates/vol8p8b.htm.\n↑ "From Purdah To Parliament: Begum Aizaz Rasul". NDTV.com. http://www.ndtv.com/people/from-purdah-to-parliament-begum-aizaz-rasul-1652956.\n↑ "LOK SABHA: SYNOPSIS OF DEBATES". http://parliamentofindia.nic.in/lsdeb/ls13/ses7/140801.html.\n"https://as.wikipedia.org/w/index.php?title=বেগম_ঐজাজ_ৰচুল&oldid=265944"ৰ পৰা অনা হৈছে\nএই পৃষ্ঠাখন ০৩ মাৰ্চ, ২০২১ তাৰিখে ০৫:৪৭ বজাত অন্তিম সংশোধন কৰা হৈছিল।


Diapepsin P in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Diapepsin P ar byavahar, ppali, parshwakriya, upkaar, kriya-pratikriya aaru satarkatabani\nGelusil MPS (4 प्रकार उपलब्ध) Pan Mps (1 प्रकार उपलब्ध) Pantop MPS (1 प्रकार उपलब्ध) Neopride MPS (1 प्रकार उपलब्ध) Ulgel (1 प्रकार उपलब्ध) Ulgel A (1 प्रकार उपलब्ध) Superspas Oral Gel (1 प्रकार उपलब्ध)\nDiapepsin P ৰ লাভ আৰু ব্যৱহাৰসমূহ- Diapepsin P Benefits & Uses in Assamese- Diapepsin P ar laabh aaru byavaharsamuh\nDiapepsin P ৰ পালি আৰু সেয়া কেনেদৰে ল'ব- Diapepsin P Dosage & How to Take in Assamese - Diapepsin P ar paali aaru xeya kenedore lobo\nDiapepsin P ৰ পাৰ্শ্চক্ৰিয়াসমূহ- Diapepsin P Side Effects in Assamese- Diapepsin P ar parshwakriyasamuh\nDiapepsin P সংক্ৰান্ত সতৰ্কতাবাণীসমূহ- Diapepsin P Related Warnings in Assamese- Diapepsin P xonkranta xatarkatabanisamuh\nঅইন দৰৱৰ সৈতে Diapepsin Pৰ গুৰুতৰ ক্ৰিয়া-প্ৰতিক্ৰিয়া- Severe Interaction of Diapepsin P with Other Drugs in Assamese- Oinor xoite Diapepsin P ar gurutor kriya-pratikriya\nDiapepsin P মতভেদসমূহ- Diapepsin P Contraindications in Assamese- Diapepsin P nishedhsamuh\nDiapepsin P ৰ বিষয়ে সততে সোধা প্ৰশ্নসমূহ- Frequently asked Questions about Diapepsin P in Assamese- Diapepsin P ar bikhoye satate xodha prashnasamuh\nখাদ্য আৰু মদৰ সৈতে Diapepsin P ক্ৰিয়া-প্ৰতিক্ৰিয়া- Diapepsin P Interactions with Food and Alcohol in Assamese- khadya aaru modor xoite Diapepsin P kriya-pratikriya\nDiapepsin P ৰ লাভ আৰু ব্যৱহাৰসমূহ - Diapepsin P Benefits & Uses in Assamese - Diapepsin P ar laabh aaru byavaharsamuh\nDiapepsin P তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nDiapepsin P ৰ পালি আৰু সেয়া কেনেদৰে ল'ব - Diapepsin P Dosage & How to Take in Assamese - Diapepsin P ar paali aaru xeya kenedore lobo\nDiapepsin P-ৰ উপাদানসমূহ - Diapepsin P Active Ingredients in Assamese - Diapepsin P-ar upadaansamuh\nDiapepsin P ৰ পাৰ্শ্চক্ৰিয়াসমূহ - Diapepsin P Side Effects in Assamese - Diapepsin P ar parshwakriyasamuh\nগৱেষণাৰ ভিত্তিত, Diapepsin P ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nDiapepsin P সংক্ৰান্ত সতৰ্কতাবাণীসমূহ - Diapepsin P Related Warnings in Assamese - Diapepsin P xonkranta xatarkatabanisamuh\nDiapepsin P-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nগৰ্ভৱতী মহিলাৰ ক্ষেত্ৰত Diapepsin P ৰ সুৰক্ষাৰ বিষয়ে এতিয়ালৈকে কোনো গৱেষনা কৰা হোৱা নাই। গতিকে গৰ্ভৱতী মহিলাৰ ওপৰত ইয়াৰ প্ৰভাবৰ বিষয়ে জনা নযায়।\nDiapepsin P-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nDiapepsin P এ স্তনপান কৰোৱাৰ সময়ত কোনো ক্ষতিকৰ প্ৰভাব নেপেলায়।\nবৃক্কত Diapepsin P কি প্ৰভাৱ দেখা গৈছে?\nDiapepsin Pৰ বৃক্ক ৰ ওপৰত কোনো পাৰ্শ্ব-প্ৰতিক্ৰিয়া নাই।\nযকৃতত Diapepsin P কি প্ৰভাৱ দেখা গৈছে?\nকলিজা ৰ বাবে Diapepsin P ক্ষতিকাৰক নহয়।\nহৃদযন্ত্ৰৰ ক্ষেত্ৰত Diapepsin P ৰ কি প্ৰভাৱ দেখা গৈছে?\nহৃদয় ৰ বাবে Diapepsin P কেতিয়াবাহে ক্ষতিকাৰক।\nঅইন দৰৱৰ সৈতে Diapepsin Pৰ গুৰুতৰ ক্ৰিয়া-প্ৰতিক্ৰিয়া - Severe Interaction of Diapepsin P with Other Drugs in Assamese - Oinor xoite Diapepsin P ar gurutor kriya-pratikriya\nDiapepsin P তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nDiapepsin P মতভেদসমূহ - Diapepsin P Contraindications in Assamese - Diapepsin P nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Diapepsin P লোৱা অনুচিত যাতে -\nDiapepsin P ৰ বিষয়ে সততে সোধা প্ৰশ্নসমূহ - Frequently asked Questions about Diapepsin P in Assamese - Diapepsin P ar bikhoye satate xodha prashnasamuh\nএই Diapepsin P-এ অভ্য়াস বা নিচাৰ সৃষ্টি কৰে নেকি?\nDiapepsin Pৰে অভ্যাস গঠনৰ কোনো কথাৰ প্ৰতিবেদন পোৱা নাই।\nDiapepsin P আপোনাক টোপনি নলগায় বা তন্দ্ৰাচ্ছন্ন নকৰে। আপুনি মেচিন আদি চলাব পাৰে।\nহয়, আপুনি ডাক্তৰৰ পৰামৰ্শৰ পিছতহ Diapepsin P লোৱাটো নিৰাপদ।\nমানসিক ৰোগৰ চিকিত্সাৰ বাবে Diapepsin P লৈ কোনো লাভ নাই।\nখাদ্য আৰু মদৰ সৈতে Diapepsin P ক্ৰিয়া-প্ৰতিক্ৰিয়া - Diapepsin P Interactions with Food and Alcohol in Assamese - khadya aaru modor xoite Diapepsin P kriya-pratikriya\nখাদ্য আৰু Diapepsin Pৰ ক্ৰিয়া-প্ৰতিক্ৰিয়া\nDiapepsin P সৈতে লোৱা কেতবোৰ খাদ্যই প্ৰতিক্ৰিয়াত সালসলনি ঘটাব পাৰে। এয়া ডাক্তৰৰ সৈতে আলোচনা কৰি লওক।\nমদ আৰু Diapepsin Pৰ মাজৰ প্ৰতিক্ৰিয়া\nগৱেষণাৰ অভাৱত, Diapepsin P লোৱাৰ সময়ত মদ্যাপন কৰা সম্পৰ্কত একো ক'ব পৰা নাযায়।


“ক’ডেক্স চেৰাফিনিএনাছ” (মূল:লুইগী ছেৰাফিনি, গ্রন্থ আলোচক:গীতাৰ্থ বৰদলৈ) - সাহিত্য ডট অৰ্গ\nএখন পৃথিৱী বিখ্যাত অদ্ভুত গ্ৰন্থ\nএনে এখন কিতাপ প্ৰকাশ কৰি লাভ আছেনে যিখন কোনেও বুজি নাপায়? খেয়ালী মনৰ ইটালিয়ান চিত্ৰকৰ, স্থপতিবিদ লুইগী ছেৰাফিনিয়ে “ক’ডেক্স চেৰাফিনিএনাছ” (Codex Seraphinianus) নামৰ কিতাপখনেৰে এই কামটোকে কৰি দেখুৱালে। প্ৰথম দৃষ্টিত কিতাপখন এখন ছবি সম্বলিত কিতাপ। কিন্তু ভালদৰে চালে চকু কপালত উঠিব। অৰ্থ উলিয়াব নোৱাৰা অদ্ভুত কিছুমান ছবি আৰু তাৰ সমানেই অদ্ভুত কোনো লিপিৰে লিখা বৰ্ণনা! ১৯৮১ চনত দুটা খণ্ডত প্ৰথম প্ৰকাশ পোৱা কিতাপখনক বহু গ্ৰন্থপ্ৰেমীয়ে “বিশ্বৰ সকলোতকৈ অদ্ভুত কিতাপ” আখ্যা দিছে আৰু আচৰিতভাৱে কিতাপখনে বহুতৰে ঘৰ শুৱনি কৰিছে।\n১৯৭৬-৭৮ চনমানত লুইগীয়ে এই কিতাপখনৰ পাণ্ডুলিপি সম্পূৰ্ণ কৰে। প্ৰায় ৩৬০ পৃষ্ঠাৰ এই অসাধাৰণ কিতাপখনৰ বকলাৰ ভিতৰফালে বাৰেবিংকৰা কিছুমান কথা কোৱা হৈছে, যেনে- কিতাপখন “তথ্যৰ যুগ”ৰ বাবে উপযুক্ত কাৰণ সংকেত সৃষ্টি আৰু ভঙা কামটো জেনেটিক্‌ছ, কম্পিউটাৰ বিজ্ঞান, সাহিত্য সমালোচনা আদিৰ বাবে প্ৰয়োজনীয়। কিতাপখন হেনো “এই সময়ৰ এক সৃষ্টিমূলক ধাৰণা!” বিষয়বস্তু যিয়েই নহওক, বহু ৱেবছাইট আৰু ব্ল’গত এই মৌলিক ফেণ্টাচী কিতাপখনৰ অৰ্থ বিচৰাৰ নিৰৰ্থক প্ৰচেষ্টা আৰু গুণগানৰ আভাষ পোৱা যায়।\nএনে আচহুৱা কাহিনীৰ বিচাৰ-খোচাৰ কৰিলে জৰ্জ লুই বৰ্জেছৰ “Tlon, Uqbar, Orbus Tertius”লৈ (১৯৪০) আঙুলিয়াব পাৰি য’ত এখন অন্য জগতৰ বাসিন্দাসকলৰ বিস্ময়কৰ যুক্তি আৰু চিন্তাৰ বৰ্ণনা কৰা হৈছিল। হাৰ্লান এলিছন সম্পাদিত “MEDEA: HARLAN’S WORLD” গ্ৰন্থত কেইবাজনো চায়’ফিক লেখকে এখন পৰগ্ৰহী সমাজৰ বিৱৰণ দিছিল। ১৯৭০ চনৰ ফ্ৰেঞ্চ অনিমেচন ছবি “FANTASTIC PLANET (LA PLANETE SAUVAGE)”ত ৰ’লাণ্ড ট’প’ৰে কিছুমান উদ্ভট ডিজাইন কৰিছিল। কিন্তু একেবাৰে পাঠোদ্ধাৰ কৰিব নোৱাৰা ক’ডেক্সৰ দৰে কিতাপ সম্ভৱতঃ আগতেও প্ৰকাশ হোৱা নাছিল আৰু এতিয়ালৈকে হোৱা নাই।\nকিতাপখন হাতত ল’লে পোনতে চকু যাব আচহুৱা বেটুপাতখনলৈ। ১৯৯১ চনৰ সংস্কৰণৰ বেটুপাতত এহাল মানুহে মৈথুনক্ৰিয়াত লিপ্ত হৈ লাহে লাহে ঘঁৰিয়াললৈ পৰিৱৰ্তিত হোৱাৰ ছবি আছে। শ্বেক্সপিয়েৰে মৈথুনক্ৰিয়াক “দুই পিঠীয়া জন্তু” বুলি অভিহিত কৰিলেও লুইগীৰ দৰে তেখেতে নিশ্চয় এই পৰিণতি চিন্তা কৰা নাছিল! ১৯৯৩ চনৰ সংস্কৰণৰ বেটুপাতত আন এখন ছবি আছে- এজন মানুহে এটা প্ৰকাণ্ড আৰু অদ্ভুত আকাৰৰ টুপী পিন্ধি লামা এটাত উঠি গৈ আছে। দুইটা প্ৰাণীয়েই শিলৰ ঘৰ এটাৰ বাহিৰত থোৱা দাপোণ এখনলৈ চাই আছে য’ৰপৰা কিছুমান উজ্জ্বল ৰঙৰ খাদ্য নিৰ্গত হৈছে। আচৰিত স্বপ্ন-যুক্তিৰ সমাহাৰ!\nবহুতে কিতাপখনক পৃথিৱীৰ জীৱনশৈলী প্ৰতিফলিত কৰা অন্য এক জগত বা সমান্তৰাল মাত্ৰাৰ “বিশ্বকোষ” বুলি ক’ব খোজে। কিতাপখন এঘাৰটা পাঠত বিভক্ত। প্ৰতিটো পাঠতে এই জগতখনৰ মানুহ(?), তেওঁলোকৰ কাপোৰ, ঘৰ, জীৱ-জন্তু, গছ-গছনি, বিজ্ঞান, যন্ত্ৰ, খেল, বিভিন্ন চিহ্ন, এনাটমী, ৰসায়ন আদি দেখুওৱা হৈছে। আৰু এই কথাটো ন-দি ক’ব নোৱাৰি কাৰণ কোনেও আজিলৈকে কিতাপখনৰ পাঠোদ্ধাৰ কৰিব পৰা নাই! (কিছু লোকে অৱশ্যে কিতাপখনৰ সাংখ্যিক প্ৰণালী ভেদ কৰা বুলি দাবী কৰিছে।) আন আন অধিবাস্তৱবাদী ছবিৰ ভিতৰত আছে উপঙা ফুল, মাখিয়ে ঢাকি ৰখা গাড়ী যেন যন্ত্ৰ, মূৰত গছ গজা হৰিণা, ফাউণ্টেইন কলমে বুকু ভেদ কৰি যোৱা “নিব”যুক্ত হাত থকা ৰ’লাৰ স্কেটাৰ পিন্ধা এজন মানুহ, মাটিত খোজ কঢ়া আৰু পানীত সাঁতুৰিব পৰা গছ, মানুহৰ চকু যেন লগা মাছৰ দৰে প্ৰাণী আদি। প্ৰতিখন ছবিয়েই মৌলিক, বুদ্ধিদীপ্ত কল্পনাশক্তিৰ ৰূপান্তৰ।\n২০০৯ চনত দিয়া এটা সাক্ষাৎকাৰত লুইগীয়ে কয় যে এই কিতাপখনৰ লিপিত কোনো গুপুত অৰ্থ নাই। শিশুৱে একো বুজি নোপোৱা কিতাপ এখন মেলিলে যি অনুভূতি হয় তেওঁ মাত্ৰ সেয়াহে প্ৰতিফলিত কৰিবলৈ বিচাৰিছিল। তথাপিও পৃথিৱীৰ বিভিন্ন শিল্পীয়ে কিতাপখনৰ ছবিবোৰ অধ্যয়ন কৰিছে, দাৰ্শনিকসকলে অৰ্থ বিচাৰি ভাৱত বুৰ গৈছে, সমালোচকসকলে কিতাপখন কোন শ্ৰেণীত পৰিব চিন্তা কৰিছে, কিন্তু “নাভূত-নাশ্ৰুত” কিতাপ এখন আনক দেখুৱাই ৰং চোৱাৰ চখতে বহুতে কিতাপখন সংগ্ৰহ কৰি থৈছে!\n← || পাৰিজাত হৰণ ||\nগ’ল্ডেন টাইমচ, এপিয়লা চেনীবিহীন চাহ আৰু এটা ষ্পীচ্চ্ (ভাস্কৰজ্যোতি দাস) →\nশুকুলা হাতীৰ খোজ (মূল:প্ৰভাত গোস্বামী, গ্রন্থ আলোচক:অনামিকা বৰুৱা)\n‘যিয়ে ইয়াক স্পৰ্শ কৰে, তেওঁ এজন মানুহকে স্পৰ্শ কৰে’ (উৎপল দত্ত)


লকডাউনৰ লিংগভিত্তিক প্ৰভাৱ - জীৱিকা-পথৰ অবাঞ্চিত কেকুঁৰিত কন্যা শিশু\nHome > লকডাউনৰ লিংগভিত্তিক প্ৰভাৱ - জীৱিকা-পথৰ অবাঞ্চিত কেকুঁৰিত কন্যা শিশু\n.......পিতৃ-মাতৃৰ হাততে সদায় সুৰক্ষিত হয় সন্তান ...... পিতৃ-মাতৃয়ে কেতিয়াও অবাটে যাব নিদিয়ে সন্তানক..... কভিড-১৯ সংক্ৰমণ ৰোধৰ বাবে দিয়া দীৰ্ঘকালীন লকডাউনে এচাম মানুহক এনেদৰে প্ৰভাৱিত কৰিছে যে তেওঁলোকে শিশু বা কিশোৰী কণ্যাক আগবঢ়াই দিছে এক অবাঞ্চিত পথেৰে!..... কি সেই পথ...?\n.....সেই পথৰ অনুসন্ধানত আমি পালো কেতবোৰ অবাঞ্চিত কেকুঁৰি-------\nৰাজপথৰ একাষে কাঠৰ সৰু ‘ৰেক’ এখনত তামোল-পান আৰু চকলেট, চানা-বাদামৰ কেবাটাও টেমা সজাই থোৱা আছিল আৰু 'ৰেক’খনত ওলোমাই থোৱা আছিল কেইবা লানিও গুটখা জাতীয় পেকেট-শিখৰ, বিমল, কমলা-পচন্দ(কে-পি ) আদি৷ পথৰ দাঁতিৰ সেই ক্ষুদ্ৰ দোকানখনত বিক্ৰেতা হিচাপে আছিল এজনী কন্যা; যাৰ বয়স প্ৰায় দহ বছৰ৷ আন সামগ্ৰীৰ উপৰিও কণমানি ছোৱালীজনীয়ে গ্ৰাহকৰ হাতত তুলি দিছিল ধপাতযুক্ত (পাণমচলা বুলি লেবেল লগোৱা) শিখৰ বা কে-পি৷ দোকানখনৰ কাষলৈ গৈ জানিব পৰা গ’ল যে গ্ৰাহকে দেখাকৈ গুটখাজাতীয় শিখৰ,কে-পি আদিৰ পেকেটবোৰ ওলোমাই থোৱাৰ উপৰিও দোকানখনত আছে চিগাৰেট, বিড়ি, ধপাত আদিও৷সেই কণমানি জনীৰ নাম জেবিন (নাম সলনি কৰা হৈছে)৷ অসমৰ হৃদপিণ্ড স্বৰূপ গুৱাহাটী মহানগৰীৰ মাজ-মজিয়াৰ চানমাৰিৰ পৰা নাৰেংগী অভিমুখী পথৰ বামুণীমৈদাম এলেকাত জেবিনৰ ক্ষুদ্ৰ দোকানখন৷ এখন প্ৰাথমিক বিদ্যালয়ৰ চতুৰ্থ শ্ৰেণীৰ ছাত্ৰী জেবিন৷ কণমানি জেবিনক সেই দোকানখনত নিয়োগ কৰি লকডাউনৰ সময়ত প্ৰচলন নিষিদ্ধ গুটখাজাতীয় সামগ্ৰী বিক্ৰী কৰিবলৈ দিছে কোনে?\nঅনুসন্ধান কৰি জানিব পৰা গ’ল এই কামত নিয়োগ কৰিছে তাইৰ মাতৃয়ে৷ জেবিনৰ পিতৃ নাই৷ বিধৱা মাতৃয়ে এটা উদ্যোগত কাম কৰিছিল৷ গুৱাহাটীৰ মিলনপুৰ অঞ্চলত এটি ভাৰাঘৰত থকা জেবিনৰ মাতৃয়ে সংস্থাপন হেৰুৱালে লকডাউনৰ সময়ত৷ যোৱা মাৰ্চ মাহৰ শেষৰ সপ্তাহত চৰকাৰে কভিড-১৯ অতিমাৰীৰ সংক্ৰমণ ৰোধৰ বাবে ঘোষণা কৰা লকডাউনৰ সময়ত জেবিনৰ মাক আৰু আন একাংশ কৰ্মচাৰীক উদ্যোগটোৰ পৰা অব্যাহতি দিলে৷ কি কৰিব সেই বিধৱা মহিলাগৰাকীয়ে? অৱশেষত হাতত থকা কিছু ধনেৰে সেই ৰেকখন কিনি আনি পথৰ দাঁতিত দোকানখন দিলে৷ আৰ্থিক দুৰৱস্থাৰ যোৰা মাৰিবলৈ আৰু দৈনন্দিন উপাৰ্জনৰ বাবে সেই সৰু দোকানখন দিয়াটো ঠিকেই আছিল৷ কিন্তু দোকানখনৰ বিক্ৰেতা হিচাপে মাকে নিয়োগ কৰিলে কণমানি জেবিনক৷ দিনৰ দিনটো দোকানখনত থাকে জেবিন আৰু মাকে ইফালে-সিফালে গৈ আন কিবা কামত জড়িত হয়৷ যিসময়ত শিক্ষানুষ্ঠানৰ ওচৰতেই নিচাজাতীয় সামগ্ৰী বিক্ৰী নিষিদ্ধ কৰা হৈছে, ওঠৰ বছৰ বয়সৰ তলৰ লোকক নিচাজাতীয় সামগ্ৰী, ধপাতযুক্ত সামগ্ৰী বিক্ৰী নিষিদ্ধ কৰা হৈছে, লকডাউনৰ সময়ত গুটখা, ধপাতযুক্ত সামগ্ৰীৰ প্ৰচলন বন্ধ কৰা হৈছে আৰু এনে কামত জড়িত হোৱাটো অপৰাধ বুলি গণ্য কৰা হৈছে আৰু এনে কামত জড়িত হোৱটো অপৰাধ বুলি গণ্য কৰা হ’ব বুলি চৰকাৰে ঘোষণা কৰিছে, তেনে সময়তে কণমানি ছোৱালীক ৰাজপথত নিয়োজিত কৰোৱা হৈছে ধপাতযুক্ত সামগ্ৰীৰ বিক্ৰীত৷ দোকানখনৰ আশেপাশে থকা এজন মানুহে কলে–”তাইৰ মাতৃৰ বয়স প্ৰায় ত্ৰিশ বছৰ৷ ছোৱালীজনীৰ স্কুল লকডাউনৰ কাৰণে বন্ধ বাবে এইদৰে নিয়োগ কৰিছে৷ ’’ জানিব পৰা গ’ল লকডাউনে সৃষ্টি কৰা অৰ্থসংকট যোৰা মাৰিবলৈ সেই উপায় অৱলম্বন কৰিছে জেবিনৰ মাতৃয়ে৷\nজেবিনৰ দোকানখনৰ পৰা প্ৰায় তিনিশ মিটাৰমান দূৰৈত দেখা গৈছিল একেধৰণৰ দৃশ্য৷ এইবাৰ মাত্ৰ দোকানখন কিছু উন্নত৷ চকা লগোৱা এখন টেবুলত আন সামগ্ৰীৰ লগতে ধপাতজাতীয়,নিকটিনযুক্ত সামগ্ৰী ওলোমাই থোৱা আছে৷ বিক্ৰেতা প্ৰায় বাৰ বছৰীয়া ছোৱালী৷ দোকানখন পথৰ দাঁতিত ৰখা হৈছে৷ বিক্ৰেতা ছোৱালীজনী এখন প্ৰাথমিক বিদ্যালয়ৰ ষষ্ঠ শ্ৰেণীৰ ছাত্ৰী আছিল৷ স্কুল বন্ধ,সেয়ে পিতৃয়ে কণমানি কন্যাক নিয়োগ কৰিছে দোকানখনত৷ সেই কিশোৰীয়ে ৰাজপথৰ দাঁতিত বিনা বাধাই বিক্ৰী কৰিছে বিড়ি,চিগাৰেট আৰু অন্যান্য ধপাত জাতীয় সামগ্ৰী৷ সেই পথেৰে আহ যাহ কৰিছে প্ৰশাসনৰ লোক তথা আৰক্ষীৰ লোক৷ কিন্তু কোনেও বাধা প্ৰদান কৰা নাই৷ কামৰূপ মহানগৰ জিলাৰ নাৰেংগীৰ পৰা চন্দ্ৰপূৰ সংযোগী পথৰ দাঁতিত কেইবাখনো সৰু পানদোকানত দেখা গৈছিল প্ৰায় বাৰ-তেৰ বছৰ বয়সীয়া কিশোৰীক৷ স্কুল বন্ধ হোৱা বাবে আত্মীয় তথা অভিভাৱকে সেই কিশোৰীক জড়িত কৰাইছে ব্যৱসায়ত৷ কিন্তু কি বিক্ৰী কৰিছে পানদোকানত? সেই ব্যৱসায়ৰ স্থানলৈ গৈ জানিব পৰা গ’ল—- দোকানৰ সন্মুখত ৰাখি থোৱা আছে পান-তামোল, দুই এটা বিস্কুটৰ পেকেট৷ কিন্তু গ্ৰাহকে বিচাৰিলে গোপন স্থানৰ পৰা সেই কিশোৰীয়ে উলিয়াই দিয়ে গুটখা বা ধপাতযুক্ত পান-মচলাৰ পেকেট, ধপাত, বিড়ি চিগাৰেট৷\nঅভিভাৱকৰ জীৱিকাত শিশুৱে সহায় কৰাত কোনো বাধা নাই৷ কিন্তু শিশুক মাদকদ্ৰব্য, ধপাত, গুটখা, চিগাৰেটৰ দৰে সামগ্ৰীৰ প্ৰচলন কাৰ্যত জড়িত কৰোৱাটো অপৰাধ৷ যিবোৰ বস্তু শিশুক বিক্ৰী কৰিলে আইন অনুসৰি বিক্ৰেতাই সাত বছৰ পৰ্যন্ত কাৰাবাস, এক লক্ষ টকা পৰ্যন্ত জৰিমনা হয়৷ সেই সামগ্ৰী শিশুৰ হাতেৰে বিক্ৰী কৰিছে অভিভাৱকে? তাকো লকডাউনৰ কালত৷ শিশুৰ বাবে এনে স্পৰ্শ কৰাটোৱে নিষিদ্ধ । কিন্ত্ব এনে সামগ্ৰীৰ বেহাত জড়িত কৰাইছে কন্যা শিশুক ;তাকো কিশোৰীক।\nকন্যা শিশুক ব্যৱহাৰ কৰিছে কিয়?\nৰাজপথৰ দাঁতিৰ ক্ষুদ্ৰ ব্যৱসায়িক প্ৰতিষ্ঠানত অভিভাৱকে কন্যা শিশুক ব্যৱহাৰ কৰিছে কিয় -এই সন্দৰ্ভত একাংশ অভিভাৱকে তাৎপৰ্যপূৰ্ণ মন্তব্য কৰিছে৷ তেওঁলোকৰ মতে স্কুল বন্ধ৷ গতিকে উপাৰ্জনৰ কামত নিয়োগ কৰাইছে৷ আনহাতে ৰাজপথৰ দাঁতিত জ্যেষ্ঠ লোকে বা লৰা মানুহে দোকান দিলে; সামগ্ৰী বিক্ৰী কৰিলে আৰক্ষীয়ে দুৰ্ব্যৱহাৰ কৰে৷ যাৰ বাবে শিশু কন্যাক দোকানত থৈছে৷ এচামৰ মতে লকডাউনৰ কালত অভিভাৱকে উপাৰ্জন হেৰুৱাইছে, সংস্থাপন হেৰুৱাইছে৷ নতুন কামৰ সন্ধান কৰিছে যদিও পোৱা নাই৷ প্ৰতিদিনে কামৰ সন্ধানত পিতৃ মাতৃয়ে ওলাই যাবলগীয়া হোৱা বাবে ক্ষুদ্ৰ দোকানত ছোৱালীজনীকে থৈ যায়৷ লকডাউনে আৰ্থিকভাৱে জুৰুলা কৰাৰ সমান্তৰালকৈ এনে পৰিয়ালে পূৰ্বৰ দৰে পুষ্টিদায়ক খাদ্যৰ অভাৱতো ভুগিছে৷ ক্ষুদ্ৰ দোকানবোৰত থকা কন্যা শিশুবোৰৰ বেছিভাগেই পুষ্টিহীনতাত ভোগা দেখা গৈছে৷ এজন অভিভাৱকে কলে- “লৰাটোক দোকানত থৈছিলো যদিও লগৰ সমনীয়াৰ সৈতে খেলিবলৈ গুচি গ’ল৷ গতিকে ছোৱালীজনীকে থৈছো৷’’ প্ৰশ্ন হৈছে-এনে কাৰ্যৰে কণ্যা শিশুক অভিভাৱকে কোন দিশে আগবঢ়াই দিছে? শিশু শ্ৰম বিৰোধী আইনেতএনে কাৰ্য ঢুকি নাপায় কিয়? শিশু অধিকাৰ কিয় সুৰক্ষিত নহয়?\nঅভিভাৱকৰ দুৰ্ব্যৱহাৰৰ বলি কন্যা শিশু\nগুৱাহাটীৰ ”চাইল্ড লাইনে’’ লকডাউনৰ সময়ত পোৱা অভিযোগ সমূহৰ ভিতৰত অন্যতম আছিল অভিভাৱকৰ দ্বাৰা শিশুক কৰা দুৰ্ব্যৱহাৰ৷ উদাহৰণ স্বৰূপে এটি কন্যা শিশুক পিতৃয়ে ঘৰত প্ৰায়ে দুৰ্ব্যৱহাৰ কৰিবলৈ লৈছিল৷ লকডাউনত সংস্থাপন হেৰুৱা পিতৃয়ে কন্যা শিশুক আৰ্থিক অৱস্থা শোচনীয় হোৱা বাবে প্ৰয়োজনীয় সামগ্ৰী যোগান ধৰিব পৰা নাছিল৷ ফলত কন্যা শিশুটিক মাৰধৰ পৰ্যন্ত কৰিছিল৷ প্ৰায়ে দুৰ্ব্যৱহাৰ কৰিছিল৷ একাংশ সচেতন ব্যক্তিৰ তৎপৰতাত কিশোৰীগৰাকীক উদ্ধাৰ কৰিছিল ‘চাইল্ড লাইনে’৷ উল্লেখযোগ্য যে এনে ঘটনা কামৰূপ মহানগৰ জিলাত লকডাউনৰ সময়ত ব্যাপক ভাৱে বৃদ্ধি পাইছে৷ আনকি গ্ৰাহস্থ্য হিংসাৰ ঘটনায়ো বহু কন্যা শিশুৰ মানসিক অৱস্থাত নেতিবাচক প্ৰভাৱ পেলাইছে৷ চাইল্ড লাইনৰ পৰা লাভ কৰা তথ্য অনুসৰি, ‘চাইল্ড লাইন’ গুৱাহাটীয়ে লকডাউনৰ সময়ত অৰ্থাৎ এপ্ৰিল মাহৰ পৰা জুলাই মাহ পৰ্যন্ত শিশু সম্পৰ্কীয় ১৫১টা অভিযোগ লাভ কৰিছে৷ ইয়াৰে ভিতৰত অধিক সংখ্যক ঘটনাৰে ভুক্তভোগী হৈছে কন্যা শিশু৷ একেদৰে অভিভাৱকৰ দুৰ্ব্যৱহাৰ ঘটনাৰ দহটা অভিযোগ লাভ কৰিছে চাইল্ড লাইনে৷ যিবোৰ ঘটনাৰ ভুক্তভোগীৰ অধিক সংখ্যকেই কন্যা শিশু৷\nলকডাউনত আৰ্থিক দুৰ্দশাৰ বাবে বিক্ৰী কন্যা শিশু\nগুৱাহাটীৰ অসম ৰাজ্যিক শিশু সুৰক্ষা আয়োগে লকডাউন কালত কণ্যা শিশু বিক্ৰীৰ দুটি গোচৰ লাভ কৰিছে। কভিড-১৯ অতিমাৰী ৰোধৰ বাবে দিয়া দীৰ্ঘদিনীয়া লকডাউনৰ বাবে অসমৰ একাংশ লোক এনদৰে আৰ্থিকভাবে জুৰুলা হৈছে যে যিকোনো কামকে কৰিবলৈ বাধ্য হৈছে৷ আৰ্থিক দুৰ্দশাৰ যোৰা মাৰিবলৈ এগৰাকী ব্যক্তিয়ে কন্যা সন্তানকে ধনৰ বিনিময়ত আনৰ হাতত তুলি দিছে৷ কোকৰাঝাৰ জিলাৰ কচুগাঁও থানাৰ অন্তৰ্গত ধনতোলা মান্দাৰীয়া গাঁৱত বাস কৰা দীপক ব্ৰহ্মই যোৱা জুলাই মাহৰ দ্বিতীয় সপ্তাহত তেওঁ কন্যা সন্তানটিক ৪৫ হাজাৰ টকাৰ বিনিময়ত আন এগৰাকী লোকৰ ওচৰত বিক্ৰী কৰে৷ পিছত পত্নীয়ে অভিযোগ কৰাত শিশুটিক উদ্ধাৰ কৰে আৰক্ষীয়ে৷ উল্লেখ্য যে শিশুটিৰ পিতৃ দীপক ব্ৰহ্মই বহিঃৰাজ্যত কাম কৰি পৰিয়াল পোহপাল দিছিল৷ কিন্তু লকডাউনৰ বাবে কৰ্মসংস্থাপন হেৰুৱাই ঘৰলৈ আহে৷ এটকাও ধন হাতত নথকাত কন্যা শিশুটিক ৪৫ হাজাৰ টকাৰ বিনিময়ত আনৰ ওচৰত বিক্ৰী কৰি দিয়ে৷ উল্লেখ্য যে ৰাজ্যত এনে ঘটনা লকডাউনৰ সময়ত দুটকৈ সংঘটিত হৈছে৷ ঘটনাৰ অনুসন্ধান কৰি জানিব পৰা গৈছে যে আত্মীয়ই শিশুটিক বিক্ৰী কৰিছে আৰ্থিক দিনতাৰ বাবে আৰু শিশুটি কন্যা হোৱাৰ বাবে৷\nঅৰ্থাভাৱত পৰি বহু পিতৃ-মাতৃয়ে বিয়া দিছে কিশোৰীক\nকভিড-১৯ অতিমাৰী ৰোধৰ বাবে দিয়া লকডাউনৰ প্ৰভাৱে অতিকে প্ৰভাৱিত কৰিছে নাৰী সকলোক৷ গুৰুত্বপূৰ্ণ যে কন্যা শিশু-কিশোৰী এচাম অভিভাৱকৰ দ্বাৰা নেতিবাচকভাৱে ব্যৱহাৰ হৈছে৷ গুৱাহাটীতে ১৫ বছৰীয়া ছোৱালীক ৩৫ বছৰীয়া লোকলৈ বিয়া দিয়াৰ ঘটনা পোহৰলৈ আহিছে৷ ওডালবাক্ৰা আৰক্ষী চকীৰ অন্তৰ্গত জ্যোতিকুছী এলেকাত বাল্য বিবাহৰ এই ঘটনা অতি সংগোপনে ঘটিছিল ৷ কিন্তু 'চাইল্ড লাইন গুৱাহাটী' য়ে উদ্ধাৰ কৰে কিশোৰী জনীক। আচলতে আৰ্থিক অভাৱত ভোগা পৰিয়ালে কন্যা সন্তানক পৰিয়ালৰ বোজা কমাবলৈ বিয়া দিছে৷\nৰাজ্যৰ আন প্ৰান্ততো ঘটিছে পিতৃ-মাতৃয়ে আন যুৱকৰ সৈতে বুজাবুজি কৰি কিশোৰীক জনীক পঠিয়াই দিয়ে৷ বিবাহৰ নামত কোনো আনুষ্ঠানিকতাও সম্পন্ন নকৰে৷ এনে ঘটনা ৰাজ্যৰ বিভিন্ন জিলাত সংঘটিত হৈ আছে আৰু ৰাজ্যিক শিশু সুৰক্ষা আয়োগে এনে শতাধিক অভিযোগ লাভ কৰিছে৷ বাল্য বিবাহৰ বহু ভুক্তভোগীক উদ্ধাৰ কৰিছে৷ তথ্য অনুসৰি লকডাউন আৰম্ভ হোৱাৰে পৰা জুন মাহলৈকে অসম ৰাজ্যিক শিশু সুৰক্ষা আয়োগে মাত্ৰ তিনিমাহতে ১৩৩টা শিশু নিৰ্যাতনৰ ঘটনাৰ সন্নিৱিষ্ট কৰিছে৷ ইয়াৰে ভিতৰত ৪৭টা বাল্য বিবাহৰ ঘটনা৷ এয়া নিসন্দেহেই কভিড-১৯ অতিমাৰীৰ প্ৰভাৱ৷\nচৈধ্য বছৰীয়া ছোৱালীক ত্ৰিশ বছৰ বয়সৰ যুৱকৰ লগত গোপন বিয়া\nলকডাউনৰ সময়ত অৰ্থাভাৱত ভোগা বহু পৰিয়ালৰ মুৰব্বী পুৰুষবোৰে কঠোৰ সিদ্ধান্ত লৈ চৈধ্য পোন্ধৰ বছৰীয়া ছোৱালীক ত্ৰিশ বছৰতকৈয়ো ওপৰৰ বয়সৰ যুৱকৰ লগত গোপনে বিয়া দি উলিয়াই দিয়ে৷ ছোৱালীবোৰক সোনকালে উলিয়াই দি ঘৰৰ বোজা পাতলোৱা বুলি এক নেতিবাচক ধাৰণা এচামৰ মাজত গা-কৰি উঠিছে৷ এচাম দুষ্ট চক্ৰই আৰ্থিকভাৱে দুৰ্বল আৰু শিক্ষাৰ ক্ষেত্ৰত পিছপৰা লোকৰ দুৰ্দশাজনক অৱস্থাৰ সুযোগ লৈছে। তাৎপৰ্যপূৰ্ণ যে বাল্যবিবাহৰ পৰিণতি মানেই এজনী কন্যা শিশুক ভয়ংকৰ ভৱিষ্যতৰ পিনে ঠেলি দিয়া৷\nগুটখা-চিগাৰেট-পানমচলা-ধপাতৰ দৰে ব্যৱসায়ত শিশুক নিয়োগ কৰাৰ পৰা কন্যা শিশুক বিক্ৰী কৰা, কিশোৰী কালতে যুৱকৰ সৈতে বলপূৰ্ব্বকভাৱে বিয়া দিয়াৰ দৰে ঘটনাত জড়িত আছে কন্যা শিশুসকলৰ একাংশ অভিভাৱকেই৷ আনকি ঘৰৰ সমস্যা সমাধান কৰিব নোৱাৰি শিশুক দুৰ্ব্যৱহাৰ কৰি মানসিক উৎপীড়ন চলোৱা কাৰ্যৰ আৰঁতো এচাম অভিভাৱকেই জড়িত আছে৷\nঅনুসন্ধান কালত আমি পাইছো যে লকডাউনৰ কালত আৰ্থিকভাৱে সংকটৰ সন্মুখীন হোৱা বা জীৱিকা হেৰুওৱা\nঅভিভাৱকে জটিল পৰিস্থিতিত পৰি নিজৰ ইচ্ছাৰ বিৰুদ্ধে গৈয়ো কন্যাজনীকেই ব্যৱসায়ত লিপ্ত কৰাইছে বা কিশোৰী কালতে বিয়া দিবলগীয়া হৈছে\nকন্যা শিশুৱে লকডাউনৰ কালত প্ৰভাৱিত হোৱা সন্দৰ্ভত চাইল্ড লাইন গুৱাহাটীৰ সমন্বয়ক নিৰ্মল ডেকা ই কয়, ” এই সময়ছোৱাত শিশুৰ বিৰুদ্ধে বিভিন্ন ঘটনা ঘটিছে৷ অভিভাৱকেই কেতিয়াবা এনে কাৰ্যত জড়িত কৰাইছে৷ বাল্য বিবাহৰ পৰা গুটখা, পান মচলা, ধপাত চিগাৰেট বিক্ৰীত জড়িত কৰোৱালৈকে৷ যৌন নিৰ্যাতন আৰু কন্যা শিশু সৰবৰাহৰ ঘটনাও আগতকৈ বাঢ়িছে৷ যদিহে সচেতনতা গঢ়ি নুঠে তেন্তে অধিক ঘটনা ঘটিব৷’’ একেদৰে ৰাজ্যিক শিশু সুৰক্ষা সমিতি ৰ অধ্যক্ষ ড° সুনীতা চাংকাকতি য়ে কয়, ”কভিড-১৯ৰ প্ৰভাৱত শিশুসকল ক্ষতিগ্ৰস্ত হৈছে বাৰুকৈয়ে৷ শিশুৰ বিৰুদ্ধে অপৰাধ লকডাউনৰ সময়ছোৱাত বাঢ়িছে৷ আমি এনে প্ৰভাৱ যিদৰে কমাব পাৰি চেষ্টা কৰিছো৷ ৰাইজক সজাগ হবলৈ আহ্বান জনাইছো৷ আৰক্ষীৰ সহযোগ এই অপৰাধ কমাব পৰা যাব৷ লগতে ৰাইজৰ মাজত সজাগতা সৃষ্টি কৰিব লাগিব নহলে এনে ঘটনা হ্ৰাস নাপাব৷ ’’\nএকেদৰে বৰপেটা জিলা ‘চাইল্ড লাইন’ৰ সমন্বয়কৰফিকুল ইছলামে কয়, “বৰপেটাত প্ৰতিদিনে বাল্য বিবাহৰ ঘটনা ঘটি আছে৷ এনে ঘটনাৰ খবৰ আমি বহু পলমকৈ পাওঁ৷ বিশেষভাৱে লকডাউনৰ সময়ত অৰ্থাভাৱত ভোগা বহু পৰিয়ালৰ মুৰব্বী পুৰুষবোৰে কঠোৰ সিদ্ধান্ত লৈ চৈধ্য পোন্ধৰ বছৰীয়া ছোৱালীক ত্ৰিশ বছৰতকৈয়ো ওপৰৰ বয়সৰ যুৱকৰ লগত গোপনে বিয়া দি উলিয়াই দিয়ে৷ ছোৱালীবোৰক সোনকালে উলিয়াই দি ঘৰৰ বোজা পাতলোৱা বুলি এক নেতিবাচক ধাৰণা এচামৰ মাজত গা-কৰি উঠিছে৷ আমি এনে কিছুমান ঘটনা ৰোধ কৰিছো যদিও বহু ঘটনাৰ সম্ভেদ পোৱা নাযায়৷ এয়া লকডাউনৰ প্ৰভাৱ৷ এচাম দুষ্ট চক্ৰই আৰ্থিকভাৱে দুৰ্বল আৰু শিক্ষাৰ ক্ষেত্ৰত পিছপৰা লোকৰ দুৰ্দশাজনক অৱস্থাৰ সুযোগ লৈছে’’।\nএনেকৈয়ে কভিড-১৯ ৰ পৰিস্থিতি আৰু লকডাউনে প্ৰভাৱিত কৰিছে অসমৰ কন্যা শিশুক৷ কিশোৰী কালতে জীৱিকা-পথৰ অবাঞ্চিত কেকুঁৰিত খোজি দিবলগীয়া হৈছে । এনে ভুক্তভোগীৰ ন্যায়প্ৰাপ্তি দুৱাৰ কেনি-এক তাৎপৰ্যপূৰ্ণ প্ৰশ্ন।দেশৰ অন্য প্ৰান্তৰ লগতে অসমতো উলংঘা হৈছে শিশুৰ অধিকাৰ৷ ♦\n( দিগন্ত শৰ্মা এগৰাকী ৰাষ্ট্ৰীয় পৰ্যায়ৰ ‘লাডলী মেডিয়া ফেলশ্বিপ’ প্ৰাপক সাংবাদিক৷ এই প্ৰতিবেদন ফেল’শ্বিপৰ অংশ৷ প্ৰতিবেদনত প্ৰকাশিত মন্তব্য সাংবাদিক গৰাকীৰ নিজা৷ এই মন্তব্যৰ সৈতে UNFPA আৰু Population First জড়িত নাই৷ )\nSource URL: https://www.newsnextone.com/girl-child-poverty-childrights-street-vendors-selling-%20tobacco


শব্দৰ গতিসম্পাদনা কৰক\nমানুহৰ শ্ৰবণ ইন্দ্ৰিয় কাণ\nশব্দ হৈছে চাপৰ পৰিবৰ্তনৰ ফলত সৃষ্টি হোৱা এক ধৰণৰ তৰংগ, যি সংকোচনশীল মাধ্যমত গতি কৰিব পাৰে। কঠিন পদাৰ্থত শব্দ‌ৰ গতি চাপৰ পৰিবৰ্তনৰ উপৰিও কম্পনৰ শৃংখলৰ দ্বাৰাও প্ৰভাৱিত হয়। গতি কৰাৰ সময়ত শব্দ তৰংগৰ প্ৰতিফলন আৰু প্ৰতিসৰণৰ উপৰিও প্ৰাবল্য হ্ৰাস পাব পাৰে।\nশব্দৰ গতি মাধ্যমটোৰ সান্দ্ৰতাৰ দ্বাৰাও প্ৰভাৱিত হয়। মাধ্যমটোৰ সান্দ্ৰতাৰ ওপৰত নিৰ্ভৰ কৰি গতিশীল শব্দ তৰংগৰ প্ৰাৱল্য হ্ৰাস পায়। বায়ু,পানী আদি বহুতো মধ্যমত সন্দ্ৰতাৰ কাৰণে প্ৰাৱল্যৰ হ্ৰাস উপেক্ষা কৰিব পাৰি।\nশব্দৰ অনুভূতিসম্পাদনা কৰক\nঅতিশব্দ আৰু অৱশব্দ‌সম্পাদনা কৰক\nসকলো প্ৰাণীয়ে শব্দৰ অনুভূতি নিৰ্দিষ্ট কম্পনাংকৰ পৰিসৰতহে গ্ৰহণ কৰিব পাৰে। তৰংগৰ কম্পনাংক এ‌ই পৰিসৰতকৈ কম বা বেছি হ’লে তেনে শব্দ শুনা পোৱা নাযায়। মানুহৰ কাৰণে এ‌ই পৰিসৰ হৈছে ২০ হাৰ্জৰ পৰা ২০০০০ হাৰ্জ (২০ কিল’ হাৰ্জ)। . এ‌ই পৰিসৰতকৈ বেছি কম্পনাংকৰ শব্দক অতিশব্দ আৰু কম কম্পনাংকৰ শব্দক অৱশব্দ বোলা হয়। অৰ্থা‌ৎ অতিশব্দৰ কম্পনাংক ২০ কিল’ হাৰ্জতকৈ বেছি হয় আৰু অৱশব্দৰ কম্পনাংক ২০ হৰ্জতকৈ কম হয়।\nপদাৰ্থ বিজ্ঞানৰ দৃষ্টিত শব্দসম্পাদনা কৰক\nঅনুদৈৰ্ঘ্য আৰু অনুপ্ৰস্থ তৰংগসম্পাদনা কৰক\nশব্দৰ বেগসম্পাদনা কৰক\nশব্দবিদ্যা বা এক’ষ্টিক্‌চ্‌সম্পাদনা কৰক\n"https://as.wikipedia.org/w/index.php?title=শব্দ&oldid=237414"ৰ পৰা অনা হৈছে\nশেষ সম্পাদনা কৰা হৈছে 11 June 2020 তাৰিখে 04:11 বজাত\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=24814।


কেতিয়া মুকলি হব কলিয়াভোমোৰাৰ নৱনির্মিত দ্বিতীয় খন দলং?\nকলিয়াভোমোৰা সেতুৰ নৱনির্মিত দ্বিতীয় খন দলঙৰ সবিশেষ\nby ৰিদিপ শৰ্মা,কলিয়াবৰ\nMarch 6, 2022 3:41 pm\nকলিয়াভোমোৰা সেতুৰ নৱনির্মিত দ্বিতীয় খন দলঙৰ কাম কিমান আগবাঢ়িছে? কেতিয়ালৈ মুকলি হব কলিয়াভোমোৰা সেতুৰ নৱনির্মিত দ্বিতীয় খন দলং? নৰ্থ ইষ্ট নাওৰ এক বিশেষ প্ৰতিবেদন।\nমহাবাহু ব্ৰহ্মপুত্ৰৰ ওপৰত শোণিতপুৰ আৰু নগাওঁ জিলা সংযোগ কৰা দ্বিতীয় খন দলঙৰ কাম বৰ্তমানেও অব্যাহত আছে।\nযদিও দলংখনৰ বৰ্তমান নামকৰণ কৰা হোৱা নাই, এতিয়াও কলিয়াভোমোৰা নামেৰেই পৰিচিত ।\nনৱনির্মিত দ্বিতীয় কলিয়াভোমোৰা সেতুৰ নিৰ্মাণ কাৰ্য্য দ্ৰুত গতিত অব্যাহত আছে।\nগেমন ইণ্ডিয়া লিমিটেড আৰু এছ পি শিংলা কনষ্ট্ৰাকচন প্ৰাইভেট লিমিটেড নামৰ প্ৰতিষ্ঠানে নিবিদা লাভ কৰাৰ পাছতে বিগত ২৯ নৱেম্বৰ ২০১৪ তাৰিখে প্ৰতিষ্ঠানটোৱে কাম আৰম্ভ কৰে।\nপ্ৰায় তিনি কিলোমিটাৰ দৈৰ্ঘ্যৰ এই দলংখনৰ নিৰ্মাণৰ বাবে ছয়শ কোটি টকা আৱণ্টন কৰা হৈছে। দলং খনত মুঠ খুটাৰ সংখ্যা ২৬ টা।\nদলংখনৰ দুয়ো দিশে যোৱা ৰাস্তাই ৩৭নং (ক) আৰু ১৫ নং ৰাষ্ট্ৰীয় ঘাইপথত সংযুক্ত কৰিব। এই দলংখনৰ কাম সম্পূৰ্ণ হোৱাৰ পিছত কলিয়াভোমোৰাৰ পুৰণি দলঙত যান -জঁট তথা দুর্ঘটনাৰ সংখ্যা হ্ৰাস পাব বুলি আশা কৰিব পাৰি।\nদলংখনৰ নির্মাণত প্ৰায় ৬০০ বনুৱা/ কৰ্মী নিয়োগ কৰা হৈছে। প্ৰতিদিনে দলঙৰ নিৰ্মাণ কাৰ্য্য অব্যাহত আছে যদিও আজিকোপতি দলং খন সম্পূৰ্ণ হৈ উঠা নাই।\nগুৰুত্বপূৰ্ণ কথা এয়ে যে নিৰ্মাণৰ দায়িত্ব লাভ কৰা গেমন ইণ্ডিয়া লিমিটেড আৰু এছ পি শিংলা কনষ্ট্ৰাকচন প্ৰাইভেট লিমিটেড নামৰ প্ৰতিষ্ঠানে ২০১৮ বৰ্ষত কাম সম্পূৰ্ণ হব বুলি কৈছিল যদিও ২০২২ বৰ্ষৰ মাৰ্চ মাহলৈও কাম সম্পূৰ্ণ হৈ উঠা নাই। নিৰ্দিষ্ট সময়ৰ চাৰি বছৰৰ পাছতো আজিলৈকে দলঙৰ প্ৰায় ৬০ শতাংশ কামহে সম্পূৰ্ণ হৈ উঠা পৰিলক্ষিত হৈছে।\nআনহাতে প্ৰাক্তন মুখ্যমন্ত্ৰী সৰ্বানন্দ সোণোৱালে মুখ্যমন্ত্ৰীৰ দায়িত্ব গ্ৰহণ কৰি থকাৰ সময়ত ১১ মে ২০১৯ তাৰিখে দলঙৰ নিৰ্মাণৰ কাম পৰিদৰ্শন কৰি ২০২০ বৰ্ষৰ ডিচেম্বৰ মাহত কাম সম্পূৰ্ণ হব বুলি ঘোষণা কৰিছিল যদিও সেয়াও আজিকোপতি হৈ নুঠিল। সোণোৱালৰ সেই ঘোষণাৰ আজি এবছৰ পাৰ হল, কিন্তু কাম সম্পূৰ্ণ হৈ নুঠিল।\nৰাইজৰ প্ৰশ্ন,কেতিয়ালৈ সম্পূৰ্ণ হব দলং নিৰ্মাণৰ কাম? নে পুৰণি দলঙতে বহু লোকে দুৰ্ঘটনাত প্ৰাণ দিব লাগিব।\nদলং খনত শেহতীয়াকৈ হৈ যোৱা দুটাকৈ ভয়ঙ্কৰ পথ দুর্ঘটনাত সন্ধানহীনহৈ থকা তিনিজনকৈ লোকৰ সন্ধানো আজিলৈকে পোৱা নগ’ল।\nযদি কাম তীব্ৰ গতিত কোনো অসুবিধা নোহোৱাকৈ চলি থাকে নিশ্চয় ২০২২ অথবা ২০২৩ বৰ্ষত সম্পূৰ্ণ হোৱাৰ আশা কৰিব পাৰি বুলিও মত প্ৰকাশ কৰে গেমন কোম্পানীৰ কৰ্মচাৰী এগৰাকীয়ে।


খটাসুৰ নাতিনীয়েক আৰু আজলী বুঢ়ীমাক!\nআইতা: আইজেনি, আইজেনি অ' এইটে আহচোন\n(আইতাই নাতিনীয়েক আইজনীক মাতিছে। আইতাকৰ মুখত আইজনীটো আইজেনি হৈ যায়।) পিৰাখন পাৰি ৰ'দতে বহি থকা ৮৮ বছৰীয়া আইতাকে নাতিনীয়েকক মাতি আছে। আজি কেইদিনমানৰপৰা ৰাতি টোপনি নহা বুঢ়ীমাকক নাতিনীয়েকে কালি কিনো দৰৱ দিলে জানো, কালি ৰাতি ধুনীয়াকৈ শুব পাৰিলে।\nআইতাকৰ চিঞঁৰ শুনি বাহিৰত খেলি থকা নাতিনীয়েক দোপদোপকৈ দৌৰি আইতাকৰ ওচৰ পালেহি।\nআইজনী: কোৱা, আইতা কি হ'ল।\nআইতা: হেৰি নহয় আইজেনি, কালি যে ৰাতি তই হোমিঅ' দৰৱটো খাবলৈ দিছিলি আছে নেকি আৰু? সেইপালি খাই মই কালি ভালকৈ শুব পাৰিলো অ'। আজিও এপালি খুড়াৰৰ পৰা আনি থ'বিচোন।\nআইতাকৰ কথা শুনি আইজনী তভক মানিলে। মানে তাই দিয়া দৰৱে কামত দিছে। এনেকৈ দেখোন আইতাকক দৰৱ দি থাকিলে পঞ্চম শ্ৰেণীত পঢ়ি থাকোতেই আইতাকৰ কাৰণে ডাক্তৰণী হৈ যাব। এহ, নহয় আইতাকে সেইয়া হোমিঅ ডাক্তৰ খুড়াকে দিয়া দৰৱ বুলিহে খাই আছে ন'হলেচোন তাই বনাই দিয়া বুলি গম পালে দেউতাকক লগাই ভালকৈ এসিকনি দিয়াব। হ'লেওটো আইতাই এইখিনি খাইয়ে ভাল পাইছে গতিকে আজিৰ ৰাতিৰ কাৰণেও এপালি বনাই থৈ দিয়া যাঁওক বুলি আইজনী পাকঘৰ পালেগৈ।\nমাকে খুন্দি আনি দলাখনতে মেলি থোৱা কেচা পিঠাগুৰি অলপ হাতৰ মুঠিতে লৈ চেনি বটলটো খুলিলে। চেনিৰ বটলৰপৰা চেনি দুচামুচ বাটি এটাতে লৈ পটাখনৰ ওচৰলৈ গ'ল। পটাখনত চেনিখিনি গুৰি কৰি পিঠাগুৰি খিনিৰ লগত মিলাই লৈ আইজনী পঢ়া টেবুলখনত বহি দৰৱ বনোৱাত লাগিল।\nবগা কাগজ এখিলা ধুনীয়াকৈ এটা জোখত আয়তাকাৰে কাটি লৈ চেনি আৰু পিঠাগুৰিৰ মিছলখিনি কাগজখনত থৈ ল'লে। তাৰপিছত কাগজখন চাৰিওফালে ভাজ কৰি পিঠাগুৰিখিনি এনেকুৱাকৈ বান্ধি ল'লে ঠিক তাইৰ হোমিঅ'পেথিকৰ খুড়াকে বন্ধাৰ দৰে। আকৌ এবাৰ তাই পুৰীয়াটো চাই ল'লে। হয়, একদম একেই হৈছে তাইৰ খুড়াকে এনেকৈয়ে বন্ধা দেখিছে। খুড়াকে পিঠাগুৰি নিচিনা কিবা এটাইয়েটো বান্ধি দিয়ে, আৰু সেইটো খাইয়েটো তাইৰ জ্বৰ-কা‍ঁহ ভাল পায়।\nতাই আকৌ এবাৰ ভালকৈ পুৰীয়াপালি নিৰীক্ষণ কৰি আইতাকৰ হাতত দি ক'লে 'আজি ৰাতিও কালিৰ নিচিনাকৈ ভাত খোৱাৰ একঘণ্টাৰ পিছত এই পালি খাই শুই থাকিবা।'\nআজিকালি বুঢীমাকে কিবা দৰকাৰ হ'লে নাতিনীয়েককহে কয়। আইজনীয়েহে বোলে দুখবোৰ বুজি পায়।পুতেক বোৱাৰীয়েকক কঁওতে ডাক্তৰৰ মতাই আনোতে ডাক্তৰে ক'লে এইটো বয়সত বোলে এনেকুৱা সৰু-সুৰা দুই এটা হৈয়ে থাকিব চিন্তা কৰিব লগা নাই।ডাক্তৰৰ কথা শুনি বুঢীমাকৰ বিৰাট খং। বয়স হোৱাৰ কাৰণে বোলে তেঁওক কোনোৱে গুৰুত্ব নিদিয়া হৈছে, অকল বোলে আইজেনিয়েহে বুজি পায়।কিবা দৰকাৰ হ'লে আইজনীক কয়, আইজনীয়ে খুৰাকৰ পৰা আনি দিয়ে। খুৰাকৰপৰা আনি দিয়ে মানে বুজিছেই নহয়। যিমান দূৰলৈকে পাৰে তাইয়ে কামটো চলায় দিয়ে।\nএদিন পুৱা মাকে দাঁত ঘঁহিবলৈ কলগেটটো বিচাৰি নাপায় আইজনীক সুধিলে, তাইও ঘপককৈ মাকক নাজানো বুলি কৈ দিলে। পিছতহে মনত পৰিল সেইটো আগদিনা ৰাতি তাই আইতাকৰ বিছনাতে এৰিলে।\nআইতাকৰ বোলে পিঠিখন কিবা বিষোৱা যেন লাগি আছিল, সেয়ে আইজেনিক বিষত লগোৱা মলম অকণমান লগাই দিবলৈ ক'লে। তাই আইতাকৰ কথা মতে বিষৰ মলম মানে 'ভলিনী'টো বিচৰাত লাগিল কিন্তু নাপালে। ইফালে আইতাকক বিষত লগোৱা কিবা এটা লাগেই ন'হলে বোলে টোপনিয়ে নাহিব। আইজনীয়েও কি কৰিম বুলি ভাবি থাকোতেই বুদ্ধিটো খেলালে। কলগেটৰ গোন্ধ আৰু ভলিনীৰ গোন্ধটো অলপ মিলে দেখোন!আইজনীয়ে অলপো দেৰি নকৰি কলগেটটোকে লৈ আনি আইতাকক ওপৰলৈ মুখ কৰি শুবলৈ দি ধুনীয়াকৈ মালিছ কৰি দিলে। মালিছ কৰি কলগেটটো বিছনাতে এৰি তাই শুবলৈ গ'ল। পিছদিনা মাকৰ মুখত কলগেটৰ কথা শুনিহে তাইৰ মনত পৰিল। তাই কলগেটটো আনিবলৈ যাঁওতে দেখিলে আগদিনা ৰাতি বিষত চি়ঞঁৰি থকা আইতাকে নিজৰ লেপখন ৰ'দত দিবলৈ গৈছে মানে তাইৰ দৰৱে কামত দিলে।\nএইয়াই আছিল আইতা আৰু নাতিনীৰ কাহিনী।\nPosted by Rimjhim Borthakur at 01:28:00\nআইতাৰ মৰম বুলি ক'লে দুজনী আইতালৈ খুব মনত পৰে। এগৰাকী মোৰ মাৰ মাক আনগৰাকী মোৰ বৰমাৰ মাক। দেউতাৰ মাকক পোৱা নাই, তেওঁক মই নালাগে মোৰ মাইও লগ পোৱা নাই। তেওঁ বহুত বছৰৰ আগতেই ঢুকাইছে।\nমোৰ মাৰ মাক অৰ্থাৎ তেজপুৰৰ আইতা বুলি ক'লেই সদায় সেই মানুহজনীলৈ মনত পৰে যিয়ে হাতত কিতাপ এখন লৈ আগফালে চোতালত বহি থাকে আৰু সন্ধিয়া সময়ত টিভিৰ ওচৰত। যিয়ে ষ্টাৰ প্লাছ, যি টিভিৰ হিন্দী চিৰিয়েলৰ এখনো বাদ পৰিবলৈ নিদিয়ে। মনত পৰে 'তেজীমলা' 'চম্পাৱতী'ৰ সাধুবোৰ কৈ কৈ আমাৰ লগত সময় কটোৱা আইতাজনীলৈ। তাতোকৈ ডাঙৰ কথা সেইজনী আইতাৰ আঙুলিত ধৰিয়েই তিনিবছৰীয়া মইজনী যেতিয়া জেঠাইৰ লগত মা-দেউতাক হাঁহি মুখেৰে টাটা, বাই, বাই কৈ সুদূৰ মুম্বাইলৈ গুচি গৈছিলোঁ ছয় সাতমাহৰ কাৰণে। এতিয়া আইতাৰ লগত কটোৱা এটা এটা পল স্মৃতি মাথোন।\nএওঁ হ'ল মোৰ বৰমাৰ মাক, যাৰ লগত মোৰ গোটেই শৈশৱটোৱেই জড়িত হৈ আছে। এইগৰাকী আইতাৰ লগত একেলগে মই চাৰিবছৰ আছিলোঁ। বগা ধুনীয়া গোল মুখখনেৰে বগা কাপোৰসাজেৰে দীঘলকৈ উৰণি টানি থকা সেই আইতাজনী। যাৰ মোক লৈ আছিল অলেখ সপোন। স্কুলৰপৰা গৰমত ঘামি-যামি অহা নাতিনীয়েকলৈ নেমু চৰৱত যুগুতোৱাৰপৰা নাতিনীয়েকে ভাত খাই উঠি খাবলৈ নিজৰভাগৰে খুন্দা তামোলকণ দিয়ালৈকে আইতাই চিন্তা কৰে। লোকৰ ল'ৰা-ছোৱালীক পিছ পেলাই নিজৰজনী স্কুলত যাতে এক নম্বৰত পাছ কৰে, ভগৱানৰ ওচৰত সদায় প্ৰাৰ্থনা কৰা আইতাজনী। গাঁৱৰ সবাহ, নাম একো বাদ নপৰে আইতাকৰ লগত নাতিনীয়েক যাবই।\nএইগৰাকী আইতা হ'ল মোৰ শাহুৰ মাক মানে, যাক পাই মোৰপৰা হেৰাই যোৱা দুজনী আইতাক ঘূৰাই পোৱা যেন লাগিছে। প্ৰত্যেক দেওবাৰে পুৱা ন দহমান বজাত এটা ফোন আহে, মানে আইতাৰ। সপ্তাহটোৰ বা-বাতৰি লোৱাৰ লগতে দেওবাৰে কি স্পেচিয়েল বনামলৈকে খবৰ লোৱা আইতাজনী।\nসঁচাকৈয়ে আইতাৰ সেই নিস্বাৰ্থ মৰমবোৰে মনটো দোলা দি যায়।\nPosted by Rimjhim Borthakur at 02:20:00\nসেইদনা ইন্টাৰেনটত কিবা খুচৰি ফুৰোত আৰ্টিকল এটা চকুত পৰিল য’ত Disorder of Written Expression ৰ বিষয়ে বৰ্ণনা কৰা আছিল।\nআমি কেতয়াবা কিছুমান সৰু সৰু ল’ৰা-ছোৱালীৰ ক্ষেত্ৰত দেখিবলৈ পাওঁ যে সিহঁতে লিখিবলৈ খুব এলাহ কৰে অথবা লিখোত বহুত সময় লয়। ধৰক সৰু কিবা এটা লিখিবলৈ দিলে আন ছাত্ৰ-ছাত্ৰীয়ে যদি সম্পূৰ্ণকৈ লিখোতে দহ মিনিট সময় লয় সিহঁতে আধা ঘন্টা সময়ো ল’ব পাৰে। কেতিয়াবা হয়তো নিলিখিবও পাৰে। কেতিয়াবা কিবা-কিবি অজুহাত দেখোৱাই আধাতে শেষ কৰি গা এৰা দিয়ে। এনেকুৱা কিয় কৰে তেঁওলোকে? বানান ভুল হোৱাৰ ভয়তনে, আখৰ বেয়া হোৱাৰ আশংকাত।\nDisorder of Written Expression কি?\nকিছুমান ল’ৰা-ছোৱালীৰ ক্ষেত্ৰত দেখা যায় যে সিঁহতে মৌখিক ভাৱে যিমান ভালকৈ উত্তৰ এটা দিব পাৰে কিন্তু লিখাত সিমান পাৰদৰ্শিতা দেখুৱাব নোৱাৰে। যিকোনো প্ৰকাৰে লিখা কামটোৰ পৰা গা এৰা দিব বিচাৰে। এই লিখাৰ ক্ষেত্ৰত দিয়া বিসংগিতকে Disorder of Written Expression বা Dysgraphia বুলি কোৱা হয়। Disorder of Written Expression বা dysgraphia শব্দেকইটা যদিও আমাৰ মাজত বহুলভাৱে প্ৰচিলত নহয়, কিন্তু ইয়াৰ লক্ষণসমূহ হ’লে একবাৰে নোহোৱাও নহয়। এইসমূহ কিছুমান সৰু সৰু ল'ৰা-ছোৱালীৰ মাজত দেখা পোৱা যায়। কিন্তু বয়স অনুযায়ী বেলেগ বেলেগ হ’ব পাৰে। বিশেষকৈ ছোৱালীতকৈ ল’ৰাৰ ক্ষেত্ৰত এনে লিখাৰ আঁসোৱাহ বেছিকৈ দেখিবলৈ পোৱা যায়।\nDisorder of Written Expression ৰ লক্ষন সমূহ\nলিখোতে বহুত বানান ভুল হোৱা,\nদাৰি, কমা বহুৱাব নজনা,\nসৰু সৰু ব্যাকৰণ ভুল কৰা,\nবাক্য এটাৰ গাঠনি ভালকৈ কৰিব নোৱাৰা,\nহাতৰ আখৰ বেয়া,\nপেৰেগ্ৰাফ এটা ভালকৈ বনাব নজনা,\nআৰু কিছুমানৰ কাৰণে পেন বা পেঞ্চিলডাল ধৰাটোও টান হৈ পৰে,\nনিজৰ আখৰখিনি নিজেই পঢ়োতে অসুবিধা পোৱা,\nলিখাবোৰ বাৰে বাৰে মোহাৰি পেলোৱা, আৰু বহুতো\nযদিও দেখাত এইটো এটা সাধাৰণ কথা, সময়ত ইয়াক গুৰুত্ব নিদিলে পিছলৈ সমস্যাৰ সৃষ্টি হ’ব পাৰে। এই ভুলবোৰ সাধাৰণতে শিশুৱে প্ৰথম আখৰ শিকিবলৈ আৰম্ভ কৰোতেই কৰা দেখা যায়। প্ৰথমতেই যদি এই ভুলবোৰ শুধৰোৱা নাযায় পিছলৈ পঢা-শুনা ক্ষেত্ৰখনত ইয়াৰ প্ৰভাৱ বেয়াকৈ পৰিব পাৰে। ডাঙৰ হোৱাৰ লগে লগে যেতিয়া পঢ়া-লিখাৰ বোজা বাঢ়িব তেতিয়া তেঁওলোকে এইবোৰ কাৰণত লিখা কামটোক অৱহেলা কৰিব। আৰু যদি পিছলৈও এনেকুৱা ধৰণৰ ঘটনাই ঘটি থাকে তেঁওলোক হতাশাত ভুগিব পাৰে।\nইয়াৰ পৰা কেনেকৈ হাত সাৰিব?\nএই লিখাটো পঢ়ি বৰ বিশেষ চিন্তিত ন’হব কাৰণ এই বিসংগতি সমূহে দেখা দিয়া মানেই Disorder of Written Expression নহয়। প্ৰথম কিবা এটা শিকোতে ভুল হোৱাটো স্বাভাৱিক। কিন্তু এই ভুলবোৰক গুৰুত্ব নিদিলেহে পিছত সৰু সৰু কথাই ডাঙৰ হ'ব।\nইয়াৰ আচল কাৰণ মনোবিজ্ঞানীসকলে উলিয়াব পৰা নাই যদিও শিকোতেই ভুলৈক শিকা বা অমনোযোগীতাৰ বাবে এনেকুৱা ঘটনা ঘটিব পাৰে বুলি ধাৰণা কৰিছে। যদি আপুনি আপোনাৰ শিশুটোৰ মাজত এনেকুৱা কিছুমান আঁসোৱাহ দেখা পাইছে, তেতিয়া দেৰি নকৰি সজাগ হঁওক। যদি আপুনি শিশুটোৰ ভুলখিনি প্ৰথমৰপৰাই শুধৰাই যায়, তেতিয়া শিশুটোৱে নিজৰ ভুলখিনি ধৰা পেলাব পাৰিব। আপুনি নিজেই কথাখিনি লক্ষ্য কৰি বিদ্যালয়টো যাতে কথাটোৰ ওপৰত অলপ গুৰুত্ব দিয়ে, সেইটো জনাবলৈ নাপাহৰিব।\nকোনটো আখৰ লিখিলে শিশুটোৱে ভুল কৰে বা টান পায় সেইটো মন কৰি তাক বাৰে বাৰে লিখিবলৈ লগাওঁক। আন অভিভাৱকৰ লগত আলোচনা কৰক, তেঁওলোকেও সমাধান দিব পাৰে। কিন্তু এইবোৰ কথাত গুৰুত্ব নিদিয়াকৈ নাথাকিব ন'হলে Disorder of Written Expression দৰে সমস্যাৰ সৃষ্টি হ'ব পাৰে।\nPosted by Rimjhim Borthakur at 22:21:00\nডিমেনচিয়া (Dementia) আৰু ব্যক্তিগত অভিজ্ঞতা\nমানুহজনে লাহে লাহে কথাবোৰ বেছিকৈয়ে পাহৰিবলৈ ধৰিলে। প্ৰথমতে কাৰোবাৰ নামটো, তাৰপিছত বাৰ, তাৰপিছত তাৰিখ এনেদৰে তেওঁৰ জীৱনত নতুনকৈ ঘটিবলৈ ধৰা ঘটনা বোৰো পাহৰি যাবলৈ লৈছে। কেতিয়াবা এনেকুৱাও হয় নিজেই ধুনীয়াকৈ সজাই পৰাই লোৱা ঘৰখনকো লোকৰ ঘৰ বুলি ভাবি ওলাই যাব বিচাৰে। ঘৰৰ মানুহেও কি হৈছে ধৰিব পৰা নাই সেয়ে ডাক্তৰৰ ওচৰলৈ লৈ গৈ গম পালে যে মানুহজন ডিমেনচিয়া বুলি ৰোগ এটাত আক্ৰান্ত। ডাক্তৰৰ মতে এই ৰোগটো সম্পূৰ্ণকৈ ভাল কৰিব নোৱাৰিলেও বেছিকৈ আক্ৰান্ত হোৱাৰ পৰা ৰোগীজনক ৰক্ষা কৰিব পাৰি। ইয়াৰ কাৰণে ঘৰখনৰ লগতে বাকী মানুহৰো সহায় সহযোগিতাৰ খুবেই বেছি। ডাক্তৰী ঔষধতকৈও বেছি প্ৰয়োজন মানুহজনক সংগৰ।\nসেই মানুহজনৰ পাহৰা বেমাৰটোক বহুতে বেলেগ বেলেগ ধৰণে কোৱাও কাণত পৰিছিল। কিছুমানে তেওঁক এনেকুৱাকৈ ব্যৱহাৰ কৰিছিল বা কিছুমানে এতিয়াও কৰে যেন তেওঁ আৰু একো কথাই গম নাপায়, সকলোবোৰ পাহৰিলে। কথা এটা ক'লেও যেন ভুলকৈহে ক'ব। এইখিনিতে এটা সুখবৰ দিঁও যে মানুহজনে এতিয়া সুস্থ। কথাবোৰ আগৰদৰে পাহৰি নাযাই, দুই এটা পাহৰি গ'লেও কোনোবাই শুধৰাই দিলে মনত পেলাব পাৰে। কিন্তু সমস্যাটো হ'ল আজিকালি তেওঁ আগতকৈ খুব কম কথা কয় কিয়নো তেওঁৰ মনত চাগে সোমাই গৈছে যদি তেওঁ কিবা ভুলকৈ কৈ দিয়ে। এইবোৰৰ প্ৰধান কাৰণ আমাৰ সমাজৰ এচাম মানুহ যিয়ে তেওঁৰ ওচৰতে বাৰে বাৰে ভুলকৈ কৈছে বুলি প্ৰতিপন্ন কৰিবলৈ বিচৰাটো। তেনে চামৰপৰা ডিমেনচিয়া বুলিয়েই নহয় যিকোনো ৰোগীকে আঁতৰাই ৰখাটো খুবেই প্ৰয়োজন। লগতে আন মানুহবোৰো সচেতন হোৱাটো দৰকাৰ। এটা কথা মনত ৰখা দৰকাৰ যে ৰোগীজনেহে পাহৰিছে আপুনিটো পাহৰা নাই, তেনে ক্ষেত্ৰত তেওঁক ইতিকিং অথবা তাচ্ছিল্য কৰা সলনি ভালদৰে শিকাই নিদিয়ে কিয়।\nডাক্তৰক দেখুৱাই যেতিয়া গম পালে যে তেওঁৰ কথাবিলাক পাহৰাৰ কাৰণ হ'ল ডিমেনচিয়া। ডাক্তৰে যদিও দৰৱ দিলে লগতে ক'লে যে এক ছেকেণ্ডৰ কাৰণেও মানুহজনক অকলশৰীয়া অনুভৱ কৰিবলৈ নিদিব আৰু যিমান পাৰে তেওঁৰ লগত কথা পাতক, বেলেগ কামত ব্যস্ত কৰাই ৰাখক। তেতিয়াৰ পৰা:\nতেওঁলোকে মানুহজনক কেতিয়াও অকলশৰে নাৰাখে, লগত কোনোবা নহয় কোনোবা এজন থাকেই।\nতেওঁৰ ভাল লগা পুৰণা কথাসমূহ উলিয়াই যাতে ব্যক্তিজনে কথা পাতিবলৈ এটা বিষয় পায়।\nতেওঁক আধা ঘণ্টা এক ঘণ্টাৰ কাৰণেই হ'লেও ডায়েৰী লিখিবলৈ দিয়ে অথবা খেলৰ দৰে সৰু সুৰা অংক কৰিবলৈ দিয়ে। যিবোৰ প্ৰাথমিক বিদ্যালয়ৰ প্ৰথমতেই শিকোৱা হয়। মুঠতে যিমান পাৰি তেওঁক ব্যস্ত কৰি ৰাখে।\nতেওঁৰ লগত কথা পাতি পাতি যিমান পাৰে একেবাৰে সহজ কিছুমান প্ৰশ্ন সোধে যেনে আজিৰ তাৰিখ, বাৰ ইত্যাদি। যদি তেওঁ নোৱাৰে মৰমৰে শুধৰাই দিয়ে।\nতেওঁ পাহৰি গ'লে তেওঁক আশ্বাস দিয়ে যে সৰু সৰু কথা সকলোৱে পাহৰে এইটো একো ডাঙৰ কথা নহয়।\nএইবোৰৰ কাৰণে আটাইতকৈ প্ৰয়োজনীয় কথাটো হ'ল মৰম, ধৈৰ্য আৰু গুৰুত্ব।\nএনেদৰে তেওঁৰ লগত কৰোতে কৰোতে তেওঁ লাহে লাহে সুস্থ হৈ উঠিছে। আজিকালি পাহৰাটো কমিছে সৰু সুৰা দুই এটা ভুল কৰিলেও আগৰদৰে নহয়।এইবোৰৰ লগতে খাদ্যটোও বহুত নিৰ্ভৰ কৰে। সময়মতে যাতে তেওঁ আহাৰ গ্ৰহণ কৰে তাৰ ওপৰতো চকু দিয়া উচিত। এনেক্ষেত্ৰত ঘৰৰ মানুহৰ লগতে কাষে বাৰে থকা সমূহ মানুহ তেওঁৰ লগত সজাগ হোৱাটো খুবেই প্ৰয়োজন।\nডিমেনচিয়াৰ লক্ষণসমূহ ব্যক্তি অনুযায়ী বেলেগ বেলেগ, ইয়াৰ প্ৰকাৰো বেলেগ বেলেগ হয় আৰু বেমাৰবিধনো কিয় হয়,এইবিষয়ে কোনো ডাক্তৰক সুধিলে ভালকৈ বুজাই দিব পাৰিব। অথবা আপুনি নিজেও ইণ্টাৰনেটত পঢ়ি অলপ আইডিয়া কৰিব পাৰিব। কেৱল এইটো জানক যে এই ডিমেনচিয়া ৰোগটো আজিকালি প্ৰায় কমন হৈ উঠিছে। বয়সৰ লগে লগে এইবিধ ৰোগে দেখা দিয়ে। সাধাৰণতে ৬৫বছৰৰ পিছত এই ৰোগে দেখা দিয়ে যদিও কিছু কিছু ক্ষেত্ৰত ৪০/৫০বছৰ বয়সতো ডিমেনচিয়া হ'ব পাৰে। পৃথিৱীত প্ৰায় ৪৭.৫ মিলিয়ন এই ৰোগত আক্ৰান্ত ব্যক্তি আছে।\nPosted by Rimjhim Borthakur at 21:05:00\nআমিবোৰ বেছি আৱেগিক নে আমাৰ সহনশীলতাৰ অভাৱ!\nআমি বেছি আৱেগিক নে আমাৰ সহনশীলতাৰ অভাৱ! বাৰে বাৰে এই প্ৰশ্নটোৱে মনটো জোকাৰি যায়। কেৱল মইয়ে নহয় আৰু বহুতেও চাগে নিজকে এবাৰৰ কাৰণে সুধিবলৈ বাধ্য হয় এই কথাটো। আজিকালি যেতিয়াই ফেচবুকটো খোলো তেতিয়াই এনেকুৱা লাগে মই যেন ফেচবুকৰ সলনি বেলেগ ক'ৰবাতহে সোমালো।\nআগতে টিভিৰ নিউজ চেনেলকেইটাৰ টক শ্ব'ত অথবা টিভিত লাইভ কৰি থাকিলে পাৰ্লিয়ামেণ্টতহে দেখিছিলো ইমান তৰ্ক বিতৰ্ক। আজিকালি আৰু এটা মাধ্যম বাঢ়িল সেইটো হ'ল ছচিয়েল মিডিয়া। বিশেষকৈ ফেচবুক। নিঃসন্দেহে ফেচবুকে বহুত ধৰণে বহুতক সহায় কৰিছে, অথবা নিজৰ ভাৱ প্ৰকাশ কৰিবলৈ এখন মজিয়া দিছে। সংযোগ হেৰাই যোৱা মানুহ সমূহৰ মাজত আকৌ যোগাযোগ স্থাপন কৰিছে (ফেচবুকৰ উদ্দেশ্যই সেইটো আছিল।)\nকিন্তু আজিকালি ফেচবুকত মানুহে এনেকুৱা এখন মজিয়া বনাই লৈছে য'ত কাৰোবাৰ ব্যক্তিগত জীৱনক লৈ হেতালি খেলিবলৈ সংকোচ নকৰে। পাহৰি কিয় যায় যে ফেচবুকখন এখন 'ডিজিটেল চ'চাইটি'। আপুনি কি কৰে , কি কয় বাকী হাজাৰজনে দেখি আছে। ঠিক আপোনাৰ গাঁৱত বা চহৰত আপোনাক দেখাৰ দৰে। পাহৰি নাযাব কোনোবাই কৈ থৈ গৈছিল 'আপোনাৰ ব্যৱহাৰেই আপোনাৰ পৰিচয়।' ঠিক তেনেদৰে ফেচবুকত আপোনাৰ মন্তব্যই আপোনাৰ পৰিচয়।\nকথাতে কয় 'হস্তীৰো পিছলে পাৱ, সজ্বনৰো বুৰে নাৱ' তেনেক্ষেত্ৰত কাৰোবাৰ জিভা পিছল খাই কিবা এটা ওলোৱাটো একো ডাঙৰ কথা নহয়। কিন্তু সেই কথাটোকে কিছুমান মানুহে ইমান ডাঙৰ কৰি পেলাই যে তেওঁৰ ব্যক্তিগত জীৱনক সামৰিও কথা ক'বলৈ নাপাহৰে। তেওঁৰ গুৰি গোষ্ঠীয়ে উঘালি আনি গোটেই সমাজৰ আগত পাত পাত কৰিলেহে শান্তি পায়। কিছুমান এনেকুৱা কমেণ্টো চকুত পৰে যিখিনি দেখি সেই কমেণ্ট কৰা মানুহজনৰ প্ৰফাইলটো নাচালেও গম পোৱা যায় তেওঁৰ মানসিকতা কেনেকুৱা হ'ব পাৰে।\nএইবোৰ দেখিলে শুনিলে এনেকুৱা লাগে আমি মানুহবোৰ ক'লৈ গৈ আছো। এখন শিক্ষীত সমাজত বাস কৰি এনেকুৱা কিছুমান নিকৃষ্ট ভাষা ব্যৱহাৰ কৰি আমি কি বুজাব বিচাৰো। কেতিয়াবা এনেকুৱাওটো হ'ব পাৰে মানুহজনে/গৰাকীয়ে ক'লে কিবা এটা আপুনি বুজিলে কিবা এটা। যদি তেওঁ ন'কবলগীয়া কথাই কৈছিল তেন্তে তেওঁৰ লগত ভালদৰে আলোচনা কৰি বুজাই নিদিলে কিয়? এটা কথা সদায় মনত ৰখা উচিত সমালোচনা আৰু বিতৰ্ক একেই নহয়। সমালোচনা যদি সুস্থ হয়, ই বহুতৰ জীৱনত ধনাত্মক প্ৰভাৱ পেলায়। কিন্তু আজিকালি হিতে বিপৰীতহে হোৱা দেখা যায়। সমালোচনাৰ নামতে যিহকে তিহকে কৈ নিজৰ লগতে আনৰো প্ৰতিচ্ছবিখন কিয় বেয়া কৰে।\nএই ঘটনাৰ প্ৰয়োভৰ দিনে দিনে বাঢ়ি গৈছে। আজি যদি কোনোবা এজনৰ ফটো বা ষ্টেটাচত আক্ৰমণ কৰিলে কাইলৈ আকৌ আন এজনৰ। এইবোৰ দেখি-শুনি কেতিয়াবা এনেকুৱা লাগে যে কোনোবাই কাৰোবাৰ লগত প্ৰতিশোধ লোৱাৰ মাধ্যম হিচাপেহে ফেচবুকক লৈছে। এইবোৰৰ জৰিয়তে তেঁওলোকে কি বুজাবলৈ যায় তেঁওলোক একোজন বিজ্ঞ নে তেঁওলোক লগাতকৈ বেছি আৱেগ। নে কোনোবাখিনিত আমাৰ সহনশীলতাৰ অভাৱ ঘটিছে। এখন সুস্থ সমাজত বাস কৰি কথাবোৰো সুস্থভাৱে ভাবো আহকচোন। তেতিয়াই আমি আকৌ আমাক আমাৰ মাজত ঘূৰাই পাম।\nPosted by Rimjhim Borthakur at 07:21:00\nকেতিয়াবা মনলৈ আহে সফলতানো কি? বহুত ভাবি ভাবিও দেখোন একো উত্তৰ নাপাওঁ। কিন্তু বিয়াৰ পিছত এটা প্ৰশ্নৰ সন্মুখীন বাৰুকৈয়ে হৈছিলো 'বিয়া হৈ কি কৰি আছা চিম্পলী হাউছ ওৱাইফ নে?' প্ৰশ্নটো শুনি অবাক হোৱা নাছিলো দুখ লাগিছিল ভাবি যে হাউছ ওৱাইফ হোৱাটো চিম্পোল কথা নেকি। নে মানুহে ভাবে চিম্পোল বুলি।\nবিয়া হৈ নতুন জেগালৈ আহি দুটামান ইণ্টাৰভিউ দিয়াৰ পিছত মই চাকৰি এটা পালো যদিও সেই প্ৰশ্নটোৱে মোক মাজে মাজে এতিয়াও খুন্দিয়াই থাকে। 'হাইছ ওৱাইফ' ৰ আঁৰত যে কিমান ত্যাগ, কষ্ট লুকাই থাকে সেইটো বুজিবলৈ চেষ্টা কৰা উচিত। মই এতিয়া কৰিব পাৰিছো কাৰণে চাকৰিটো কৰি আছো। পিছত কেতিয়াবা কিবা কাৰণত এৰিব লগা হ'লে মই কি জীৱনটোত বিফল হ'ম নেকি।\nএতিয়া নিজৰ কথা বাদ দি আচল কথালৈ আহিছো জীৱনত সফলতানো কি? সকলোৰে কাৰণে ইয়াৰ সংজ্ঞা বেলেগ বেলেগ হ'ব পাৰে। কিন্তু এইটোৱে অকল নিজৰ কেৰিয়াৰতে সফল হোৱাটোৱেই নুবুজায়। আপুনি এগৰাকী মাতৃ হিচাপে সফল হ'ব পাৰে, পত্নী হিচাপে, জীয়ৰী হিচাপে, বোৱাৰী হিচাপে, কাৰোবাৰ ভণ্টী বা বাইদেউ হিচাপে আৰু বহুত ধৰণে।\nকেইদিনমানৰ আগতে চিনাকি বা এজনীলৈ ফোন কৰি সুধিলো 'কি কৰি আছ?' সিফালৰপৰা ক'লে 'ল'ৰাই পঢ়ি আছে মই ওচৰতে বহি আছো। আগতে নিজে ভালকৈ নপঢ়িলো যে এতিয়া ল'ৰাকে ভালকৈ যত্ন লৈছো।' তাইৰ কথাখিনি শুনি খুব ভাল লাগিল। আজিকালি এই ব্যস্ততাৰ দিনত ল'ৰা ছোৱালীৰ লগত সময় কটাবলৈ পোৱাটোও ভাগ্যৰ কথা। মানে তাইৰ সেইটো সফলতা। ইয়াৰপৰা এইটো নুবুজিব যে তাই পঢ়া-শুনা ভালকৈ নকৰিলে কাৰণে ল'ৰাটোক যত্ন লৈছে। মই মাত্ৰ এটা উদাহৰণহে দিছো। তাই কোৱা শুনো ভালকৈ নপঢ়িলো এতিয়া অকল ল'ৰা-ছোৱালী আৰু ঘৰ চম্ভালোতেই গৈছে। তেতিয়াই মই তাইক কঁও যে ভালকৈ পঢ়া বা নপঢ়া সেইটো মই তোক ক'বলৈ নাযাওঁ কিন্তু তই ইমান ধুনীয়াকৈ ঘৰখন ধৰি ৰাখিছ সেইটো বহুত ডাঙৰ কথা আৰু এইটোৱে তোৰ জীৱনৰ সফলতা বুলি ভাবি আগবাঢ়ি যা।\nকেতিয়াবা মোৰ মনলৈও আহে মইনো কি কৰি আছো, যেতিয়া আন কাৰোবাক দেখো! পঢ়িলো শুনিলো, বিয়া হ'লো, চাকৰি এটা পালো কৰি আছো। তাৰপিছতেই মনলৈ আহে তেনেকৈয়েটো মই মোৰ জীৱনটো চলাই গৈ আছো। দুখতটো থকা নাই সুখতেই আছো। তেতিয়াই মই ভাবো যে সফলতা মানে এইটো নহয় কিবা এটা পিছত দৌৰি দৌৰি গৈ তাক পোৱা। আৰু যেতিয়া দৌৰি দৌৰি বস্তুটো পাওঁ বাকী সকলোবোৰ হেৰুৱাই পেলোৱা।\nঅ, কাৰোবাৰ মন গৈছে দৌৰিছে কিবা এটা পোৱাৰ আশাত, তাত বাধা দিবলৈ মই নাযাওঁ। আৰু দিনৰ দিনটো চাকৰি কৰি, সন্ধিয়া ঘৰলৈ আহি নিজৰ মানুহৰ লগত সময় কটাব পৰাও মানুহো বহুত আছে। তেনেদৰে ঘৰ এখন ভালকৈ চলাব পৰাটো খুবেই ভাল কথা। কিন্তু চাকৰি নকৰাবোৰে ভাবিব নালাগে যে ভাল চাকৰি এটা কৰা মানেই জীৱনটো সফল আৰু নকৰা বিলাকৰ একো নাই। পুৱাৰ পৰা গধূলিলৈকে গিৰিয়েকৰপৰা ল'ৰা ছোৱালীলৈকে চম্ভালি থকাবোৰৰ কি জীৱনটো অসফল নেকি?\nআচলতে মই এই কথাখিনি লিখাৰ আঁৰত বহুত কাৰণ আছে যিবোৰ মই মাজে মাজে শুনা পাঁও। কোনোবাই চাকৰি এটা নাই বুলি যদি দুখ কৰে, কোনোবাই আকৌ ইমান ভালকৈও পঢ়িও অকল ঘৰ সংসাৰৰ বাদে একো কৰা ন'হল বুলি দুখ কৰে। কোনোবাই আকৌ নিজতকৈ কম কৈ পঢ়া-শুনা কৰাবোৰে তেঁওতকৈ বেছি ভাল চাকৰি কৰি আছে বুলি মন বেয়া কৰে। আহকচোন আমি কাৰো লগতে নিজকে তুলনা নকৰি, নিজেই নিজৰ কামখিনি চাওঁ তেতিয়া আমি সকলোৱে দেখিবলৈ পাম নিজৰ জীৱনৰ সফলতা।\nPosted by Rimjhim Borthakur at 05:56:00\nব'হাগে কন্দুৱাই, ব'হাগে হহুৱাই!\nদূৰৈৰ পৰা ভাঁহি অহা ঢোলৰ গুমগুমণিটো মূৰৰ ওপৰতে ঢেৰেংকৈ মৰা গাজনিটোৱে একেবাৰে নোহোৱা কৰি পেলালে। গাজনি মাৰিলে ভয় লাগে, ঢোলৰ শব্দ শুনিলেও খং উঠে। এই দুয়োটাকে কিবা বিপদৰ আগজাননী যেনহে লাগে। এইবোৰ মোৰ কথা নহয়, জয়া খুড়ীৰ মনৰ ভাৱহে। যিয়ে আজৰি পৰত মোৰ লগত তেওঁৰ সুখৰ দুখৰ সকলোবোৰ কথা পাতিবলৈ সুৰুঙা বিচাৰি ফুৰে। আৰু নো ক'ব কাক, মদাহী গিৰিয়েককে ক'বনে, মৰমৰ জীয়েককে ক'ব।\nমানুহে কয় ব'হাগ মানেই ৰং, ব'হাগ মানেই প্ৰেম, ব'হাগ মানেই বলীয়া বা। কিন্তু টেঙা চাপৰি গাঁৱৰ জিয়ৰী জয়া মামীৰ মনটো ব'হাগ বুলি ক'লেই কিবা মনটো টেঙাই যায়।মানুহগৰাকীৰ ব'হাগৰ প্ৰতি কিয় ইমান ক্ষোভ!\n'আৰু কি কি থাকিল লিখিবলৈ' বুলি পেনটো আৰু কাগজখন লৈ কামটো চলি যাব পৰাকৈ বনাই লোৱা ষ্টৰ ৰূমটোত সোমাই বস্তুবোৰ চাই চাই ঘূৰ্মুটিয়াই ফুৰোতেই কাণি-মুনি সন্ধিয়া বেলা কোনোবাই মাত দিলেহি। লগে লগে কাগজখন মেখেলাখনতে খোচ মাৰি, পেনটো ব্লাউজটোত গুজি থৈ দুৱাৰখনত দাংডাল লগাই থৈ পৰ্তীকটো পালেহি।\n'অ তঁহতে আজিহে সময় পালি হা ভাগিনীয়েৰ জনীৰ বিয়াখনৰ খবৰ ল'বলৈ। আছেনো আৰু কেইটাদিন, একেবাৰে বিয়াতে নাহিলি কিয়...' হাতে হাতে মোনা লৈ তিতি বুৰি ভিতৰলৈ সোমাই আহিবলৈ ধৰা ভায়েক জীৱন আৰু ভাই বোৱাৰীয়েক দীপাক দেখি জয়া খুড়ীয়ে আগে ভাগে কথাকেইষাৰ শুনাই ল'লে।\nকথাখিনি কেটেৰাই ক'লেও সিহঁতে বুজি পাই বায়েকৰ সিহঁতলৈ মৰম কিমান। জীয়েকক বিয়া দিবৰ হ'লহি তথাপিও বায়েকে অভিমান কৰিবলৈ নেৰিলে। সৰু সৰু কথাতে অভিমান কৰা বায়েকজনীৰ এই ব'হাগ মাহটোৰ ওপৰতো এইবোৰ অভিমানেই চাগে। খালী ব'হাগে বায়েকৰ অভিমানবোৰ বুজি নাপাই তেওঁক জলাওতে জলাওতে এতিয়া এইবোৰ ক্ষোভলৈ ৰূপান্তৰিত হ'ল।\nলাহি পাহি ধুনীয়া জয়া খুড়ীজনীক বিহু নচুৱাই নচুৱাই পোন্ধৰবছৰতে জিতেন খুড়াই নিজৰ প্ৰেমত পেলাইছিল। ঢুলীয়া জিতেন খুড়াৰৰ ঢোলৰ চেৱত নাচনী খুড়ীয়ে কেতিয়া মন প্ৰাণ সপি দিছিল গমেই নাপালে। ব'হাগৰ বলীয়া বাত খুড়ীও বলিয়া হৈ ঊন্নৈশ বছৰতে আগপিছ নুগুনি খুড়ালৈ বিয়া হৈ আহিল। কি ভাল কি বেয়া বিবেচনা কৰাৰ শক্তিখিনি হেৰুৱাই পেলাইছিল। ছেহ, এইবোৰ কৈ থাকিবলৈ গ'লে দেখোন খুড়ীৰ জীয়েক মামণিৰ বিয়া খোৱাই ন'হব।\n'হ'ব দে অকণমান মোক বহি ল'বলৈ দে তাৰপিছত কিমান কথা শুনাৱ শুনাই থাকিবি' বুলি হাতৰ মোনাখন বায়েকলৈ আগবঢ়াই পিছফালৰ বাৰাণ্ডাখনতে মূঢ়া এটা পাৰি বহি ল'লে। 'বতৰডালো কি যে কৰিছে, এনেকৈ থাকিলে দেখোন বিয়া পানী হ'ব' কথাষাৰ মনলৈ আহিল যদিও বায়েকৰ আগত মুখ ফুটাই ক'ব নোৱাৰিলে। মনে মনে পকা জলকীয়া এটা আনি পিছফালৰ চোতালখনতে পুটি দিলেহি। সি জনা আছে এইষাৰ কথা শুনিলে যে বায়েকে চকুলোএটুপি নুটুকাকৈ তাক চাহ একাপ নিদিয়ে। কিয় জানো এই বায়েকজনীয়ে সমস্ত দোষবোৰ নিজৰ গাতে জাপি লয়। আচলতে ভিনিহীয়েক যদি ভাল হ'লহেঁতেন তেতিয়া হয়তো কথা বেলেগ আছিল।\nমৰমৰ ভায়েক বোৱাৰীয়েক আহিল যেতিয়া জয়া খুড়ীক আৰু কোনে পায়। আচলতে মৰমৰ নহবই বা কিয়! মাক-দেউতাকে অকালতে অথাই সাগৰত পেলাই থৈ বায়েক ভায়েকহালক চাওতা বুলিবলৈ ইটোৱে সিটোক চোৱাৰ বাদে আছিলনো কোন? মাক-দেউতাকৰ কথাৰেই আৰম্ভ কৰিছো জয়া খুড়ীৰ ব'হাগ মাহলৈ ইমান খং কিয়?\nপ্ৰকৃতিৰ প্ৰৰোচনাত পৰি যে ব্ৰহ্মপুত্ৰ নদীখন সেই ব'হাগ মাহৰ পহিলা ৰাতিতে পগলা হৈ উফন্দি আহি সকলোবোৰ ধাহি মুহি লৈ যাব কোনে জানিছিল। ল'ৰা-ছোৱালীদুটা ব'হাগ বিহু বুলি ককাক-আইতাকৰ ঘৰলৈ যোৱা নিয়ম আগৰে। মানুহৰ বিহুৰ দিনা ককাক আইতাকৰ লগত ৰাতিটো কটাব পাৰিলেহে যেন দুয়টাৰে গা সাঁত পৰে। ইফালে বুঢ়ীমাক, ককাকো নাতি-পোৱালিকেইটা বুলিলে পাগল। এনেই জয়া নাচনী তাতে ককাকৰ ঘৰ পালেগৈ গা সাঁতখন হয়। সেই বিহুৰ ৰাতি ককাকৰ গাঁৱৰ ৰাইজৰ লগত বিহু মাৰিবলৈ লৈছিল তাই, যেতিয়াৰ পৰা বিহু কি বুজি পোৱা হৈছিল। সেইবছৰো দুয়ো ককাকৰ গাঁৱত বিহুৰ ৰাতিটো উলহ-মালহৰে কটোৱাৰ আশাত দেউতাকক মানুহৰ বিহুৰ দিনা পুৱাই দেউতাকক উৎপাত লগালে। দেউতাকেও ল'ৰা-ছোৱালী দুইটাকে চাইকেলতে দুখন গাঁৱ পাৰ হৈ থকা ককাকৰ ঘৰত থৈ আহিল। সেইদিনা আকৌ আবেলিৰপৰা বতৰ ইমান বেয়া বিহু মৰাটো দূৰৈৰ কথা বাহিৰলৈকে ওলাব নোৱাৰি। বতাহে বৰষুণে ইমানেই তান্দৱ ৰূপ ল'লে যে ককাকৰ ঘৰৰ চালিখিনি কোনোমতেহে ৰক্ষা পৰিল। পুৱাভাগলৈ পগলা বতৰ ক্ষান্ত হ'ল যদিও বৰষুণ চিপচিপাই থাকিল। সেইদিনা অকল ককাকৰ গাঁৱত বুলিয়েই নহয় গোটেই অসমতে বোলে বতৰে তান্দৱ দেখুৱাইছিল।\nপিছদিনা ককাকে চিপচিপীয়া বৰষুণতে ছাতি এটা লৈ কাৰ কি বাচিল, কি ক্ষতি হ'ল খবৰ কৰিবলৈ যাঁওতেই কাণত পৰিল টেঙা চাপৰি গাঁৱৰ কথা। লৰালৰিকৈ ঘৰলৈ আহি ধূতিখন সলাই গাঁৱৰে কোনোবা এটাৰ লগত টেঙা চাপৰি গাঁও পাই দেখে যে কি মানুহ, কি ঘৰ কাৰোৰে চিন চাব নাই। যিবোৰ পলাব পাৰিলে পলাল নোৱাৰাবোৰ নদীৰ সোঁতত উটি গ'ল। উটি যোৱাবোৰৰ লগত চাগে জয়া-জীৱনৰ মাক-দেউতাক যাক আজিলৈকে বিচাৰি পোৱা ন'গল।\n'অ বাইদেউ চাহিচোন ভিনদেউলৈ' ভায়েকৰ চিঞঁৰত জয়াৰ বুজিবলৈ বাকী নাথাকিল যে গিৰিয়েকে আজিও সন্ধিয়া আনদিনাৰ দৰে টেটুলৈকে এগাল গিলি আহিছে। সেয়ে লৰচৰ নকৰি ভায়েকে ভাগীনীয়েকলৈ অনা কাঁহৰ কাঁহী-বাটিখিনি ট্ৰাংকটো খুলি ভৰোৱাত লাগিল। কেনেবাকৈ কৰবাত কিবা থাকি যায় বুলি যিয়েই তাইৰ নামত যি দিছে চব জয়া মামীয়ে ট্ৰাংকতে ভৰাই যায়। নিজেইটো একো এটা আনিবই নোৱাৰিলে, এতিয়া জীয়েককে মাকৰ ঘৰৰ পৰা বুলি যি পাৰে দুই এপদ দিবলৈ চেষ্টা কৰিছে।\n'অ মা আহচোন দেউতাক চাহি' বুলি একেটানে জীয়েক মামণিয়ে মাকক উঠাই নিলে। খপজপকৈ পেনটো ব্লাউজত ভৰাওতে পৰি যোৱা পেনৰ সাফৰখনো তুলিবলৈ সময় নাপালে।\nজীতেন খুড়াক দেখি জয়া খুড়ীৰ মূহুৰ্ততে সেই চফল ডেকা ঢুলীয়া জীতেনক দেখা যেন লাগিল। দাৰি-চুলি কাটি চাফা পেণ্ট চাৰ্ট পিন্ধি অহা গিৰিয়েকক দেখি সেই প্ৰথম ককাকৰ ঘৰত দেখা ল'ৰাটো, যাক দেখোতেই কিবা এটা লাজে ঢকিয়াই থৈ ৰঙা কৰি যোৱা জয়াজনী যেন লাগিল নিজকে। কিমান বছৰৰ মূৰত গিৰিয়েকৰ এইটো ৰূপ দেখিবলৈ পাইছে। ন'হলেটো পুৱাৰপৰা মদগাল গিলি গিলি সি পোনেই হ'ব নোৱাৰে। একা বেকা খোজেৰে ওলাই গ'লে আবেলি হোৱালৈ কোনোবাই দাংকোলা কৰিহে ঘৰত থৈ যায়। আজি যে পূবৰ বেলি পশ্চিমত ওলোৱাৰ দিশত।\n'চা জয়া তই যে কৈছিলি মোৰ নিচিনা মদাহী এটাৰ জীয়েকক কোনে বিয়া পাতিব, আজিৰপৰা আৰু মদ নাখাও।' জয়া খুড়ীৰ ভাৱত জতি পেলাই খুড়াই কোৱা কথাটো শুনি তেওঁ বৰ বিশেষ গুৰুত্ব নিদিলে। তথাপিও ভায়েক অহাৰ দিনাই একো হাই-কাজিয়া নলগাকৈ ৰাতিটো পাৰ হ'ব বুলি জানি মনটো ভালেই লাগিল।\nসেই মাক-দেউতাকৰ দুৰ্ঘটনাৰ পিছত জয়া-জীৱন ককাক আইতাকৰ লগৰী হ'ল। নিজতকৈ ছয়বছৰৰ সৰু জীৱনক জয়াই খুব মৰম কৰে। টোপটোকে পৰিবলৈ নিদিয়ে। কিন্তু সেই জয়াৰে কি হ'ল সকলোবোৰ পাহৰি পেলালে জীতেনৰ প্ৰেমত পৰি। ককাক আইতাকৰ কথা নুশুনি আনকি, ভায়েকৰ মুখখনলৈও নোচোৱাকৈ এদিন সিহঁতৰ আগেৰেই ব'হাগ বিহুৰ কোনোবা এটা ৰাতি জীতেনৰ চাইকেলত উঠি গুচি যায়। ককাক আইতাকৰ এনেও তাইক ধামধুমেৰে বিয়া দিব পৰা অৱস্থা নাছিল, কিন্তু ল'ৰাটো ভাল হোৱা হ'লেও মানা নকৰে। নিজেই গৈছে নিজেই গম পাব বুলি ককাক আইতাকেও কথাবোৰ ধৰি থকা নাথাকি নাতিনীক নাতি জোঁৱাইসহিতে আদৰি লৈছিল।\nজয়া খুড়ীৰ জীতেন খুড়াক বুজিবলৈ বেছিদিন নালাগিছিল। মানুহজন যে ইমান দুৰ্ঘোৰ মদাহী হ'ব কেতিয়াও ভাবিব পৰা নাছিল। চাৰিবছৰে প্ৰেম কৰিও চিনি নোপোৱা বিয়াৰ আগৰ জীতেনটোক তেওঁৰ কিবা সপোনত দেখাৰ দৰেহে লাগিছিল। শাহুৱেক শহৰেকেও নিজেই আহিছিলি বুলিয়েই গা এৰা দিছিল। লাহ-বিলাহত ন'হলেও তিনিবেলা তিনিসাজ খাব পৰাকৈ শহৰেকৰ ঘৰখন টনকিয়াল আছিল যদিও, মূল মানুহটোৰেই এই অৱস্থা! এনে মদাহীৰ লগত গোটেই জীৱন কটোৱাৰ কথা ভাবি কেতিয়াবা জয়া খুড়ীয়ে নিজকে শেষ কৰাৰ কথাও নভবাকৈ নাছিল। কিন্তু বিয়াৰ দুমাহ পিছতে গা-ভাৰী হোৱা মানুহজনীয়ে ভৱিষ্যতটোৰ কথা ভাবিহে নিজকে ৰখাইছিল। খুড়ীৰ জীৱনত যিবোৰ পাহৰিব নোৱাৰা বেয়া ঘটনাবোৰ ঘটিছে সেইবোৰ ব'হাগতে ঘটিছে, সেয়ে তেওঁ ব'হাগ মাহটোক চকু পাৰি দেখিব নোৱাৰে।\nএতিয়া আকৌ মামণিৰ ল'ৰা ঘৰেও বিয়াখন ব'হাগতে ঠিক কৰিছে বোলে ল'ৰাৰ দিন বোলে ভাল ব'হাগত। ল'ৰা ঘৰৰ কথা পেলাব নোৱাৰি মন নথকা স্বত্বেও ব'হাগতে বিয়াখন পাতিবলৈ ঠিক কৰিছে। কোনোমতে পোৱা ল'ৰাটো খুড়ীৰ এৰি দিবলৈও মন নাই।\nছোৱালীজনী জন্মৰ দিন ধৰি বোলে খুড়ীৰ এটাই চিন্তা জীতেনৰ নিচিনা বাটে-ঘাটে পৰি থকা মদাহীৰ জীয়েকক কোনে বিয়া পাতিব! সেই চিন্তাই তেওঁক খুলি খুলি খাইছিল। বিয়া দিয়াৰ পিছত যদি মামণিৰ অৱস্থাও তেওঁৰ দৰে হয়!\nসেয়ে সৰুৰেপৰা মামণিক কামে-কাজে, পঢ়াই-শুনাই পৈণত কৰাব বিচাৰিছিল। কামে-কাজে কাজী মামণিজনী পঢ়াই-শুনাইও পেলাই দিব লগা নহয়। চাঁওতে চাঁওতে তাইয়ো গাঁৱৰে কলেজখনৰপৰা হায়াৰ ছেকেণ্ডাৰীটো পাছ কৰিলে। আৰু পঢ়িবলৈ মন আছিল যদিও বিয়াৰ পিছত পঢ়িবি বুলি মাকে থাওকতে পোৱা ল'ৰাটো এৰি দিবলৈ মন নকৰি বিয়াখন ঠিক কৰি পেলালে।\nল'ৰাজন মামণিতকৈ প্ৰায় ওঠৰ বছৰমানৰ ডাঙৰ হ'ব। সেয়ে তাইৰ বৰ এটা মন নাছিল। কিন্তু মাকৰ বুজনিত তাই কোনোমতে বিয়াত বহিবলৈ মত দিলে। মাকৰ দেউতাকৰ কাৰণে কি অৱস্থা তাই সৰুৰে পৰা দেখি আহিছে। মাকে নিজেই চাই বিয়া হৈ আহি ভুগিছে, কি ঠিক তাইৰো যে একে দশা ন'হব। তথাপিও মাকে তাইৰ ক্ষেত্ৰত কেতিয়াও ভুল নকৰে বুলি ভাবিয়েই বিয়াত বহাৰ মত দিছে। তাইৰ মত পাইয়ে মাকে দৰাৰ ঘৰলৈ খবৰ দিয়াৰ দুদিন পিছতেই ব'হাগৰ ঊন্নৈশ তাৰিখতে বিয়াখন হ'ব বুলি সিফালৰপৰা খবৰ আহে।\nজয়া খুড়ীৰ বিয়াৰ দিন ঠিক হোৱাৰেপৰা মনটো গধুৰ। যেতিয়াই মামণিৰ মুখখন মনত পৰে, চকু চলচলীয়া হৈ আহে। এটাই প্ৰাৰ্থনা তেওঁৰ গতিয়ে জীয়েকৰ গতি ন'হলেই হ'ল। আজি জীতেন খুড়াৰ সলনি হোৱা ৰূপটো চাই খুড়ীৰ দেখোন মুখখনত অলপ হ'লেও চিন্তাৰ বোজাটো কম হোৱা যেন লাগিছে। বিয়াৰ কেইদিন ঠিকে-ঠাকে গ'লেই হ'ল।\nমদ নাখালেও মানুহজন আজিকালি কঁপি থাকে। সেইকথা কিন্তু খুড়ীয়ে ধৰিব পাৰিছে। আগতে ভাৱে মদ খোৱাৰ কাৰণে তেনেকুৱা হয়, কিন্তু এতিয়া নাখালেও মানুহজনে চাহৰ গিলাছটোকে ভালকৈ ধৰিব নোৱাৰে।\nএদিন, দুদিনকৈ বিয়াখন পালেহি খুড়ীয়ে ভবাৰ দৰে খুড়াই এদিনৰ কাৰণেও মদ মুখত দিয়া নাছিল।যিটো কাম খুড়ীয়ে বিয়াৰ ঊন্নৈশ বছৰ ধৰি কৰিব নোৱাৰিলে হঠাৎ ছোৱালীজনীৰ বিয়াই সলনি কৰি দিলে। খুড়ী আচৰিত নহৈ নোৱাৰিলে। কেতিয়াবা গুজৰি গামৰি অহা, কেতিয়াবা চিপচিপাই থকা বতৰটোও মুকলি কৰিবলৈ ধৰিছে।\nবিয়াৰ আগদিনালৈ একেবাৰে ধুনীয়াকৈ ৰ'দ একাজলি ওলাল। বতৰটো এনেকৈয়ে থাকক বুলি খুড়ীয়ে পুৱাতেই ওচৰৰ নামঘৰ এটাত চাকি এগছো দি আহিল। বিয়াৰ আগদিনা ৰাতি জীয়েকে মাকে একেলগে বিছনাত পৰি ইজনীয়ে সিজনীক উপদেশ দিয়াত লাগিল। জীয়েকে মাকক বুজাই গ'ল 'মা তই চাগে ভাবিছ, দেউতা কেনেকৈ হঠাৎ সলনি হ'ল। কিমান দিনলৈকে এনেদৰে থাকিব নাজানো, কিন্তু দেউতাক এইকেইদিন সঁচাকৈয়ে বেলেগ এটা ৰূপত দেখিছো। কথাবোৰ তই শুনিবলৈ ধৈৰ্য ধৰিব লাগিব।সেইদিনা তোৰ জোঁৱায়েৰ আমাৰ ঘৰলৈ বুলি আহোতে দেউতাক গজেনৰ দোকানৰ আগফালে থকা আঁহতডালৰ তলতে পৰি থকা দেখি গাঁৱৰে ল'ৰা দুটামানৰ লগ লাগি ডাক্তৰৰ ওচৰলৈ লৈ যায়। ডাক্তৰে চাই মেলি দৰৱ দিয়াৰ লগতে বহুত বুজালে দেউতাক।সেইবোৰ কাণ্ড ঘটি যাঁওতে তই ঘৰত নাছিলি। তই বেছি চিন্তা কৰিবি বুলি তোক কোৱাও নাছিলোঁ। কিন্তু দেউতাক যে দেখিছ মদ নাখালেও কপি থাকে সেইবোৰৰ কাৰণ মদে দেউতাক খালে অ মা।' কথাখিনি কৈয়ে মামণিজনী ফেঁকুৰি উঠিল। ইমানদিনে জীয়েকৰ মুখলৈ চাই ধৈৰ্য ধৰি থকা জয়া খুড়ী আৰু ৰৈ থাকিব নোৱাৰিলে। ঊন্নৈশ বছৰে দাপ দি ৰখা চকুপানী পাৰ ভাঙি নিগৰিছে খুড়ীৰ। 'কিন্তু মা তই ইমানদিনে ধৈৰ্য সহকাৰে জীৱনটো চলাই আহিছিলি তেনেকৈ তই নিজকে প্ৰস্তুত কৰিব লাগিব মা' বুলি কৈ জীয়েকে মাকক সাৱতি ধৰিলে যেন মামণিহে জয়া খুড়ীৰ মাক।\n'মাৰাৰ অলংকাৰ থোৱাহে কাটি কৰি...' মামণিক জোৰোণ পিন্ধাবলৈ লৈছে। বিয়াখন সুকলমে হৈ যাওক বুলি ভাবি খুড়ীয়ে আকৌ এবাৰ খুড়াট চাই গ'লহি।। মদ নোখোৱাকৈ থকা জীতেন খুড়াৰ বিয়াৰ দিনা পুৱাৰেপৰা গাটো ভাল নহয়। বিছনাৰপৰা উঠিবই পৰা নাই। খুড়ীয়ে অস্থায়ীভাৱে বনাই লোৱা ষ্টৰ ৰূমটোতে বিছনা এখন কৰি দি খুড়াক শুৱাই থৈছে। এইটো ৰূমলৈ খুড়ীক বাদ দি কোনো নাহে। মাজে মাজে ব্যস্ততাৰ মাজতো চাই যায়হি।\nহৈ গ'ল, একো বিপদ বিঘিনি নোহোৱাকৈ সুকলমে বিয়াখন হৈ গ'ল। কিন্তু খুড়াৰহে অৱস্থা ভাললৈ নাহিল। দুদিন বিছনাত পৰি থাকি এদিন পুৱাই উশাহ লোৱাত কষ্ট হোৱাৰ অজুহাতেৰে সিপুৰী পালেগৈ। খুড়ীয়ে চিঞঁৰত গছৰ পাত সৰোৱাৰ দৰে কৰিছিল। মদাহী হওক যিয়েই হওঁক আজি ইমান বছৰে শিৰৰ সেন্দুৰকণ তেওঁৰ নামতেই লৈ আছিল। খুড়ীৰ কথা ব'হাগে তেওঁক আকৌ এবাৰ কন্দুৱাই থৈ গ'ল।\nমামণিৰ বিয়া আৰু খুড়া ঢোকোৱা প্ৰায় চাৰিমাহ হ'বৰ হ'ল। আজি পুৱাই জোৱায়েকে আহি মামণিৰ ভাল খবৰটো দিলেহি। লগতে তেওঁকো একেলগে ওলাবলৈ ক'লে। এইটো সময়ত মাক লগত থাকিলে মামণিৰ মনটো ভাল লাগিব। খুড়ীয়ে ঘৰখন এৰি যাবলৈ থেৰো গেৰো কৰিছিল যদিও জীয়েকৰ মৰমতে ওলাল যাবলৈ। দুদিনমান জীয়েকৰ লগত থাকি গম পালে যে তেওঁ চাই দিয়া ল'ৰাজনৰ লগত অন্ততঃ জীয়েকে দুখ পোৱা নাই। মামণিৰ মুখত জোৱায়েকৰ কথা শুনি তেওঁ নিশ্চিত হ'ল যে জীয়েকৰ অৱস্থা তেওঁৰ দৰে নহয়। তাইৰ জন্মৰেপৰা যিটো চিন্তাই খাই মাৰিছিল এতিয়া সেইটো লাহেকৈ মাৰ গৈছে। জীয়েকৰ প্ৰতি জোৱায়েকৰ যি আদৰ যত্ন সেইবোৰ কাৰোৰে নজৰ নালাগক বুলি খুড়ীয়ে বাটে-পথে য'তে মন্দিৰ দেখে তাতে মূৰ দোৱাই।\nপিছৰটো ব'হাগলৈ খুড়ীয়ে নাতি পোৱালি কোচত লৈ নিচুকাব পৰা হ'ল। ব'হাগৰ পহিলা দিনটোতে নাতিকণৰ হৈ গাঁৱৰে বৰ নামঘৰত নৈবীদ্য এভাগ আগবঢ়ালে। আবেলিলৈ গাঁৱৰে হুচৰি দল এটাকো মাতিলে নিজৰ ঘৰৰ চোতালত বিহু মাৰিবলৈ। নাৰিকল গছজোপাত নতুনকৈ ফুলিবলৈ ধৰা কপৌ ফুলজোপাৰপৰা ফুল এপাহ আনি হুচৰি দলটোত অহা কণমানি এজনীৰ খোপাত ফুলপাহ গুজি দিওতে খুড়ীৰ মুখেৰে নজনাকৈয়ে হাঁহি এটি ওলাই আহিল।\nঢোলৰ গুমগুমণি শুনিলেই খং উঠা খুড়ীয়ে আজিকালি খুড়ীয়ে ব'হাগক লাহে লাহে দোষ দিবলৈ এৰিছে। দুখত কটাই অহা জীৱনৰ আধাকালটো জয়া খুড়ীয়ে জী-জোৱাই বিশেষকৈ নাতি ল'ৰাটোৰ পৰা পোৱা সুখৰে মোহাৰিবলৈ যিমান পাৰে চেষ্টা কৰি জীৱনটোক আগুৱাই লৈ গৈছে। এসময়ত ব'হাগে কন্দুৱাই থোৱা খুড়ীক এতিয়া সেই ব'হাগেই হাঁহিবলৈ শিকাইছে।\nPosted by Rimjhim Borthakur at 19:42:00